(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Ν΄

Δευτέρα, 13 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γεώργιος Παπανδρέου, σελ.   
2. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Ψαχνών Ευβοίας και από το 1ο Δημοτικό Σχολείο Κάρλας - Στεφανοβικείου, Μαγνησίας, σελ.   
3. Ανακοινώνεται επιστολή του Προέδρου της Κοινοβουλευτικής Ομάδας του ΣΥΡΙΖΑ - Προοδευτικής Συμμαχίας κ. Σωκράτη Φάμελλου προς τον Πρόεδρο της Βουλής κ. Κωνσταντίνο Τασούλα, με την οποία ενημερώνει ότι η Βουλευτής κυρία Πέτη (Θεοπίστη) Πέρκα και ο Βουλευτής κ. Ευκλείδης Τσακαλώτος, κατόπιν των δηλώσεων αποχώρησής τους από το κόμμα του ΣΥΡΙΖΑ-Προοδευτική Συμμαχία, τίθενται εκτός της Κοινοβουλευτικής Ομάδας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού, με θέμα: «Απελπιστική η κατάσταση των φοιτητικών εστιών του ΑΠΘ στη Θεσσαλονίκη», σελ.   
 β) Προς τον Υπουργό Περιβάλλοντος και Ενέργειας:   
 i. με θέμα: «Δρομολογείται το LNG στον Παγασητικό παρά την αντίθεση της τοπικής κοινωνίας», σελ.   
 ii. με θέμα: «Η τροποποίηση των Περιβαλλοντικών όρων αποκατάστασης των λιγνιτωρυχείων, σελ.   
 iii. με θέμα: «Αδόκιμη η μεταφορά των αρμοδιοτήτων των δασικών Υπηρεσιών σε άλλο υπηρεσιακό σχήμα εντός του Υπουργείου Περιβάλλοντος και Ενέργειας», σελ.   
 iv. με θέμα: «Ακίνητα εκτός σχεδίου και πρόσφατες αποφάσεις ΣτΕ», σελ.   
 γ) Προς τον Υπουργό Κλιματικής Κρίσης και Πολιτικής Προστασίας, με θέμα: « Άρση της άδικης πειθαρχικής ποινής σε βάρος Αρχιπυροσβέστη του 2ου Πυροσβεστικού Σταθμού Θεσσαλονίκης», σελ.   
 δ) Προς τον Υπουργό Εθνικής Οικονομίας και Οικονομικών, με θέμα: «Ζημία του Ελληνικού Δημοσίου από την διαδικασία διάθεσης (επαναγορά) των μετοχών της Eurobank, που κατέχει το Ταμείο Χρηματοπιστωτικής Σταθερότητας (ΤΧΣ)», σελ.   
 ε) Προς τον Υπουργό Υγείας:   
 i. με θέμα: «Αναγκαία η παροχή υπηρεσιών Ρομποτικής Στερεοτακτικής Ακτινοχειρουργικής και Στερεοτακτικής Ακτινοθεραπείας (Cyber-knife) και από το Εθνικό Συστήμα Υγείας», σελ.   
 ii. με θέμα: «Λουκέτο στα τακτικά χειρουργεία στο Γενικό Νοσοκομείο Θεσσαλονίκης Γεώργιος Παπανικολάου - Σε πλήρη αποδυνάμωση και υπολειτουργία ένα εκ των μεγαλύτερων νοσοκομείων της χώρας», σελ.   
 iii. με θέμα: «Μετ’ επιτάσεως αίτημα χιλιάδων πασχόντων από Μεσογειακή Αναιμία για εφαρμογή της γονιδιακής θεραπείας της εν λόγω νόσου και στην Ελλάδα», σελ.   
 iv. με θέμα: «Οριακή λειτουργία Βενιζέλειου Νοσοκομείου Ηρακλείου»., σελ.   
 v. με θέμα: «Επίσκεψη οπλισμένων Ισραηλινών στρατιωτικών ιατρών σε νοσοκομείο του Ηρακλείου Κρήτης», σελ.   
 στ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Τεράστια καθυστέρηση στις πληρωμές της β' δόσης του Υπομέτρου 6.3 "Ανάπτυξη Μικρών Γεωργικών Εκμεταλλεύσεων"», σελ.   
 ii. με θέμα: «Καταβολή προκαταβολών στους αγρότες της Αραβησσού και του Αχλαδοχωρίου για τη θεομηνία του Ιουνίου», σελ.   
 iii. με θέμα: «Εικόνα εγκατάλειψης του αγροτικού τομέα με χαμηλή παραγωγικότητα και με μείωση των στατιστικών μεγεθών παραγωγής και μεταποίησης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.   
 ΛΑΜΠΡΟΥΛΗΣ Γ. , σελ.   
  
ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΘΑΝΑΣΙΟΥ Μ. , σελ.   
 ΑΧΜΕΤ Ι. , σελ.   
 ΒΙΛΙΑΡΔΟΣ Β. , σελ.   
 ΒΡΕΤΤΟΣ Ν. , σελ.   
 ΓΑΥΓΙΩΤΑΚΗΣ Μ. , σελ.   
 ΓΙΑΝΝΟΥΛΗΣ Χ. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΕΟΧΑΡΗΣ Θ. , σελ.   
 ΘΡΑΣΚΙΑ Ο. , σελ.   
 ΚΕΛΕΤΣΗΣ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΚΡΗ Ζ. , σελ.   
 ΜΕΪΚΟΠΟΥΛΟΣ Α. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΪΔΗΣ Α. , σελ.   
 ΠΑΡΑΣΥΡΗΣ Φ. , σελ.   
 ΠΕΡΚΑ Θ. , σελ.   
 ΣΔΟΥΚΟΥ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΟΛΤΙΔΗΣ Λ. , σελ.   
 ΤΑΓΑΡΑΣ Ν. , σελ.   
 ΤΖΑΚΡΗ Θ. , σελ.   
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ν΄

Δευτέρα 13 Νοεμβρίου 2023

Αθήνα, σήμερα στις 13 Νοεμβρίου 2023, ημέρα Δευτέρα και ώρα 14.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

Θα ξεκινήσω με μια ανακοίνωση του ΣΥΡΙΖΑ προς τον αξιότιμο Πρόεδρο της Βουλής των Ελλήνων κ. Κωνσταντίνο Τασούλα, η οποία έχει ως εξής:

«Αξιότιμε κύριε Πρόεδρε, με την παρούσα επιστολή σας ενημερώνω ότι η Βουλευτής κ. Πέτη (Θεοπίστη) Πέρκα και ο Βουλευτής κ. Ευκλείδης Τσακαλώτος, κατόπιν των δηλώσεων αποχώρησής τους από το κόμμα του ΣΥΡΙΖΑ - Προοδευτική Συμμαχία, τίθενται εκτός της Κοινοβουλευτικής Ομάδας.

Με εκτίμηση, ο Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία Φάμελλος Σωκράτης.».

(Στο σημείο αυτό καταχωρίζεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του Κοινοβουλευτικού Ελέγχου τη Δευτέρα 13 Νοεμβρίου του 2023, ότι οι επίκαιρες ερωτήσεις που θα συζητηθούν είναι οι εξής:

Η υπ’ αρ. 317/30-10-2023 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αρ. 345/6-11-2023 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Η υπ’ αρ. 330/3-11-2023 επίκαιρη ερώτηση θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζέττα Μακρή.

Οι υπ’ αρ. 316/30-10-2023, 322/31-10-2023, 329/3-11-2023 και 335/6-11-2023 επίκαιρες ερωτήσεις και η υπ’ αρ. 891/26-9-2023 ερώτηση θα απαντηθούν από τον Υφυπουργό Υγείας κ. Μάριο Θεμιστοκλέους.

Η υπ’ αρ. 327/3-11-2023 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Οι υπ’ αρ. 321/31-10-2023 και 342/6-11-2023 επίκαιρες ερωτήσεις θα απαντηθούν από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Οι υπ’ αρ. 324/1-11-2023 και 343/6-11-2023 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η υπ’ αρ. 315/30-10-2023 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Η υπ’ αρ. 340/6-11-2023 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Παρακαλούμε, όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές.».

Κατόπιν τούτου, πρώτη θα συζητηθεί η τέταρτη με αριθμό 330/3-11-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Παιδείας, Θρησκευμάτων και Αθλητισμού, με θέμα: «Απελπιστική η κατάσταση των φοιτητικών εστιών του ΑΠΘ στη Θεσσαλονίκη».

Κύριε συνάδελφε, έχετε δύο λεπτά για την πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε, και καλή εβδομάδα. Ευχαριστώ και την κ. Μακρή, την Υφυπουργό, που είναι παρούσα για να απαντήσει.

Ξέρετε, είναι μια αγωνία που εκφράζεται με την επίκαιρη ερώτηση. Είναι μια επίκαιρη ερώτηση που έχει έντονο το στοιχείο της πολιτικής διάστασης, αλλά έχει πολύ εντονότερο το στοιχείο της ανθρώπινης ευαισθησίας. Εάν μία φορά επισκεφθείτε σε χρόνο απροειδοποίητο, σε χρόνο που πραγματικά βιώνεται η καθημερινότητα των φοιτητών στις φοιτητικές εστίες του ΑΠΘ, θα καταλάβετε ότι στη σημερινή συζήτηση δεν πρέπει να ανταλλάξουμε ούτε μια κουβέντα.

Πρέπει απλά να δεσμευτούμε ότι έχει εκπνεύσει ο χρόνος για την κατάσταση που υπάρχει κυρίως στις φοιτητικές εστίες του Αριστοτελείου Πανεπιστημίου Θεσσαλονίκης. Υπάρχει η δυναμικότητα περίπου χιλίων πεντακοσίων κλινών και αυτή τη στιγμή στεγάζονται χίλια τριακόσιοι φοιτητές.

Σας περιγράφουμε στο κείμενο της επίκαιρης ερώτησης ανατριχιαστικές εικόνες και καταστάσεις που ζουν κυρίως παιδιά φτωχών οικογενειών, εργαζομένων που τα οικονομικά τους εισοδήματα δεν τους δίνουν τη δυνατότητα και είναι μονόδρομος -νομοτελειακά μονόδρομος- να απολαύσουν ή να αντλήσουν τα προνόμια που προβλέπει ο νόμος και το δικαίωμα να διαμείνουν σε φοιτητικές εστίες. Να σας μιλήσω για κοινόχρηστους χώρους που θυμίζουν τριτοκοσμικές καταστάσεις; Είναι μια σειρά πράγματα που περιγράφονται.

Θα περάσω, όμως, κατευθείαν στην ερώτηση και στη δευτερολογία μου θα σας δώσω και περισσότερες λεπτομέρειες, με ένα πολύ απλό ερώτημα. Αυτή τη στιγμή, εκτός από την ακρίβεια και την αδυναμία των περισσότερων Ελλήνων να τα βγάλουν πέρα, υπάρχει και σοβαρό στεγαστικό πρόβλημα για τους νέους ανθρώπους, πολύ περισσότερο για τους φοιτητές, όχι μόνο για τους νέους οικογενειάρχες. Οι φοιτητές και οι οικογένειές τους είναι αναγκασμένοι να είναι όμηροι των ανεξέλεγκτων τιμών στα ενοίκια και πολλές φορές πολλαπλασιάζεται και το φαινόμενο οι επιλογές των παιδιών μας, τα όνειρα των παιδιών μας, να είναι συνδεδεμένα με το αν θα πετύχουν να εισαχθούν σε ένα πανεπιστήμιο της πόλης όπου διαμένουν και οι γονείς τους. Αυτό και μόνο ίσως δεν είναι το πιο σημαντικό, αλλά είναι χαρακτηριστικό του αδιεξόδου.

Και θέλω να ρωτήσω πραγματικά εάν υπάρχει, παρά τις κατά καιρούς ιδεοληπτικές και πολιτικές αντιρρήσεις που έχετε για την έννοια του δημόσιου αγαθού και της δημόσιας εκπαίδευσης, ένα συγκεκριμένο πρόγραμμα αποκατάστασης, βελτίωσης και εύχομαι και ανέγερσης νέων φοιτητικών εστιών, ιδιαίτερα για τη δεύτερη μεγαλύτερη πανεπιστημιούπολη της Ελλάδας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, έχετε τον λόγο για τρία λεπτά για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε. Καλησπέρα και καλή εβδομάδα.

Θα συμφωνήσω με τον συνάδελφο, δεν πρέπει να έχουμε αντιπαράθεση για το θέμα αυτό. Πρέπει να συμφωνήσουμε και από το αποτέλεσμα της συζήτησης να είναι ότι καλύτερο για το θέμα το οποίο, επεξεργάζεστε γι’ αυτό θα αντιπαρέλθω το «ιδεοληπτικές αντιλήψεις».

Θα πω με πολύ συντομία το θεσμικό πλαίσιο που διέπει τις φοιτητικές εστίες. Την οικονομική διαχείριση, κύριε συνάδελφε, των λειτουργικών δαπανών την έχει το ΙΝΕΔΙΒΙΝ. Και αυτή η διαχείριση, με το άρθρο 230 του ν.4863/21, επεκτάθηκε και σε άλλες έκτακτες δαπάνες, δηλαδή, στα συστήματα πυρασφάλειας, ανακαίνισης, στους αντισεισμικούς ελέγχους.

Σε ό,τι αφορά τις φοιτητικές εστίες ισχύει ο ν.4857/22 και οι φοιτητικές εστίες, όπως και εσείς επισημάνατε με αδρές γραμμές, αλλά ουσιαστικά το θέσατε το θέμα, είναι η δωρεάν στέγαση για να ανακουφίζονται οικονομικά αδύνατοι και δικαιούχοι είναι προπτυχιακοί και μεταπτυχιακοί και υποψήφιοι διδάκτορες. Επίσης, καθορίζονται και με προεδρικά διατάγματα και με υπουργικές αποφάσεις οι όροι, οι προϋποθέσεις, η διαδικασία για τη δωρεάν σίτιση, τη στέγαση, όλη δηλαδή η οργάνωση και η λειτουργία των φοιτητικών εστιών η οποία ανήκει στα πανεπιστήμια που έχουν και το αυτοδιοίκητο.

Για το ΑΠΘ τώρα, υπάρχουν τέσσερις εστίες, οι εστίες Α΄ ,Β΄ ,Γ΄ και Δ΄. Όλες ανήκουν στο ΙΝΕΔΙΒΙΝ, εκτός από την Β΄ φοιτητική εστία που ανήκει κατά κυριότητα ΑΠΘ. Το ΙΝΕΔΙΒΙΝ παρέχει στέγαση σε τριακόσιους εβδομήντα δύο στην Α΄ φοιτητική εστία που διαθέτει και στεγάζεται σε ένα κτίριο. Η Β΄ φοιτητική εστία έχει δύο κτήρια και σε αυτή διαμένουν τετρακόσιοι είκοσι οκτώ φοιτητές. Στην Γ΄ φοιτητική εστία διαμένουν πεντακόσιοι τριάντα οκτώ φοιτητές και έχει επίσης δύο κτήρια. Τέλος, η Δ΄ φοιτητική εστία έχει διακόσιους τριάντα τέσσερις διαμένοντες. Δηλαδή, συνολικά, στεγάζονται χίλιοι πεντακόσιοι εβδομήντα δύο σπουδαστές και σίτιση παρέχεται σε χίλιους τριακόσιους πενήντα τέσσερις δικαιούχους φοιτητές.

Το σημαντικότερο πρόβλημα αυτών των εστιών είναι η συντήρηση και η αναβάθμιση των κτηριακών εγκαταστάσεων, γιατί κάποια κτήρια είναι πάρα πολύ παλιά. Ποιος ο σχεδιασμός του ΙΝΕΔΙΒΙΝ; Υπάρχει η καθημερινή συντήρηση. Για την υλοποίηση της καθημερινής συντήρησης γίνονται σχετικές συμβάσεις, αφού πρώτα γίνουν ανοικτοί διαγωνισμοί υπηρεσιών συντηρήσεων και προμήθειας υλικών συντήρησης. Υπάρχει και η μεσοπρόθεσμη συντήρηση, δηλαδή οι παρεμβάσεις που γίνονται στις μονώσεις, στα λεβητοστάσια, μέχρις ότου αναβαθμιστούν πλήρως οι εγκαταστάσεις. Και τέλος, αυτό το οποίο φαντάζομαι και εσείς θεωρείτε ότι είναι και το ουσιαστικότερο, υπάρχει και η πλήρης αναβάθμιση και ανακαίνιση των εστιών.

Από το 2021 έχουν δημοπρατηθεί μελέτες ανακαίνισης. Το ποσό είναι πάνω από ένα εκατομμύριο ευρώ, για να υπάρχει αναβάθμιση.

Θα σημειώσω εδώ πολύ ήπια και καθόλου αντιπολιτευτικά ότι τα χρήματα αυτά υπήρχαν ήδη από το 2016. Δεν κουνήθηκε όμως φύλλο μέχρι το 2018. Μετά το Μάτι και την πυρκαγιά στη φοιτητική εστία του Ηρακλείου στο πανεπιστήμιο της Κρήτης δημοπρατήθηκαν οι μελέτες πυρασφάλειας για όλες τις φοιτητικές εστίες ιδιοκτησίας του ΙΝΕΔΙΒΙΜ, άρα και της Θεσσαλονίκης, και ολοκληρώθηκαν μόλις το 2022.

Για τα ζητήματα της αντισεισμικότητας, της στατικής επάρκειας, της συνολικής ανακαίνισης των κτηρίων των εστιών που ανήκουν στο ΙΝΕΔΙΒΙΜ δημοπρατήθηκαν το 2021 διεθνείς δημόσιοι ανοικτοί ηλεκτρονικοί διαγωνισμοί. Επειδή έχει περάσει ο χρόνος, δεν θα τους αναφέρω. Είναι στη διάθεσή σας.

Μπορώ, όμως, να σας πω τα ποσά: 1.067.101 ευρώ, 217.000, με δικαίωμα προαίρεσης ύψους 70.000 ευρώ. Και αυτές οι διαδικασίες ανάθεσης των μελετών είναι σε εξέλιξη. Επίσης, εξετάζει η διοίκηση και άλλους τρόπους, σε συνεργασία και με το ΤΕΕ, ώστε να γίνει ο εκσυγχρονισμός και η ανακαίνιση όσο γίνεται πληρέστερα τεχνικά και όσο γίνεται και ταχύτερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Σε ό,τι αφορά την ανέγερση νέων φοιτητικών εστιών -θα το πω και στην δευτερολογία μου-, αρμόδιο, κύριε συνάδελφε, είναι το πανεπιστημιακό ίδρυμα. Εκείνο είναι το επισπεύδων, έχει την αυτονομία, έχει τη δυνατότητα. Και λέει, κατά δήλωσή του, η οποία είναι ακριβής -δεν την αμφισβητώ-, ότι έχει αρκετούς χώρους ιδιοκτησίας.

Στο υπάρχον πρόγραμμα ΣΔΙΤ, ενώ έχουν μπει πολλά σχολικά κτήρια στη Θεσσαλονίκη, το ΑΠΘ δεν προέκρινε φοιτητικές εστίες. Και μάλιστα, κατά δήλωση του πρύτανη, με τον οποίο μίλησα και εγώ η ίδια, η φοιτητική εστία η οποία ανήκει στην κυριότητα του ΑΠΘ, που είναι ένα παλιό ξενοδοχείο -θα τα ξέρετε ως Θεσσαλονικιός- στη Λέοντος Σοφού, είναι ένα κτήριο…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα επανέλθω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υφυπουργό κ. Ζέτα Μακρή.

Κύριε Γιαννούλη, έχετε τρία λεπτά για τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, αναφερθήκατε πολλές φορές με τα αρχικά του Ινστιτούτου Διά Βίου Μάθησης. Είναι ένας θεσμός που προέκυψε από νομοθετική πρωτοβουλία της Κυβέρνησής σας.

Επειδή, όμως, με ψέξατε –και μπορεί να έχετε και δίκιο για το θέμα της πολιτικής αντιπαράθεσης-, εδώ υπάρχουν δύο έννοιες που πρέπει να μας απασχολήσουν: Το ένα ζήτημα είναι της αποκέντρωσης, ότι το Ινστιτούτο Διά Βίου Μάθησης από τη στιγμή που θεσμοθετήθηκε έχει έδρα μόνο στην Αθήνα. Και αυτό, ξέρετε, έρχεται και προσκρούει σε μία παραδοσιακή πολιτική διαμάχη για το τι σημαίνει η αποκέντρωση ή ο συγκεντρωτισμός κάποιων φορέων στην Αθήνα.

Επίσης, στον χρόνο που έχετε την πολιτική διαχείριση αυτής της χώρας, το Ινστιτούτο Διά Βίου Μάθησης έχει να επιδείξει την προκήρυξη μελετών διαγωνισμών και άλλων διαδικασιών, αλλά υπάρχει ελάχιστο έργο σε αυτό που είναι η καθημερινότητα των φοιτητών.

Η δεύτερη έννοια και αξία για την οποία θα ήθελα τη γνώμη σας είναι η αξία και ο κίνδυνος το πόσο εκτός πολιτισμένου κόσμου είναι η σπουδή και η επιμονή στην υποχρηματοδότηση της δημόσιας παιδείας. Γιατί περί αυτού συζητάμε.

Εάν είτε το ΑΠΘ ως αυτοτελής οργανισμός είτε το Ινστιτούτο Διά Βίου Μάθησης είχαν και μπορούσαν να απολαύσουν μια πιο μεγάθυμη διάθεση χρηματοδότησης, δεν θα συζητούσαμε για μελέτες. Θα συζητούσαμε για κοινόχρηστα μπάνια τα οποία δεν στάζουν. Δεν θα συζητούσαμε για εκτροφείο κατσαρίδων και ποντικιών σε αυτούς τους χώρους. Και αυτό δεν αποτελεί κανενός είδους δραματοποίηση ή υπερβολή. Θα συζητούσαμε για ασφάλεια των αγοριών και των κοριτσιών που μένουν στις φοιτητικές εστίες.

Θα γνωρίζετε -είμαι βέβαιος ότι έχετε πολύ μεγάλη ευαισθησία- τα κρούσματα και τα περιστατικά σοβαρού κινδύνου για νέα αγόρια και κορίτσια στις φοιτητικές εστίες που καταγγέλθηκαν.

Θα συζητούσαμε επίσης για τη στοιχειώδη δυνατότητα να έχουν ζεστό νερό. Θα συζητούσαμε για τη στοιχειώδη δυνατότητα να μπορούν να θερμαίνονται τον χειμώνα. Το ζήτημα του κλιματισμού είναι ένα άπιαστο όνειρο.

Όλα αυτά, ξέρετε, δεν έχουν τιμή. Έχουν αξιακό φορτίο, τιμή δεν έχουν όμως. Και αν κάνουμε έναν κοινωνικό απολογισμό -όχι κατ’ ανάγκη κυβερνητικό- για τα τελευταία χρόνια, συγκρίνοντας βέβαια όμοιες καταστάσεις και όχι μια τραγική οικονομική κατάσταση μέχρι το 2018, εν αντιθέσει με μια πιο ευρύχωρη οικονομική κατάσταση το 2019 όταν αναλάβατε, σίγουρα θα συμφωνούσατε μαζί μου ότι έχουμε απαίτηση και ως γονείς και ως πολίτες πολύ περισσότερα αποτελέσματα επί των συγκεκριμένων ζητημάτων. Και αυτό γιατί ο χρόνος που περνά χωρίς να θεραπεύονται είναι χρόνος που ψαλιδίζει όνειρα, ελπίδες και στόχους των νέων παιδιών.

Και τα οδηγούμε όχι απλά σε έξοδο. Τα οδηγούμε σε απογοήτευση και απελπισία. Γιατί αναδεικνύεται και μια άλλη ταξική και οικονομική διάκριση, όπως αναδεικνύεται και στην υγεία: Έχεις χρήματα, ζεις. Δεν έχεις, πεθαίνεις. Έχεις χρήματα, σπουδάζεις. Δεν έχεις χρήματα, μένεις σε τρώγλες.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Κυρία Υφυπουργέ, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Αφού συμφωνήσουμε ότι ό,τι και να κάνει κανείς για την υγεία και την παιδεία δεν είναι ποτέ αρκετό και πάντοτε πρέπει να γίνεται κάτι περισσότερο, θα σας πω ότι εγώ δεν συμφωνώ με τη διεκτραγώδηση που κάνετε. Υπάρχουν προβλήματα αναμφίβολα και πρέπει πάντοτε να βλέπουμε το καλύτερο και να το επιδιώκουμε. Αλλά, μην τα παρουσιάζουμε απολύτως αναντίστοιχα με την πραγματικότητα.

Αντιλαμβάνομαι την ευαισθησία. Καταλαβαίνω το κίνητρο. Δεν το δαιμονοποιώ, αλλά δεν είναι ακριβώς έτσι.

Θα πω τώρα, για να μην ξεφύγω και ο Πρόεδρος να με επαναφέρει στην τάξη, ότι χίλιες πεντακόσιες κλίνες έχουν οι τέσσερις φοιτητικές εστίες στο ΑΠΘ. Απαντώ στην ερώτησή σας, κύριε συνάδελφε. Σε όλες λειτουργεί εστιατόριο για τη σίτιση όλων των δικαιούχων φοιτητών. Σε κάθε κτήριο έχει αναγνωστήριο και Wi-Fi.

Στην πρώτη φοιτητική εστία, στο πρώτο κτήριό της, έχει κυλικείο, αίθουσα τελετών και εξωτερικό χώρο αθλοπαιδιών. Η τέταρτη εστία –το είπαμε- είναι στη Λέοντος Σοφού, σε έναν δρόμο που έχει και εμπορική ζωή και κίνηση το βράδυ.

Ο πρύτανης με διαβεβαίωσε ότι είναι ασφαλής η διαμονή εκεί. Έχει μια κεντρική είσοδο η οποία κλείνει. Έχει πάρα πολύ καλή θέρμανση τον χειμώνα. Δεν θα έλεγα, δηλαδή, ότι οι συνθήκες είναι άριστες, αλλά μου παρουσίασε ότι οι συνθήκες είναι ευπρεπέστατες, αντάξιες του επιπέδου που πρέπει να παρέχει η πολιτεία στους σπουδαστές.

Σε ό,τι αφορά τον αριθμό των φοιτητών οι οποίοι κάνουν αιτήσεις και εκείνων των οποίων γίνονται αποδέκτες –θα το πω πάρα πολύ γρήγορα, κύριε Πρόεδρε-, έχουμε εκατό εβδομήντα τέσσερις εμπρόθεσμες και με πληρότητα στοιχείων αιτήσεις από φοιτητές που βρίσκονται σε έτη από ένα έως ν-1. Αυτοί είχαν προτεραιότητα, κατετάγησαν στην τρέχουσα εισδοχή. Είναι έντεκα εμπρόθεσμες και πλήρεις αιτήσεις από φοιτητές που βρίσκονται σε έτη μεγαλύτερα ή ίσα με το ν. Αυτές θα υποβληθούν σε κρίση μετά την ικανοποίηση των προηγούμενων και θα ικανοποιηθούν, γιατί ο μέγιστος χρόνος παραμονής είναι τα ν+2 έτη.

Τα «ν», για να καταλαβαίνουν και εκείνοι που μας ακούν, είναι η ελάχιστη φοίτηση η οποία απαιτείται ανάλογα με το πανεπιστημιακό ίδρυμα.

Δεκαπέντε εκπρόθεσμες δεν εξετάστηκαν στην παρούσα εισδοχή. Θα καταταγούν κανονικά στην επόμενη δεύτερη εισδοχή στις αρχές Δεκεμβρίου του 2023, ενδεχομένως και νωρίτερα.

Έντεκα ελλιπείς αιτήσεις δεν ήταν δυνατόν να κριθούν πριν γίνουν πλήρεις. Και είναι είκοσι έξι αιτήσεις, που για διάφορους λόγους ακυρώθηκαν. Πολλές φορές και οι ίδιοι οι αιτούντες τις έχουν αποσύρει ή είχαν υποβάλει διπλές αιτήσεις.

Από τις εκατό εβδομήντα τέσσερις αιτήσεις εκατό τριάντα ένας φοιτητές κλήθηκαν να πάρουν δωμάτιο. Οι επόμενοι σαράντα τρεις αιτούντες είναι στην επόμενη εισδοχή και θα ικανοποιηθεί το δικό τους αίτημα.

Έχουν υποβληθεί μέχρι και την 9η Νοεμβρίου του 2023 πενήντα δύο νέες αιτήσεις και θα πάνε κι αυτοί, με τις εναπομείνασες αιτήσεις, στην επόμενη εισδοχή. Πολλές φορές, πέραν των αριθμών που σας ανέφερα, τέσσερις ή πέντε παραπάνω γίνονται δεκτοί ανάλογα με τη διαθεσιμότητα των κλινών. Ικανοποιούνται δηλαδή, κύριε συνάδελφε, όλες οι αιτήσεις και φέτος, όπως και τα προηγούμενα χρόνια.

Στο φετινό ακαδημαϊκό έτος, παρά την καθυστέρηση που υπήρχε λόγω των δυσμενών καιρικών φαινομένων, την παράταση που δόθηκε στις εγγραφές των πρωτοετών φοιτητών, η εισδοχή τους και η αποδοχή των εγγραφών στις φοιτητικές εστίες έγινε νωρίτερα από κάθε άλλη χρονιά.

Λέτε στο κείμενο της ερώτησής σας ότι υπάρχουν σπασμένες πόρτες.

Θα μιλήσω πολύ σύντομα, κύριε Πρόεδρε.

Με την έννοια της διαρκούς κατάστασης, που λέτε, δεν υπάρχει. Βεβαίως, σε κτήρια επιβαρυμένα στα οποία η τρέχουσα χρήση είναι σοβαρή…

**ΧΡΗΣΤΟΣ ΓΙΑΝΝΟΥΛΗΣ:** …(δεν ακούστηκε).

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας λέω τι μου καταθέτουν.

Δεν είπα ότι δεν έσπασαν ποτέ πόρτες. Είπα ότι δεν είναι η κατάσταση η οποία υφίσταται. Και είναι στη τρέχουσα συντήρηση την καθημερινή. Πηγαίνει το συνεργείο και τις αποκαθιστά.

Για το περιστατικό του βιασμού, στο οποίο, βεβαίως, όλοι έχουμε ευαισθησία, επειδή ειδικά γι’ αυτό ρώτησα επανειλημμένα, δεν υπάρχει καμμία επίσημη καταγγελία. Είμαι σίγουρη ότι αν έχετε στοιχεία που είναι σοβαρά, θα τα θέσετε και στη διάθεση τη δική μου και όχι μόνο.

Στο θέμα της ασφάλειας που το θέσατε πάρα πολύ ορθά, με ιδιαίτερη ευχαρίστηση πληροφορήθηκα ότι θα εγκατασταθεί ηλεκτρονικός έλεγχος των καρτών εισόδου και σε αυτό ήταν σύμφωνη όχι μόνο η ακαδημαϊκή κοινότητα, αλλά και ο σύλλογος των φοιτητών που διαμένουν στις φοιτητικές εστίες και αυτό δείχνει μεγάλη ωριμότητα.

Τώρα, πάρα πολύ σύντομα, θα σας έλεγα ότι 1.500 ευρώ πήγε το φοιτητικό επίδομα για τη στέγη, 2.000 ευρώ αν υπάρχει συγκατοίκηση. Να σας πω ότι έξι πανεπιστήμια έχουν καινούργιες φοιτητικές εστίες και νομίζω ότι οκτώ χιλιάδες εκατόν πενήντα είναι ο αριθμός των νέων κλινών που θα γίνουν. Αυτό το λέω σε απάντηση της ένστασής σας ότι δεν δίνουμε χρήματα για τη δωρεάν παιδεία, γιατί δίνουμε πολύ περισσότερα. Αυτό θα χρειαζόταν πολύ περισσότερο χρόνο για να το αναπτύξουμε και να με αντικρούσετε κι εγώ να σας πείσω ότι δεν έχετε δίκιο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την πρώτη με αριθμό 321/31-10-2023 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Δρομολογείται το LNG στον Παγασητικό παρά την αντίθεση της τοπικής κοινωνίας».

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Παρακαλώ πολύ, κύριε συνάδελφε, έχετε δύο λεπτά για την πρωτολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, πριν από ακριβώς έναν χρόνο συζητούσαμε σε αυτή την Αίθουσα με τον τότε Υφυπουργό Περιβάλλοντος για την κατασκευή μονάδας LNG εντός του Παγασητικού Κόλπου, ο οποίος τότε μας καθησύχαζε ότι επρόκειτο για προθέσεις από πλευράς εταιρείας, παραπέμποντας στην αξιολόγηση της επένδυσης στο μακρινό μέλλον.

Το ίδιο ακριβώς διάστημα, λίγες ημέρες μετά, ο τότε Υπουργός Περιβάλλοντος, ο πολιτικός προϊστάμενος του κ. Αμυρά, σε ομιλία του απαριθμώντας τα έργα LNG που δρομολογούνται στη χώρα συμπεριελάμβανε κανονικά την επένδυση κατασκευής μονάδας LNG στον Βόλο.

Η Ρυθμιστική Αρχή Αποβλήτων Ενέργειας και Υδάτων ζήτησε από το περιφερειακό συμβούλιο και τους δήμους να γνωμοδοτήσουν. Το περιφερειακό συμβούλιο και τα δημοτικά συμβούλια Βόλου, Νοτίου Πηλίου, Αλμυρού και Ρήγα Φεραίου γνωμοδότησαν αρνητικά στη χωροθέτηση και συνολικά στην ανάπτυξη της υποδομής.

Τον Σεπτέμβριο του 2023 δίνεται το «πράσινο φως» για τη νέα χωροθέτηση στην περιοχή Κριθαριά μεταξύ Βόλου και Αγχιάλου. Η Αγχίαλος, σημειωτέον, φέτος το καλοκαίρι εκκενώθηκε και κόντεψε να τιναχτεί στον αέρα λόγω της ανεξέλεγκτης πυρκαγιάς και των εκρήξεων στην αποθήκη πυρομαχικών. Εύλογα, λοιπόν, αναρωτιέται κάποιος γιατί κλίμακας καταστροφή θα μιλούσαμε εάν υπήρχε ήδη εκεί εγκατεστημένη μονάδα LNG.

Κυρία Υπουργέ, η επένδυση του LNG στον Παγασητικό, μια επένδυση που βρίσκει απέναντί τους πολίτες, τους επιστημονικούς φορείς, την Περιφέρεια Θεσσαλίας και τους Οργανισμούς Τοπικής Αυτοδιοίκησης, προχωρά ταχέως. Θέλουμε επενδύσεις στον τόπο. Εδώ, όμως, υπάρχουν σοβαρότατα ζητήματα ασφάλειας και υποβάθμισης του περιβάλλοντος.

Ρωτώ, λοιπόν, ευθέως: Ποιες είναι οι αρμόδιες υπηρεσίες του Υπουργείου Περιβάλλοντος που -παρακάμπτοντας τις αρνητικές γνωμοδοτήσεις- έκριναν ότι δεν προκύπτουν σοβαροί περιβαλλοντικοί λόγοι για την απόρριψη της νέας χωροθέτησης. Έχει πάψει, δηλαδή, να λαμβάνεται υπ’ όψιν η τοπική συναίνεση για την εγκατάσταση βιομηχανικών μονάδων βαριάς επικινδυνότητας;

Και κάτι ακόμα. Η εταιρεία είχε υποβάλει τον φάκελο της μελέτης περιβαλλοντικών επιπτώσεων στο Υπουργείο από τον Φεβρουάριο του 2023. Αντί να προωθηθεί προς διαβούλευση, παρέμεινε στο συρτάρι για οκτώ ολόκληρους μήνες. Κάποιος καχύποπτος θα σκέφτονταν ότι το Υπουργείο κρατούσε τον φάκελο για να περάσουν οι βουλευτικές και αυτοδιοικητικές εκλογές, γιατί, φυσικά, όπως καταλαβαίνετε το θέμα είχε μεγάλο πολιτικό αντίκτυπο. Υπάρχουν τοπικοί Βουλευτές της Νέας Δημοκρατίας που δεν έχουν πει κουβέντα ακόμη για το θέμα. Για ποιον, λοιπόν, λόγο το Υπουργείο βιάστηκε ξαφνικά τώρα να ολοκληρωθεί η διαβούλευση από τα υφιστάμενα συμβούλια και δεν περιμένει τον νέο χρόνο για να αναλάβουν και να γνωμοδοτήσουν τα νέα συμβούλια;

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Μεϊκόπουλο.

Παρακαλώ πολύ, κυρία Υφυπουργέ, έχετε τον λόγο για την πρωτολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Καλησπέρα κι από εμένα. Καλή εβδομάδα.

Κύριε Βουλευτά, σε ό,τι με αφορά, πρώτον να ξέρετε ότι είναι αρχή μου στη δουλειά που κάνω στο Υπουργείο Περιβάλλοντος και Ενέργειας, εδώ και πολλά χρόνια, όταν γίνεται μια συζήτηση για ενεργειακές επενδύσεις -είτε αυτές είναι ιδιωτικές όπως τα φωτοβολταϊκά, όπως τα αιολικά είτε είναι ακόμα και δημόσιες- φροντίζω πάντοτε να ακούγεται η άποψη της τοπικής κοινωνίας, των επιστημονικών φορέων, ποιοι είναι οι προβληματισμοί, ποιες είναι οι ανησυχίες, οτιδήποτε. Διότι, συμφωνώ μαζί σας, ο κάτοικος της όποιας περιοχής που υποδέχεται μια επένδυση οφείλει να γνωρίζει ποια είναι τα οφέλη αυτής, μπορεί αυτά να είναι εθνικά οφέλη, εάν κερδίζει και τι κερδίζει ο τόπος από αυτή την επένδυση, θέσεις εργασίας, αν υπάρχουν κίνδυνοι.

Όμως, επιτρέψτε μου να πω ότι ο τίτλος της ερώτησής σας είναι λίγο υπερβολικός. Λέτε «δρομολογείται το LNG στον Παγασητικό παρά την αντίθεση της τοπικής κοινωνίας». Ακόμα κι αν πληροί τις περιβαλλοντικές προϋποθέσεις, θα απαντήσω τώρα στο ερώτημά σας, θέλω να ξέρετε ότι αυτού του τύπου οι επενδύσεις, που είναι πολύ μεγάλες, κρίσιμες ενεργειακές υποδομές στη χώρα, όπως είναι ένας πλωτός τερματικός σταθμός φυσικού αερίου, έχουν πάρα πάρα πολλές εμπορικές προϋποθέσεις για να είναι βιώσιμες.

Επομένως, υπάρχει αρκετά μακρύς δρόμος και δεν πρέπει να δημιουργούνται λανθασμένες εντυπώσεις ότι δήθεν το έργο αυτό ξεκινάει να κατασκευάζεται. Για παράδειγμα, το αντίστοιχο FSRU στην Αλεξανδρούπολη πήρε την πρώτη του άδεια το 2011, την τελική του επενδυτική απόφαση το 2021, μετά από δέκα χρόνια και τώρα είναι σε φάση που κατασκευάζεται και έχει λάβει επίσης και την έγκριση κρατικών ενισχύσεων από το ΕΣΠΑ.

Οπότε θα σας απαντήσω τώρα θεσμικά, όχι επικοινωνιακά, τι έχουμε σε αυτή την περίπτωση; Έχουμε την εκδήλωση ενδιαφέροντος της εταιρείας, ενός ιδιώτη για τη συγκεκριμένη επένδυση. Νομίζω συμφωνούμε ότι ο κάθε ιδιώτης έχει το δικαίωμα, εφόσον τηρεί νόμιμες προϋποθέσεις, να εκδηλώσει το ενδιαφέρον του για μία επένδυση. Όταν υπάρχει αυτό το ενδιαφέρον, ένα από τα πρώτα βήματα που πρέπει να κάνει είναι ότι πρέπει να πάει στην Ανεξάρτητη Ρυθμιστική Αρχή Ενέργειας για να αιτηθεί την έκδοση της πρώτης άδειας. Αυτό έπραξε ο συγκεκριμένος ιδιώτης. Έλαβε την άδεια ανεξάρτητου συστήματος φυσικού αερίου το 2022 και στη συνέχεια, ως κάτοχος αυτής της άδειας, ήρθε τον Δεκέμβριο του 2022 και ζήτησε την τροποποίηση της πρώτης άδειας επειδή άλλαξε η χωροθέτηση σε ένα άλλο σημείο στην περιοχή Κριθαριά. Αυτό συνέβη, βεβαίως, γιατί εξέφρασε την αντίθεσή του και το ΤΑΙΠΕΔ.

Η ΡΑΕ τι έκανε; Η ΡΑΕ προχώρησε σε όλες τις διαδικασίες όπως όφειλε και όπως προβλέπονται από τη νομοθεσία, δημοσιοποίησε την αίτηση, την κοινοποίησε στους δήμους. Νομίζω ότι μέχρι αυτό το σημείο δεν υπάρχει κάτι το επιλήψιμο στη διαδικασία. Η συγκεκριμένη άδεια, επομένως, της ΡΑΕ δεν είναι άδεια έγκρισης του έργου και δεν σημαίνει ότι η εταιρεία ξεκινάει να δομεί τις εγκαταστάσεις συγκεκριμένου έργου.

Και μάλιστα, μπορώ να σας πω ότι παρ’ όλο που η ΡΑΕ έλαβε τις αντιρρήσεις εκπρόθεσμα από τον Δήμο Νοτίου Πηλίου, από τον Αλμυρό, από τους επιστημονικούς φορείς, αντιλαμβανόμενη ακριβώς την ανησυχία της τοπικής κοινωνίας δεν τις απέρριψε -γιατί θα μπορούσε και να τις απορρίψει λόγω μη αιτιολόγησης-, αλλά ζήτησε να το ψάξει ενδελεχέστερα κι έτσι, λοιπόν, παρ’ όλο που δεν ήταν στην αρμοδιότητά της, ζήτησε τις απόψεις από την αρμόδια υπηρεσία του Υπουργείου, τη διεύθυνση Περιβαλλοντικής Αδειοδότησης.

Μέχρι αυτό το σημείο που μιλάμε σήμερα δεν υπάρχει απόφαση έγκρισης περιβαλλοντικών όρων. Είμαστε σε ένα προγενέστερο στάδιο της διαδικασίας και όπως αντιλαμβάνεστε θα χρειαστεί ακόμη αρκετός χρόνος μέχρις ότου η αρμόδια υπηρεσία Περιβαλλοντικής Αδειοδότησης στο Υπουργείο να λάβει όλες τις γνωμοδοτήσεις, να μελετήσει ενδελεχώς τη μελέτη περιβαλλοντικών επιπτώσεων και εν τέλει να αποφανθεί η υπηρεσία αν όντως υπάρχουν περιβαλλοντικές ανησυχίες ή όχι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Παρακαλώ πολύ, κύριε Μεϊκόπουλε, τρία λεπτά για τη δευτερολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε, και προκαταβολικά θα ζητήσω λίγο την ανοχή σας στο χρόνο διότι πρόκειται για ένα κρίσιμο θέμα.

Κυρία Υπουργέ, χαίρομαι πολύ που από την πρωτολογία σας διευκρινίσατε ότι συμμερίζεστε τις τοπικές ανησυχίες για μια τόσο μεγάλη επένδυση βαριάς επικινδυνότητας. Χαίρομαι, επίσης, που περιγράψατε με μεγάλη σαφήνεια τη θεσμική διαδικασία της εν λόγω επένδυσης.

Εγώ, όμως, εδώ σήμερα και οι πολίτες του Βόλου ζητάμε την πολιτική σας γνώμη, κυρία Υπουργέ, ποια είναι, όταν μια επένδυση, όπως θα αποδείξω στη δευτερολογία μου, είναι ασύμβατη τόσο περιβαλλοντικά, αναπτυξιακά, αλλά και κοινωνικά.

Στην πρωτολογία μου, λοιπόν, αναφέρθηκα σε προβληματικά σημεία στις αποφάσεις και στην πορεία της αδειοδότησης. Για να είμαστε ειλικρινείς και σαφείς, νομίζω ότι η πρόταση για την κατασκευή LNG λίγο έξω από τον Βόλο είναι απαγορευτική βάσει επιστημονικών δεδομένων και νομοθεσίας.

Και επιτρέψτε μου, κυρία Υπουργέ, να σας απαριθμήσω πέντε πολύ σοβαρούς και απλούς λόγους. Ο τερματικός σταθμός FSRU εντάσσεται στις εγκαταστάσεις ανώτερης βαθμίδας επικινδυνότητας σύμφωνα με την ευρωπαϊκή οδηγία SEVESO II. Η διεθνής εμπειρία δείχνει ότι σε τέτοιες εγκαταστάσεις τα ατυχήματα μεγάλης κλίμακας είναι συνυφασμένα με την ίδια τη λειτουργική δραστηριότητα, ακόμα και εάν ο σταθμός συμμορφώνεται πλήρως με τις περιβαλλοντικές μελέτες και τους όρους ασφαλείας.

Πρώτος, λοιπόν, λόγος είναι η σεισμικότητα, κυρία Υπουργέ. Ο Παγασητικός Κόλπος και η προτεινόμενη θέση για το LNG βρίσκονται στη σεισμικά ενεργή ζώνη του ρήγματος της Νέας Αγχιάλου που έχει δώσει μικρότερους ή και μεγαλύτερους σεισμούς. Σύμφωνα, λοιπόν, με διεθνείς μελέτες, τις οποίες φαντάζομαι γνωρίζετε, επισημαίνεται ότι οι εγκαταστάσεις LNG είναι οι πιο ευάλωτες στους σεισμούς συγκριτικά με τις συμβατικές κατασκευές. Με απλά λόγια, λοιπόν, ο κίνδυνος ατυχήματος σε έναν σταθμό LNG σε περίπτωση σεισμού πολλαπλασιάζεται εκθετικά.

Δεύτερος πολύ σοβαρός λόγος είναι η ιδιαίτερη γεωμορφολογία της περιοχής. Ο Παγασητικός, κυρία Υπουργέ, είναι περίκλειστη θάλασσα με μικρή ανανέωση υδάτων λόγω του μικρού ανοίγματος, φυσικά, προς το Αιγαίο. Λόγω, λοιπόν, αυτής ακριβώς της ιδιαιτερότητας ενδεχόμενη διαρροή αερίου ή ψυκτικού υλικού θα επιφέρει τεράστια επιβάρυνση του υδάτινου περιβάλλοντος και καταστροφή για την αλιεία και τον τουρισμό της περιοχής. Στην επιβάρυνση στο νερό και στα ψάρια, από την κίνηση των γιγαντιαίων πλοίων μεταφοράς μέσω του Παγασητικού, αντιδρούν οι ίδιοι οι αλιείς του Βόλου. Να σας θυμίσω ότι ακόμη δεν μπορούν να ορθοποδήσουν μετά από τις πλημμύρες.

Τρίτος λόγος σοβαρός είναι η χωροθέτηση σε σχέση με την ασφάλεια. Σύμφωνα, πάλι, με τη διεθνή πρακτική οι σταθμοί FSRU κατασκευάζονται σε ανοιχτές θάλασσες και μακριά από κατοικημένες περιοχές. Πάμε τώρα σε ένα παράδειγμα. Ο σταθμός Αλεξανδρούπολης είναι κατασκευασμένος σε ανοιχτή θάλασσα σε απόσταση 17,6 χιλιομέτρων από την πόλη της Αλεξανδρούπολης και απόσταση πάνω από 10 χιλιόμετρα από την πλησιέστερη ακτή. Στην περίπτωση του Βόλου η σχεδιαζόμενη εγκατάσταση απέχει 1,2 χιλιόμετρα από τον οικισμό του Αγίου Στεφάνου, 7,5 χιλιόμετρα από την πόλη του Βόλου, 9 χιλιόμετρα από την Αγχίαλο και εκατόν πενήντα μέτρα από την κοντινότερη ακτή.

Η ευρωπαϊκή νομοθεσία ορίζει ότι τα έργα αυτά θα πρέπει να βρίσκονται σε εύλογη απόσταση από κατοικημένες περιοχές. Αυτό γιατί σε περίπτωση ατυχήματος και έκρηξης το νέφος περιμετρικά της εγκατάστασης είναι εξαιρετικά τοξικό και οδηγεί σε 100% θνησιμότητα του πληθυσμού. Στη μελέτη ασφαλείας που κατατέθηκε για τη συγκεκριμένη μονάδα, είδαμε ότι οι οικισμοί της Κριθαριάς, του Σωρού και οι Αλυκές βρίσκονται ακριβώς εντός των ζωνών επικινδυνότητας, ακόμα και εντός της ζώνης που συνδέεται με την υψηλή επικινδυνότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν μιλάμε, λοιπόν, μόνο για περιβαλλοντική επιβάρυνση ούτε για πλήγμα στην αναπτυξιακή προοπτική της Μαγνησίας. Εδώ τίθεται σοβαρό ζήτημα για την ασφάλεια των κατοίκων και των εργαζομένων. Μέσα στην ίδια τη μελέτη περιβαλλοντικών επιπτώσεων έχουμε παραδοχή ότι το έργο δεν τηρεί τους διεθνείς κανόνες ασφαλείας. Τα 1,2 χιλιόμετρα απόσταση σημαίνει ακαριαίος θάνατος του πληθυσμού και καμμία δυνατότητα εκκένωσης.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Την ανοχή σας λίγο, κύριε Πρόεδρε.

Τέταρτος λόγος, είναι οι οικιστικοί κανόνες. Η εγκατάσταση του LNG στη συγκεκριμένη θέση απαγορεύεται και είναι εκτός του ισχύοντος γενικού πολεοδομικού σχεδιασμού, σύμφωνα με το ισχύον νομοθετικό πλαίσιο για τη χωροθέτηση βιομηχανικών μονάδων μεγάλης επικινδυνότητας και το ειδικό πλαίσιο για τις χρήσεις γης και τον πολεοδομικό σχεδιασμό της πόλης του Βόλου.

Θα καταθέσω και στα Πρακτικά και τα αντίστοιχα ΦΕΚ που αποδεικνύουν το αληθές του ισχυρισμού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, δεν έχετε άλλο χρόνο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ο πέμπτος και πολύ σοβαρός λόγος έχει να κάνει με το εξής. Υπάρχει ασάφεια και διάφορα σενάρια για δήθεν παροχή δωρεάν φυσικού αερίου στους Θεσσαλούς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε φτάσει τα πέντε λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Στην υποβληθείσα μελέτη περιβαλλοντικών επιπτώσεων αποφεύγονται τεχνηέντως αναφορές για το ακριβές μέγεθος του έργου, το οποίο βάσει εγγράφου του ΔΕΣΠΑ θα είναι ισοδύναμο της Αλεξανδρούπολης περίπου εκατόν πενήντα τριών κυβικών μέτρων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ. Τελειώσατε, δεν έχετε άλλο χρόνο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Μισό λεπτό. Είναι πολύ σημαντικό. Θέλω μια ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε συνάδελφε, όλα είναι σημαντικά. Έχετε πάει στα πέντε λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Το LNG στον Βόλο δεν προβλέπεται να εξυπηρετήσει τη Θεσσαλία. Η συντριπτική πλειοψηφία των οικισμών και των βιομηχανιών είναι συνδεδεμένη ήδη με το υπάρχον δίκτυο διανομής της ΕΠΑ Θεσσαλίας. Λέει, λοιπόν, η Κυβέρνηση ότι αυτό που επιχειρούν στον Βόλο θα συμβάλλει στην ενεργειακή επάρκεια της χώρας.

Εγώ δεν μπορώ να καταλάβω ένα πολύ απλό πράγμα: Τίνος ανάγκες θα εξυπηρετήσει συνολικά το LNG και για ποιον λόγο δεν επιλέγεται μια άλλη περιοχή, κυρία Υπουργέ;

(Στο σημείο αυτό ο Βουλευτής κ. Αλέξανδρος Μεϊκόπουλος, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει η κυρία Υφυπουργός για τρία λεπτά για τη δευτερολογία της.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Μετά από τον βομβαρδισμό!

Είδα, κύριε Βουλευτά, ότι με πολύ άνεση τοποθετήστε επιστημονικά. Παραθέσατε αρκετούς λόγους. Άκουσα περί σεισμικότητας, άλλων κινδύνων, καταστροφής αλιείας. Ήταν πολλά τα επιχειρήματα. Δεν ξέρω αν κρίνεται σκόπιμο ότι μπορούμε εμείς μεταξύ μας, εγώ ως Υφυπουργός, εσείς ως Βουλευτής, να ανταλλάσσουμε αυτή τη στιγμή επιστημονικά επιχειρήματα προτού αυτά τα αξιολογήσει ο καθ’ ύλην αρμόδιος φορέας του κράτους που είναι η αρμόδια διεύθυνση Περιβαλλοντικής Αδειοδότησης του Υπουργείου. Εγώ αυτό δεν μπορώ να το συμμεριστώ, να σας απαντήσω έχετε ή δεν έχετε δίκιο.

Για να γνωρίζουν οι πολίτες, στο Υπουργείο υπάρχει Γενική Διεύθυνση Περιβαλλοντικής Πολιτικής. Αυτή είναι η αρμόδια υπηρεσία στη χώρα μας που τηρεί όλες τις διαδικασίες που προβλέπονται στο νόμο. Τι έκανε; Έλαβε το φάκελο της μελέτης περιβαλλοντικών επιπτώσεων που κατέθεσε ο επενδυτής, έκανε ένα πρώτο έλεγχο πληρότητας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** …(Δεν ακούστηκε)

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Δεν καθυστέρησε. Αν καθυστέρησε, κύριε Βουλευτά, είναι γιατί είναι ελάχιστοι οι άνθρωποι που εργάζονται σε αυτή την υπηρεσία και καλούνται να αξιολογήσουν πάρα πολλές περιβαλλοντικές μελέτες πολλών επενδύσεων. Έκρινε στην αρχή επί του ελέγχου πληρότητας ότι δεν υπάρχουν μέγιστα περιβαλλοντικά προβλήματα, τέτοιου βαθμού, δηλαδή, που να την ακυρώνουν αυτομάτως, να επιστρέφουν πίσω τη μελέτη, να την απορρίψουν δηλαδή πριν καλά, καλά τη μελετήσουν σε βάθος. Και στη συνέχεια στο πλαίσιο της διαβούλευσης και ενημέρωσης του κοινού διαβίβασαν αυτόν το φάκελο, τη μελέτη στο περιφερειακό συμβούλιο. Αλλά και μέσω του ηλεκτρονικού περιβαλλοντικού μητρώου που έχουμε, αυτός ο φάκελος είναι προσβάσιμος σε όλους, σε εσάς, στους πολίτες στους πάντες.

Δεν χρειάζεται να τονίσω το αυτονόητο ότι οι απόψεις των υπηρεσιών όλων των φορέων θα ληφθούν πάρα πολύ σοβαρά υπ’ όψιν στην ουσιαστική αξιολόγηση των περιβαλλοντικών επιπτώσεων. Επιτρέψτε μου να πω επίσης ότι τα επιστημονικά κριτήρια είναι πολλά. Κυριότερα εξ αυτών είναι οι επιστημονικές μελέτες -και εσείς έτσι αναφέρατε- κατά τα διεθνή πρότυπα, γιατί αυτές οι επιστημονικές μελέτες είναι και επιστημονικά ελέγξιμες αλλά είναι και επαληθεύσιμες. Αυτές είναι που σταθμίζουν σε κάθε έργο αν υπάρχει πιθανότητα ατυχήματος, ποιες είναι οι συνέπειες ενός ατυχήματος και γι’ αυτό και αξιολογείται σε εκείνη τη φάση οποιοδήποτε ρίσκο. Ο φάκελος -αναφέρατε- περιλαμβάνει μέσα και τις μελέτες SEVESO και τις μελέτες ποσοτικοποιημένης εκτίμησης διακινδύνευσης.

Επομένως αυτό που μπορώ να σας απαντήσω σήμερα, είναι ότι είμαι απόλυτα πεπεισμένη ότι τα στελέχη της υπηρεσίας που είναι επιφορτισμένα με αυτές τις αρμοδιότητες θα έχουν τον απόλυτο επαγγελματισμό και τη συνείδηση και με γνώμονα το δημόσιο συμφέρον θα έρθουν στο χρόνο που απαιτείται να απαντήσουν, τελικά, αν όντως αυτός ο φάκελος, αυτή η επένδυση έχει πρόβλημα ή όχι.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κυρία Υφυπουργό.

Θα συνεχίσουμε με την έβδομη με αριθμό 342/6-11-2023 επίκαιρη ερώτηση δεύτερου κύκλου της Ανεξάρτητης Βουλευτού Φλώρινας κ. Θεοπίστης (Πέτης)Πέρκα προς τον Υπουργό Περιβάλλοντος και Ενέργειας, με θέμα: «Η τροποποίηση των περιβαλλοντικών όρων αποκατάστασης των λιγνιτωρυχείων.

Θα απαντήσει η Υφυπουργός Περιβάλλοντος κ. Αλεξάνδρα Σδούκου.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρία Υπουργέ, είχα καταθέσει στις 25-7-2023 ερώτηση για το θέμα της τροποποίησης των περιβαλλοντικών όρων αποκατάστασης των λιγνιτωρυχείων στην οποία ο Υπουργός ποτέ δεν απάντησε. Το θέμα είναι ιδιαίτερα κρίσιμο από περιβαλλοντική, κοινωνική και αναπτυξιακή σκοπιά και στις λιγνιτικές περιοχές υπάρχει μια έντονη ανησυχία. Βέβαια και με όλα τα άλλα που συμβαίνουν με τα πεπραγμένα της Κυβέρνησης στο τομέα της απολιγνιτοποίησης.

Θα αναφερθώ λίγο στα χρονοδιαγράμματα που έπρεπε μέχρι 30/9 η ΔΕΗ και το ΥΠΕΝ να έχουν αποστείλει επικαιροποιημένη μελέτη περιβαλλοντικών επιπτώσεων. Μέχρι 31/12 το ΥΠΕΝ όφειλε να εκδώσει νέες αποφάσεις έγκρισης περιβαλλοντικών όρων, ΑΕΠΟ. Αλλά πέρα από τις πολύ σοβαρές καθυστερήσεις, έχουμε και εσφαλμένο διοικητικό τρόπο. Έκριναν, λοιπόν, εσφαλμένα η ΔΕΗ και το ΥΠΕΝ ότι οι αλλαγές στις ΑΕΠΟ αφορούν μόνο το κόστος αποκατάστασης των λιγνιτωρυχείων και τις χαρακτήρισαν επομένως ως μη ουσιώδεις. Επομένως δεν έστειλαν και φάκελο τροποποίησης των ΑΕΠΟ για τις ΜΠΕ αποκατάστασης των ορυχείων στο σύνολο των προβλεπόμενων υπηρεσιών και φορέων, στο περιφερειακό συμβούλιο, στους ενεργειακούς δήμους.

Δεν προέβλεψαν και το διεθνώς αναγνωρισμένο δικαίωμα των πολιτών να έχουν πρόσβαση στην περιβαλλοντική πληροφόρηση. Αυτά είναι λίγο σοβαρά πράγματα, τα οποία η Κυβέρνησή σας γενικώς δεν τα τηρεί.

Έχουμε εδώ τις γνωμοδοτήσεις των τμημάτων περιβάλλοντος και υδροοικονομίας της ΠΕ Φλώρινας και της ΠΕ Κοζάνης, οι οποίες γνωμοδότησαν αρνητικά και μάλιστα αναφέρουν ξεκάθαρα ότι με την προτεινόμενη τροποποίηση επέρχεται ουσιώδης μεταβολή των περιβαλλοντικών επιπτώσεων από τη μεταβολή του τρόπου αποκατάστασης των ορυχείων και απαιτείται η υποβολή ΜΠΕ και η τήρηση της διαδικασίας του άρθρου 3 του ν.4014/2011. Το άρθρο αυτό ξέρετε καλά ότι προβλέπει την αποστολή του φακέλου της ΜΠΕ προς γνωμοδότηση στους αρμόδιους δημόσιους φορείς και υπηρεσίες και δημοσιοποίηση της ΜΠΕ για τη διενέργεια της δημόσιας διαβούλευσης. Αυτό δεν τηρήθηκε.

Υπάρχουν πάρα πολλές παρατηρήσεις στις γνωμοδοτήσεις των υπηρεσιών. Ουσιαστικά προτείνουν την κατάργηση περιβαλλοντικών όρων για τους οποίους δεν τεκμηριώνεται ότι δεν απαιτείται πλέον η τήρηση ή ότι έχουν υλοποιηθεί και διάφορα άλλα.

Αλλά εγώ θέλω εδώ να τονίσω ότι στην έκταση που καταλαμβάνει το έργο έχουν ήδη ξεκινήσει οι εργασίες για την εγκατάσταση φωτοβολταϊκών πριν από την έγκριση της προτεινόμενης τροποποίησης. Η υποβληθείσα μελέτη κρίνεται και ανεπίκαιρη και με αναχρονιστικά στοιχεία, καθώς με βάση τον σχεδιασμό της ΔΕΗ έχουν αλλάξει ήδη οι προτεινόμενες χρήσεις μετά την τελική αποκατάσταση. Έχουν ήδη προβλεφθεί νέες δραστηριότητες εντός της περιοχής του έργου, που δεν αποτυπώνονται πια στους χάρτες της ΜΠΕ.

Ο Περιφερειάρχης Δυτικής Μακεδονίας συντάσσεται απολύτως με τις γνωμοδοτήσεις των υπηρεσιών και αναφέρει ότι με τις μελέτες επέρχονται ουσιώδεις αλλαγές και ότι η έγκρισή τους θα επηρεάσει την αποκατάσταση και το μέλλον των λιγνιτικών περιοχών.

Αντιλαμβάνεστε ότι επέρχεται ουσιώδης μεταβολή των περιβαλλοντικών επιπτώσεων από τη μεταβολή του τρόπου αποκατάστασης των ορυχείων και απαιτείται η υποβολή ΜΠΕ και η τήρηση της διαδικασίας του άρθρου 3 του ν.4014 για την τροποποίηση ΑΕΠΟ;

Θα λάβετε υπ’ όψιν σας εν τέλει τις αρνητικές γνωμοδοτήσεις των αρμόδιων υπηρεσιών Φλώρινας και Κοζάνης και των τοπικών φορέων;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Παρακαλώ πολύ, κυρία Υπουργέ, έχετε τρία λεπτά για την πρωτολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία Πέρκα, πρώτα να σας ευχηθώ να έχετε μια επιτυχημένη κοινοβουλευτική θητεία ως ανεξάρτητη πλέον Βουλευτής. Ξέρω πόσο πολύ νοιάζεστε για τα ζητήματα της απολιγνιτοποίησης και της δίκαιης αναπτυξιακής μετάβασης. Γνωρίζετε ότι κι εγώ εκ της θέσεώς μου ως Γενική Γραμματέας Περιβάλλοντος και Ενέργειας τα προηγούμενα τέσσερα χρόνια είχα άμεση αρμοδιότητα και εμπλοκή με αυτό.

Διότι σε κάθε περίπτωση ως Κυβέρνηση πιστεύουμε ακράδαντα σε αυτό το φιλόδοξο σχέδιο της Κυβέρνησης ήδη από το 2019, επιτρέψτε μου να πω, ξεπερνώντας μάλιστα και την ολιγωρία της προηγούμενης κυβέρνησης. Δρομολόγησε ποιο πράγμα; Το τέλος της εποχής του λιγνίτη και την αντικατάσταση αυτού με καθαρές μορφές ενέργειας, ένα σχέδιο, όπως ξέρετε κι εσείς πολύ καλά, προϋπολογισμού σε επενδύσεις 5 δισεκατομμυρίων ευρώ, μεταξύ των οποίων αυτός ο σχεδιασμός περιλαμβάνει και νέες παραγωγικές δραστηριότητες στις περιοχές των ορυχείων λιγνίτη. Επομένως, όχι μόνο άδικη δεν είναι η απολιγνιτοποίηση αλλά είναι και μια μεγάλη ευκαιρία ανάκαμψης, αναγέννησης της περιοχής.

Επειδή αναφερθήκατε τώρα στις περιβαλλοντικές επιπτώσεις και επειδή κατάγεστε από εκεί, εκλέγεσθε στην περιοχή, φαντάζομαι ότι δεν θα σας είναι καθόλου άγνωστη η εικόνα των λιγνιτωρυχείων, που είναι -κακά τα ψέματα- κρανίου τόπος. Χρειάζεται τώρα να επιχειρηματολογήσω ότι η αποκατάσταση που προβλέπεται θα είναι με αμιγώς περιβαλλοντικά κριτήρια, η μέρα με τη νύχτα δηλαδή σε σχέση με την υφιστάμενη κατάσταση;

Ως προς τα λιγνιτωρυχεία από τις απαντήσεις που έχω λάβει από τις υπηρεσίες, τα τέσσερα από αυτά λιγνιτωρυχεία, η Μεγαλόπολη, η Πτολεμαΐδα, το Αμύνταιο και το Κλειδί στη Φλώρινα έχουν εγκεκριμένους περιβαλλοντικούς όρους. Έχουν υποβάλει αιτήματα τροποποίησης των ΑΕΠΟ, που εξετάζονται με τις διαδικασίες που προβλέπει, όπως ανέφερα και στην προηγούμενη ερώτηση, η διαδικασία περιβαλλοντικής αδειοδότησης.

Σε αυτά τα αιτήματα τι προτείνεται; Προτείνεται ο επανασχεδιασμός και η τροποποίηση της λειτουργίας του κάθε λιγνιτωρυχείου, για να μπορεί να συμμορφώνεται με τις επιταγές της απολιγνιτοποίησης.

Και έχουμε σε αυτή τη φάση ξανά τη ΔΥΠΑ, τη Διεύθυνση Περιβαλλοντικής Αδειοδότησης του Υπουργείου, η οποία τι κάνει αυτή τη στιγμή; Προχωρά στις διαδικασίες δημοσιοποίησης και διαβούλευσης των ΜΠΕ. Αυτές δεν αφορούν μόνο σε αλλαγές στο κόστος αποκατάστασης των λιγνιτωρυχείων αλλά είναι όλα αυτά τα στοιχεία και οι εργασίες που προβλέπονται από τη νομοθεσία για να μπορέσουν να αποδοθούν αυτές οι εκτάσεις γεωχημικά, γεωτεχνικά ευσταθείς και ασφαλείς για τον άνθρωπο και το περιβάλλον.

Οπότε όποια επικαιροποίηση της περιβαλλοντικής άδειας προκύψει είναι βέβαιο ότι θα συνεκτιμήσει τα θέματα και επιμήκυνσης του χρονοδιαγράμματος, και εκμετάλλευσης, και αποκατάστασης. Οπότε είναι απόλυτα λογικό ότι ο ουσιώδης ή μη ουσιώδης χαρακτήρας των διαφοροποιήσεων που θα επέλθουν στις περιβαλλοντικές επιπτώσεις θα αξιολογηθεί μετά την ολοκλήρωση της διαβούλευσης και, βεβαίως, θα λάβει υπ’ όψιν του όλες αυτές τις γνωμοδοτήσεις που αναφέρετε.

Αλλά δεν μπορώ να προδικάσω ότι οι επιστήμονες των υπηρεσιών θα λάβουν ή όχι υπ’ όψιν τους τις γνωμοδοτήσεις. Δεν μπορώ να σας το πω σήμερα. Δεν μπορώ να προκαταβάλω και την άποψη της υπηρεσίας, αλλά πολύ ευχαρίστως μόλις τις έχω στα χέρια μου τις απόψεις της υπηρεσίας να σας τις κοινοποιήσω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υφυπουργό.

Παρακαλώ πολύ, κυρία Πέρκα, έχετε τρία λεπτά για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ξέρετε, έχουμε άσχημη εμπειρία από τη δυτική Μακεδονία και τη Μεγαλόπολη από την πορεία της απολιγνιτοποίησης. Εννοώ ότι το πώς είναι τα λιγνιτωρυχεία και το ό,τι και να κάνεις είναι λίγο καλύτερο δεν είναι επαρκής λόγος. Η περιοχή αυτή έχει δώσει φως σε όλη τη χώρα και δικαιούται τα καλύτερα και καινοτόμα έργα και μεγάλη διαβούλευση.

Επειδή όμως είπαμε και για τις διαβουλεύσεις, η καρδιά της μετάβασης είναι τα ειδικά πολεοδομικά σχέδια. Το λέμε από την αρχή. Και τα ειδικά πολεοδομικά σχέδια, που θα κριθεί τι θα επαναποδοθεί στην τοπική κοινωνία, ορίζονται με έναν τρόπο και οι αποκαταστάσεις των εδαφών ανάλογα με τη χρήση, το “repurposing”.

Εδώ, λοιπόν, έχουμε τα ειδικά πολεοδομικά σχέδια των ζωνών απολιγνιτοποίησης, που δεν έχουν αποδοθεί ακόμα, και από την απάντηση που πήρα σε δική μου ερώτηση στην προηγούμενη θητεία φαίνεται ότι ενώ μας είχε υποσχεθεί ο Υπουργός ότι θα γίνει το δεύτερο εξάμηνο του 2023, πήγε τον Μάρτη του 2024 και πάει τώρα μετά το 2024.

Έρχομαι λίγο και σε ένα σχόλιο που κάνατε για την προηγούμενη κυβέρνηση που δεν έχει κάνει τίποτα. Πέρα από το εθνικό ταμείο δίκαιης μετάβασης, το πρώτο -και τα έχουμε πει πολλές φορές- και έναν σχεδιασμό, είχε αναθέσει και στην Παγκόσμια Τράπεζα να κάνει τον οδικό χάρτη της μετάβασης. Η μετάβαση είναι μια πολύ βίαιη αλλαγή η οποία θέλει μια πολύ καλή και προσεγμένη προσέγγιση και μελέτη.

Σε αυτή τη μελέτη, λοιπόν, της Παγκόσμιας Τράπεζας για τον οδικό χάρτη η διαδικασία της μετάβασης ξεκινούσε από τις προτεινόμενες νέες χρήσεις γης σε διαβούλευση με την τοπική κοινωνία και στη συνέχεια γινόταν το ΣΔΑΜ, το σχέδιο δίκαιης αναπτυξιακής μετάβασης. Εδώ γίναν όλα ανάποδα. Κι αυτό είναι ένα πράγμα που η χώρα μας το έχει πληρώσει διαχρονικά ακριβά, πρώτα φτιάχνουμε και μετά σχεδιάζουμε.

Επίσης από αυτό εξαρτάται η αποκατάσταση, όπως είπα, και επειδή η ανεργία στην περιοχή αυξάνεται κατακόρυφα, είχαμε πει από την αρχή που εξαγγέλθηκε η απολιγνιτοποίηση ότι αν ξεκινήσουν τα έργα των αποκαταστάσεων αμέσως θα δοθούν κάποιες θέσεις εργασίας. Προφανώς δεν μπορεί να γίνουν, γιατί δεν έχουν γίνει τα ειδικά πολεοδομικά, γιατί δεν έγινε τροποποίηση ΜΠΕ, που ανέφερα πριν. Πάνε όλα χάλια, κυρία Υπουργέ, και δεν αντέχει άλλο αυτή η περιοχή να πλύνει τις πληγές όλης της χώρας.

Λοιπόν, ξέρουμε ότι η ΔΕΗ είχε αναθέσει από την αρχή του 2023 σε μελετητικά γραφεία τις μελέτες των ειδικών πολεοδομικών σχεδίων στους πυρήνες των ΖΑΠ. Αυτές ξέρουμε ότι έχουν παραδοθεί. Δεν υπάρχει καμμία απολύτως ενημέρωση στην τοπική κοινωνία, και, βεβαίως, επαναφέρω την κριτική που είχαμε κάνει όταν ψηφιζόταν -κι ήμουν και εισηγήτρια θυμάμαι - ο ν.4759/2020, όπου σύμφωνα με το άρθρο 155 είναι, τουλάχιστον, αντιεπιστημονικό να δίνεται η δυνατότητα στη ΔΕΗ να υλοποιεί νέες χρήσεις, δηλαδή να κάνει χωροταξία πέρα και έξω από τις τοπικές κοινωνίες.

Εντάξει, για τον όρο «υλοποίηση νέων χρήσεων», είστε ειδικοί και νομίζω καταλαβαίνετε τι λέω. Αυτός ο όρος, «υλοποίηση νέων χρήσεων», μπορεί να εννοηθεί μόνο υπό το πρίσμα της εφαρμογής του χωρικού σχεδιασμού που έχει ακολουθηθεί σε όλες τις νόμιμες διαδικασίες, με διαβούλευση ευρεία κ.τλ..

Σε κάθε περίπτωση η τοπική κοινωνία θέλει να γνωρίζει. Είχαν ζητήσει οι τοπικές κοινωνίες να είναι συμβαλλόμενα μέρη σε αυτές τις προγραμματικές συμβάσεις, για τις μελέτες των ειδικών πολεοδομικών, και οι ενεργειακοί δήμοι, και η περιφέρεια, για τη μεταβίβαση των εδαφών. Δυστυχώς αυτό δεν συνέβη, ούτε αυτό ούτε το Κοινοβούλιο ούτε η κοινωνία είναι ενήμερη. Όπως είπα, είναι η καρδιά της μετάβασης.

Μπαίνουν ερωτήματα επομένως, μπαίνουν θέματα, που το ένα σχετίζεται με το άλλο: Δηλαδή, πότε θα ολοκληρωθεί ο χωροταξικός σχεδιασμός των ειδικών πολεοδομικών των ΣΔΑΜ; Γιατί δεν έχει τηρηθεί το χρονοδιάγραμμα της προγραμματικής σύμβασης μεταξύ ΔΕΗ και «ΜΕΤΑΒΑΣΗ Α.Ε.»; Γιατί προβαίνει αυθαίρετα η ΔΕΗ σε αλλαγές που προκαταλαμβάνουν τον καθορισμό των μελλοντικών χρήσεων γης;

Και κάτι τελευταίο και κλείνω, κύριε Πρόεδρε. Φοβόμαστε ότι για ακόμη μια φορά θα παραβιαστεί η νομοθεσία και η κοινή λογική όμως. Δεν τηρήθηκε η υπόσχεση της Κυβέρνησης σε ό,τι αφορά τη μεταβίβαση των εδαφών. Από εκεί τάχα η ΔΕΗ θα έπαιρνε το 1/3 και το δημόσιο και η «Μετάβαση»… Δεν τηρήθηκε αυτό. Το ίδιο κάνετε τώρα και στην τροποποίηση των ΑΕΠΟ αποκατάστασης των ορυχείων και στο χωροταξικό σχεδιασμό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κυρία Υφυπουργέ, ένα λεπτό, να κάνω μια μικρή ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και δύο συνοδοί εκπαιδευτικοί από το Γενικό Λύκειο Ψαχνών Ευβοίας.

Καλώς ήρθατε, παιδιά.

(Χειροκροτήματα από όλες τις πτέρυγες της Βουλής)

Παρακαλώ πολύ, κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κυρία Πέρκα, με πολύ σεβασμό, όπως ξέρετε, προς τους κατοίκους της δυτικής Μακεδονίας εργαζόμαστε εντατικά προκειμένου αυτό το περίπλοκο εγχείρημα της επόμενης μέρας, της αλλαγής του παραγωγικού μοντέλου, να πετύχει. Και θα πετύχει. Σας διαβεβαιώ ότι θα πετύχει. Ήδη από το 2019 κάποια πράγματα που δεν ήταν καθόλου δεδομένα συντελούνται. Δεν σας λέω ότι δεν υπάρχει πολύς δρόμος ακόμη μπροστά για όλα αυτά που πρέπει να γίνουν.

Να σας απαντήσω, γιατί με ρωτήσατε, για τα ειδικά πολεοδομικά σχέδια. Η απάντηση που λαμβάνω είναι ότι οι μελέτες των ειδικών πολεοδομικών σχεδίων έχουν υποβληθεί από τις 2 Οκτωβρίου 2023 από τη ΔΕΗ προς το Υπουργείο μας. Είναι οι φάκελοι του πρώτου σταδίου μελετών και ακολουθούν ο δεύτερος και ο τρίτος, μέχρι να εκδοθούν τα προεδρικά διατάγματα. Παρ’ όλα αυτά, όμως, μου έκανε εντύπωση η ερώτηση που κάνατε, γιατί έχουμε τώρα μια απομείωση μεταλλευτικής δραστηριότητας. Άρα, για να απομειώνεται η μεταλλευτική δραστηριότητα, αυτό σημαίνει ότι έχεις και μια σαφή μείωση του περιβαλλοντικού αποτυπώματος την ίδια στιγμή. Και κρίθηκε ότι αυτή η τροποποίηση των περιβαλλοντικών όρων δεν χρειάζεται να περάσει εκ νέου από την διαβούλευση -επειδή προφανώς οι υφιστάμενες συγκεκριμένες αποφάσεις περιβαλλοντικών όρων αφορούν μια σαφώς πιο επιβαρυντική για το περιβάλλον δραστηριότητα, όπως είναι η εξόρυξη- και ότι οι αλλαγές για την τροποποίηση αφορούν μια λιγότερο επιβαρυντική δραστηριότητα.

Νομίζω ότι το πρόβλημα που εγείρεται δεν είναι, τελικά, αν επέρχεται ουσιώδης μεταβολή των περιβαλλοντικών επιπτώσεων. Το πραγματικό, το κύριο πρόβλημα νομίζω πως είναι η ίδια η φύση της ερώτησης. Η απολιγνιτοποίηση που αποτελεί στόχο για τη χώρα, που έχει επιβληθεί από την Ευρωπαϊκή Ένωση και μάλιστα έχει θεωρηθεί ότι δεν επιβαρύνει το περιβάλλον αλλά αντιθέτως εκμηδενίζει τις περιβαλλοντικές εκπομπές, παρουσιάζεται ως περιβαλλοντικό πρόβλημα. Αυτό είναι το πρόβλημα, ότι παρουσιάζεται ως περιβαλλοντικό πρόβλημα.

Δεν θέλω να σχολιάσω αν στην περίοδο ΣΥΡΙΖΑ η δική σας διακυβέρνηση έδειξε στασιμότητα ή μπορεί και οπισθοδρόμηση -επιτρέψτε μου να πω- για την Ελλάδα σε ό,τι έχει να κάνει με την πράσινη μετάβαση. Όμως, βρίσκω τώρα λίγο οξύμωρο το ενδιαφέρον, όταν στο παρελθόν πάρα πολλά στελέχη του ΣΥΡΙΖΑ έχουν δώσει μάχες οπισθοφυλακής για να καθυστερήσει η απολιγνιτοποίηση και για να εμποδιστεί η ανάπτυξη των ΑΠΕ στη χώρα μας.

Όπως και να έχει, εμείς θα συνεχίσουμε αυτό το δύσκολο εγχείρημα της απολιγνιτοποίησης. Εγώ κρατώ τις παρατηρήσεις σας όλες και ξέρετε ότι το γραφείο, το Υπουργείο είναι ανοιχτό, γιατί έχουμε μια πολύ καλή συνεργασία και προσωπικά μαζί σας. Υπάρχουν ζητήματα πολλά και βεβαίως, με πάρα πολύ ενδιαφέρον θα τα παρακολουθήσουμε.

Το ζητούμενο ποιο είναι; Όταν μιλάμε για αποκατάσταση αυτών των τεράστιων εκτάσεων εκεί οι οποίες καλούνται να υποδεχθούν καινούργιες επενδύσεις, είναι δυνατόν να μη λάβεις υπ’ όψιν σου ό,τι περιβαλλοντικό στοιχείο είναι απαραίτητο; Πώς αλλιώς θα υποδεχτούν στη συνέχεια αυτοί οι χώροι καινούργιες επενδύσεις χωρίς να λάβουν υπ’ όψιν τους το ανθρωπογενές, το περιβάλλον, το δυναμικό της περιοχής; Οπότε όλα αυτά θα συνεχίσουμε να τα παρακολουθούμε.

Να είστε βέβαιοι, λοιπόν, ότι θα υπάρχει και απόλυτος σεβασμός στο περιβάλλον και, βέβαια, επ’ ωφελεία και των κατοίκων της περιοχής.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τρίτη με αριθμό 340/6-11-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας Κομμουνιστικό Κόμμα Ελλάδας κ**.** Λεωνίδα Στολτίδη προς τον Υπουργό Κλιματικής Κρίσης και Πολιτικής Προστασίας, με θέμα: «Άρση της άδικης πειθαρχικής ποινής σε βάρος αρχιπυροσβέστη του 2ου Πυροσβεστικού Σταθμού Θεσσαλονίκης»

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Παρακαλώ πολύ, κύριε συνάδελφε, δυο λεπτά για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, επανερχόμαστε, γιατί το ΚΚΕ έχει καταθέσει ερώτηση, έχει ζητήσει την άρση της πειθαρχικής ποινής που είχε υποβληθεί στον αρχιπυροσβέστη του 2ου Πυροσβεστικού Σταθμού Θεσσαλονίκης για τον λόγο ότι, αφού εκτέλεσε παράνομη διαταγή της διοίκησής του, η οποία δεν συνάδει με τις αρμοδιότητες του Πυροσβεστικού Σώματος, στη συνέχεια εξέφρασε την άποψη του για τις ενέργειες αυτές. Συγκεκριμένα διετάχθη μαζί με άλλους συναδέλφους του να μαζέψει μπάζα από τεχνικές εργασίες ιδιωτικού συνεργείου και να καθαρίσει το χώρο της υπηρεσίας. Στην απάντηση που δόθηκε, ο κύριος Υπουργός απέφυγε οποιονδήποτε σχολιασμό σχετικά με την ουσία των γεγονότων.

Οι υπάλληλοι του Πυροσβεστικού Σώματος, που είναι επιφορτισμένοι με την πυροπροστασία, τη δασοπροστασία της χώρας και τις διασώσεις παντός τύπου -και διαπιστώνουμε όλοι μας τον τιτάνιο αγώνα που κάνουν κάτω από αντίξοες συνθήκες στις οποίες αναγκάζονται να εργαστούν ως συνέπεια της αντεργατικής πολιτικής που εφαρμόζει και η σημερινή Κυβέρνηση-, διατάσσονται ταυτόχρονα να εκτελέσουν διαταγές που δεν έχουν καμμία σχέση με τα καθήκοντα του πυροσβέστη και επιπροσθέτως τιμωρούνται, όταν τολμήσουν όχι να αρνηθούν την εκτέλεση, αλλά να εκφράσουν την άποψή τους μετά από αυτό.

Στην απάντηση το Υπουργείο ανέφερε μάλιστα ποια διάταξη εφαρμόζεται για τα πειθαρχικά παραπτώματα με το άρθρο 62 του προεδρικού διατάγματος. Η συγκεκριμένη, όμως, παραπομπή σίγουρα δεν απαντά στο ερώτημα που τέθηκε. Δεν είναι καθόλου τυχαίο το γεγονός ότι μετά την απάντηση του Υπουργείου στην ερώτηση του ΚΚΕ και την παρέμβαση της Αγωνιστικής Κίνησης Πυροσβεστών εκδόθηκε το απόσπασμα διαταγής της διοίκησης πυροσβεστικών υπηρεσιών Θεσσαλονίκης ως αρμοδίου διοικητικού οργάνου για τον έλεγχο της αρχικής ποινής, μέσω του οποίου επικυρώνεται η ποινή των 100 ευρώ που έχει επιβληθεί στον συγκεκριμένο υπάλληλο. Πέραν αυτού, όμως, κανένας έλεγχος δεν προκλήθηκε για τη βασιμότητα των καταγγελιών του του αρχιπυροσβέστη, τη νομιμότητα της προς την εκτέλεση διαταγής, τα προβλήματα που προκάλεσε η έλλειψη εποπτείας των τεχνικών εργασιών εντός του 2ου Πυροσβεστικού Σταθμού Θεσσαλονίκης. Το γεγονός αυτό δείχνει ότι δεν υπάρχει καμμία πρόθεση από πλευράς της Κυβέρνησης να ελέγξει αυταπόδεικτες ευθύνες της διοίκησης του 2ου Πυροσβεστικού Σώματος, που προκύπτουν και μέσα από το ίδιο κατηγορητήριο σε βάρος του αρχιπυροσβέστη.

Άρα η Κυβέρνηση επωμίζεται, παίρνει πάνω της την κάθετη παραβίαση των αρμοδιοτήτων του Πυροσβεστικού Σώματος και των καθηκόντων που απορρέουν από αυτές, καθώς και το ότι η επιλεκτική εφαρμογή του πειθαρχικού δικαίου του Πυροσβεστικού Σώματος αποτελεί μέσο χειραγώγησης και φίμωσης για όσους πυροσβέστες έχουν το σθένος να υπερασπίζονται το δίκιο τους και τα δικαιώματά τους, όταν αυτά καταστρατηγούνται.

Ερωτάσθε, κύριε Υπουργέ, τι μέτρα θα παρθούν, έτσι ώστε να αρθεί η άδικη και καταχρηστική ποινή σε βάρος του αρχιπυροσβέστη και να ελεγχθούν τα καθ’ ύλην αρμόδια υπηρεσιακά όργανα για την παραβίαση των αρμοδιοτήτων του Πυροσβεστικού Σώματος μέσω παράνομων διαταγών και την πλημμελή επίσης άσκηση καθηκόντων. Επίσης, τι θα κάνετε, για να προχωρήσει ο εκσυγχρονισμός και η εναρμόνιση του Κανονισμού Εσωτερικής Υπηρεσίας του Πυροσβεστικού Σώματος σύμφωνα με τον Δημοσιοϋπαλληλικό Κώδικα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Στολτίδη.

Παρακαλώ πολύ, κύριε Υφυπουργέ, έχετε τρία λεπτά για την πρωτολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Στολτίδη, πρώτα από όλα θέλω να επισημάνω ότι το θέμα το οποίο θίγετε αφορά σε ένα ζήτημα το οποίο κατά την άποψή μου δεν άπτεται της κοινοβουλευτικής διαδικασίας, αλλά αποτελεί αρμοδιότητα της διοίκησης σύμφωνα με τη θεσμοθετημένη πειθαρχική διαδικασία.

Κύριε Βουλευτά, αρχικά να καταστήσω σαφές ότι η εξακρίβωση των πραγματικών περιστατικών για κάθε συμβάν πειθαρχικού παραπτώματος και επιβολής ποινής ή όχι έχει ανατεθεί στη διοίκηση βάσει του Κανονισμού Εσωτερικών Υποθέσεων του Πυροσβεστικού Σώματος. Η πειθαρχική διαδικασία είναι συγκεκριμένη και προβλέπει συγκεκριμένες δυνατότητες και για τη διοίκηση αλλά και για τον διοικούμενο.

Επειδή τα όσα αναφέρετε εκτιμώ ότι στηρίζονται σε ελλιπή πληροφόρηση ως προς το κανονιστικό πλαίσιο της πειθαρχικής διαδικασίας που ισχύει στο Πυροσβεστικό Σώμα, σας παραθέτω συγκεκριμένα στοιχεία για τη δική σας ενημέρωση, αλλά και του ελληνικού λαού μιας και το θέτετε ενώπιόν του.

Ο διοικητής, λοιπόν, της Πυροσβεστικής Υπηρεσίας έχει εκ του νόμου την υποχρέωση για την καλή συντήρηση και καθαριότητα των εγκαταστάσεων των χώρων του σταθμού καθ’ όλη τη διάρκεια λειτουργίας της Υπηρεσίας προς εξασφάλιση της πλήρους λειτουργικότητάς της. Η συγκεκριμένη περίπτωση στην οποία αναφέρεστε συνέβη ημέρα Κυριακή σε μια διοίκηση σε ετοιμότητα εν μέσω αντιπυρικής περιόδου.

Εν όψει, λοιπόν, μιας τέτοιας συνθήκης υποβάλλει αίτημα προς κάποιους υπαλλήλους, απ’ όσους βρίσκονταν στην υπηρεσία εκείνη τη στιγμή να προβούν εθελοντικά σε μια υποτυπώδη εργασία με μόνο σκοπό την εύρυθμη λειτουργία της υπηρεσίας την Κυριακή. Και σε αυτό το σημείο εσείς επικρίνετε τη διοίκηση για πλημμελή άσκηση καθηκόντων, αλλά και παράνομη διαταγή.

Όμως, κύριε Βουλευτά, δεν είναι δυνατόν να υποδεικνύει ο εκάστοτε τρίτος σε ένα διοικητή, ούτε εσείς, ούτε εγώ -πιστέψτε με- τον τρόπο που αυτός πρέπει να εκτελεί τα καθήκοντά του και ιδίως όταν οι ενέργειες στις οποίες προβαίνει απορρέουν από τη θεσμοθετημένη υποχρέωσή του για τη σωστή λειτουργία της υπηρεσίας του.

Ωστόσο και η διοίκηση ελέγχεται και για τον σκοπό αυτό έχει προβλεφθεί συγκεκριμένη πειθαρχική διαδικασία την οποία οφείλει να ακολουθεί και η ίδια. Όμως και ο κάθε υπάλληλος μπορεί να υποβάλει αναφορά παραπόνων εντός συγκεκριμένων προθεσμιών. Κατά τη διάρκειά της εξετάζονται τα πραγματικά περιστατικά, καθώς επίσης και οι κείμενες διατάξεις, έτσι ώστε να πάρει την απόφαση ο διοικητής όσον αφορά το πειθαρχικό παράπτωμα. Από κει και πέρα είναι υποχρεωμένος να το υποβάλει ιεραρχικά στα αρμόδια όργανα, τα οποία εν τέλει θα επικυρώσουν ή θα απορρίψουν την πρόταση για πειθαρχικό έλεγχο.

Όποιος δεν συμμετέχει σε αυτή τη διαδικασία κατά νόμο δεν μπορεί να παρεμβαίνει γιατί δεν έχει όλα τα στοιχεία. Ο συγκεκριμένος υπάλληλος δεν αποτελεί εξαίρεση από αυτή τη διαδικασία. Παρ’ όλα αυτά και ενώ ο νόμος του δίνει τα εργαλεία να κινηθεί εντός της νόμιμης διαδικασίας η οποία του δίνει επίσης το δικαίωμα της υποβολής ιεραρχικής προσφυγής, καθώς και τα αντίστοιχα ένδικα μέσα, ο ίδιος αποφασίζει προτού ολοκληρωθεί η πειθαρχική διαδικασία να αποταθεί σε τρίτους καθ’ υπέρβαση της ιεραρχίας αντί να κάνει χρήση όλων των δικαιωμάτων που του δίνει ο νόμος.

Κύριε Βουλευτά, η διαδικασία, πιστέψτε με, ακολουθήθηκε από τη διοίκηση ως όφειλε. Συγκεκριμένα κάλεσε τον αρχιπυροσβέστη σε έγγραφη απολογία, ο οποίος με την απάντησή του δεν έπεισε τη διοίκηση. Επισημαίνω στο σημείο αυτό ότι ο υπάλληλος δεν ελέγχεται εν τέλει γιατί δεν εκτέλεσε εργασία, όπως είπατε και εσείς, αλλά αντιπειθαρχική συμπεριφορά και έλλειψη σεβασμού προς τη διοίκηση. Ακολούθως ο διοικητής ως όφειλε υπέβαλε τον πειθαρχικό έλεγχο στον διοικητή του νομού, στον ΔΙΠΥΝάρχη και αυτός με τη σειρά του στον περιφερειάρχη, ο οποίος έχει την υποχρέωση να ελέγξει την ποινή, όλα τα δεδομένα και τελικά να την επικυρώσει. Και βέβαια ο κάθε υπάλληλος έχει κάθε δικαίωμα, εφόσον δεν πείθεται και θεωρεί ότι αδικείται, να προσφύγει ακόμη και στα διοικητικά δικαστήρια, όπως πολύ συχνά συμβαίνει, για να δικαιωθεί.

Τέλος, στο δεύτερο θέμα σας, θα σας πω ότι έχετε δίκιο. Πράγματι χρήζει αναθεώρησης ο πειθαρχικός κανονισμός, ο ΚΕΥΠΣ, του Πυροσβεστικού Σώματος. Έχω δώσει εντολή από πέρσι. Έχει ολοκληρωθεί η διαδικασία. Μένει να εγκριθεί και να προωθηθεί το σχετικό προεδρικό διάταγμα. Έχουμε καθυστερήσει λόγω των συμβάντων που είχαμε το καλοκαίρι, αλλά και γιατί πρέπει να συμβαδίσει με την αναθεώρηση του ν.4662/2020.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό.

Παρακαλώ πολύ, κύριε συνάδελφε, έχετε τρία λεπτά για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, σας άκουσα προσεκτικά. Αισθάνομαι, όμως, ότι συνεχίζει η τραβηγμένη προσπάθεια να καλυφθούν οι ευθύνες όσων επέβαλαν αυτή την απόλυτα άδικη ποινή, γιατί επιβεβαιώνετε ότι η ποινή αφορά την αντίρρησή του ότι είναι στις αρμοδιότητές του αυτό. Είπατε τη λέξη εθελοντικά, αλλά το «εθελοντικά» δεν οδηγεί σε ποινή, ενώ έχει εκτελεστεί η διαταγή.

Εμείς περισσότερο στεκόμαστε στο πώς αποδόθηκε η απάντηση στην ερώτηση του ΚΚΕ από την Κυβέρνηση ως προς την επίκληση του άρθρου 62 του προεδρικού διατάγματος το οποίο μελετήσαμε πολύ προσεκτικά. Το επικαλούμενο από εσάς παράπτωμα του πυροσβέστη δεν εντάσσεται σε καμμία από τις 41 παραγράφους του προαναφερόμενου προεδρικού διατάγματος.

Κατά την άποψή μας, η προσπάθεια να νομιμοποιηθεί η ποινή του πυροσβέστη είναι αυθαίρετη, έωλη και έχει την οσμή συγκάλυψης των ευθυνών όποιου την επέβαλε, αλλά και όσων την ενέκριναν. Βέβαια, γενικόλογες προβλέψεις όπως για παράδειγμα της παραγράφου ιγ΄ του άρθρου 62 του προεδρικού διατάγματος, που επικαλείται η Κυβέρνηση, προβλέπουν τον ποινικό κολασμό γενικά κάθε ανευλαβούς ή αντιπειθαρχικής συμπεριφοράς χωρίς καμμία άλλη αιτιολογία. Θεωρούμε φυσικά αυτές τις προσεγγίσεις απαράδεκτες, γιατί αποτελούν μια ξεκάθαρη δυνατότητα να δημιουργηθεί πλαίσιο αυθαιρεσίας.

Ο σοφός λαός μας, όμως, λέει, κύριε Υπουργέ, ότι δεν πρέπει να μιλάμε στο σπίτι του κρεμασμένου για σχοινί. Το αναφέρω αυτό γιατί προσπαθείτε με νύχια και με δόντια να πάτε να πάρετε την ποινή των 100 ευρώ από έναν πυροσβέστη στο όνομα της τήρησης της πειθαρχίας. Για την υπηρεσία μιλάμε στην προκειμένη περίπτωση αλλά με τη δική σας συναίνεση -από ό,τι φαίνεται- και αποδοχή. Όμως η τήρηση της πειθαρχίας, το ξέρουμε όλοι μας, στηρίζεται στον αμοιβαίο σεβασμό και όχι στον φόβο και την τρομοκρατία.

Η Κυβέρνησή σας, αλλά και οι προηγούμενες του ΣΥΡΙΖΑ και του ΠΑΣΟΚ, αρνείστε την ένταξη του επαγγέλματος στα βαρέα και ανθυγιεινά όπως και όλων των άλλων. Έχετε καταντήσει ένα σώμα με μέσο όρο ηλικίας τα πενήντα χρόνια που οι πυροσβέστες αντικειμενικά δεν μπορούν να ανταπεξέλθουν στις βίαιες υποχρεώσεις της υπηρεσίας τους.

Είστε εσείς, η Κυβέρνησή σας και οι προηγούμενες που αρνείστε την κάλυψη των τρεισήμισι χιλιάδων κενών που ακόμα και αυτές βασίζονται σε ξεπερασμένα οργανογράμματα της δεκαετίας του 1970. Είναι η δική σας Κυβέρνηση και οι προηγούμενες που δεν νομιμοποιείτε τις κατηγορίες των εποχικών πενταετών, επταετών πυροσβεστών και τους κρατάτε σε μια ντροπιαστική ομηρία. Επίσης, είστε εσείς, όπως και οι προηγούμενες κυβερνήσεις, που ανέχεστε το καθεστώς της μη χορήγησης των ρεπό. Και έτσι είναι πολλά τα συσσωρευμένα ως υποχρέωση πυροσβέστη που μόλις του πήρατε την ποινή των 100 ευρώ, αλλά και τους υπόλοιπους ακόμα πυροσβέστες σε όλη την Ελλάδα που οι οφειλές στα ρεπό είναι πολύ μεγάλες.

Νομίζουμε, κύριε Υπουργέ, ότι η πειθαρχία πρώτα πρέπει να αφορά την Κυβέρνηση και την υπηρεσία σε σχέση ακόμα και με το αντιδραστικό πλαίσιο νόμων και κανονισμών πάνω στους οποίους επιβάλλει αυτές τις ποινές. Επίσης, πρέπει να πειθαρχήσει η Κυβέρνηση και η υπηρεσία για όλα αυτά που πρέπει να διασφαλιστούν ως δικαιώματα και τα χρωστούμενα προς τους πυροσβέστες και όχι να τους βαράει ποινές στο κεφάλι, μόνο και μόνο γιατί ουσιαστικά ανοίγουν διάλογο για το πόσο δίκαιο είναι να υπηρετούν καθήκοντα τα οποία αφορούν υποχρεώσεις τρίτων και όχι τις αρμοδιότητες των πυροσβεστών, που το έργο τους ούτως ή άλλως έχει άμεση σχέση με τα συμφέροντα και την ασφάλεια του λαού μας.

Θα είμαστε στο πλευρό φυσικά των πυροσβεστών για να αλλάξει με την οργάνωσή τους και την πίεση αυτό το αντιδραστικό πλαίσιο του κανονισμού. Και φυσικά δίπλα σε όποιον σηκώνει το κεφάλι απέναντι σε οποιαδήποτε μορφή αυθαιρεσίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στολτίδη.

Κύριε Υφυπουργέ, έχετε τρία λεπτά για τη δευτερολογία σας, παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Λέτε πάλι ότι δεν απήντησα ούτε στην πρώτη ερώτηση που έθεσαν οι δύο Βουλευτές του ΚΚΕ στις 18 Σεπτεμβρίου. Όμως απήντησα και τότε και τώρα. Απήντησα στο πλαίσιο των αρμοδιοτήτων μου και κατά νόμον. Και τότε η απάντηση είναι αυτή, την οποία είπατε και αυτή την οποία μπορούσα να δώσω.

Επαναλαμβάνω και πάλι, όπως σας είπα και προηγουμένως, ότι δεν μπορεί να παρεμβαίνει ο πολιτικός προϊστάμενος. Δεν έχει το δικαίωμα να παρεμβαίνει στην πειθαρχική διαδικασία. Τότε είχα απαντήσει. Και βέβαια οι δύο ερωτώντες Βουλευτές του ΚΚΕ ενημερώθηκαν για πληθώρα ερωτημάτων τα οποία είχαν θέσει. Βέβαια και γι’ αυτό. Δεν επανήλθαν διότι θεωρώ ότι καλύφθηκαν. Παρ’ όλα αυτά επανέρχεστε εσείς. Θέλετε να φέρετε στη Βουλή ένα τέτοιο θέμα. Και καλά κάνετε. Δικαίωμά σας. Όμως, κύριε Βουλευτά, παραδέχεστε και εσείς όπως παραδέχεται και ο υπάλληλος ότι εκ των υστέρων κατάλαβε ότι ήταν σε εθελοντική βάση.

Εγώ θέλω να σας πω ότι τέτοιες εργασίες γίνονται. Πιστέψτε με. Από την εμπειρία μου σαράντα χρόνια στις Ένοπλες Δυνάμεις τέτοιες εργασίες γίνονται σε μικρούς σχηματισμούς που έχουν λίγα μέλη και αναπτύσσεται ένα οικογενειακό περιβάλλον. Έχω συμμετάσχει άπειρες φορές σε τέτοιες εργασίες. Μέχρι και το βάψιμο της μοίρας μου έκανα με χαρά. Και ολοκληρώνοντας τη δουλειά καθίσαμε και ήπιαμε κι ένα ποτό στο κιόσκι της πολεμικής μοίρας στην οποία υπηρετούσα τότε. Και άλλες πολλές εργασίες έκανα γιατί έπιαναν τα χέρια μου.

Αναπτύσσεται, λοιπόν, ένα οικογενειακό περιβάλλον και, πάντα στο πλαίσιο του εθελοντισμού, γίνονται και κάποιες τέτοιες εργασίες. Δεν υπάρχει περίπτωση εάν δεν ήθελε να εκτελέσει την εργασία ο υπάλληλος και δεν την εκτελούσε, να τον ελέγξει ο διοικητής. Δεν είχε κανένα δικαίωμα ο διοικητής να τον ελέγξει. Γιατί τον έλεγξε; Γιατί αφού μου λέτε και πράγματι έτσι έγινε, συμμετείχε σε αυτή την εργασία στη συνέχεια θύμωσε και έβγαλε μια συμπεριφορά αντιστρατιωτική, αντιδεοντολογική, αντιπειθαρχική, όπως ισχυρίζεται ο διοικητής.

Έχουμε δύο διιστάμενες απόψεις που δεν επιτρέπεται στον πολιτικό προϊστάμενο να παρέμβει στην πειθαρχική διαδικασία. Και γι’ αυτό σας απήντησα έτσι και τότε και τώρα. Βεβαίως και δεν έχει το δικαίωμα ούτε σε αυτή την περίπτωση, ούτε βέβαια να καθορίζει επιχειρησιακές αναγκαιότητες, σκοπιμότητες και ούτω καθεξής. Αυτά είναι καθαρά της διοικήσεως. Προβλέπονται μέσα από τον κανονισμό πειθαρχίας. Έτσι είναι τώρα και έτσι θα είναι και στον αναθεωρημένο, ο οποίος θα προβλέπει ότι μέσα σε αυτό το πλαίσιο της διοίκησης ασκείται πειθαρχικός έλεγχος που θα έχει τους κανόνες και για τη διοίκηση και για τον διοικούμενο. Έτσι ήταν και έτσι θα είναι.

Από εκεί και πέρα, έχει κάθε δικαίωμα ο υπάλληλος ο οποίος θεωρεί ότι αδικείται να προσφύγει στο διοικητικό εφετείο, στα διοικητικά δικαστήρια, έτσι ώστε να βρει το δίκιο του και σας επαναλαμβάνω ότι έχουμε αρκετές περιπτώσεις με τέτοιες προσφυγές. Το να φτάνουμε, όμως, να ανεβάζουμε ένα τέτοιο θέμα στο Κοινοβούλιο, πιστεύω ότι εκφεύγει και ανοίγουμε ένα άλλο κεφάλαιο πια στον πειθαρχικό έλεγχο. Δηλαδή όταν έχουμε διαφωνία μεταξύ της διοίκησης και του διοικούμενου στα Σώματα Ασφαλείας, στις Ένοπλες Δυνάμεις, θα το φέρνουμε στη Βουλή; Υπάρχει ο μηχανισμός και επαναλαμβάνω ότι ιεραρχικά εξετάζεται το κάθε πειθαρχικό παράπτωμα και φτάνει από τον διοικητή στον διοικητή νομού, στον περιφερειάρχη, ο οποίος και τελικά αποφασίζει για τη μείωση, για την άρση ή για την αύξηση της ποινής και τελικά την επικυρώνει. Άρα, λοιπόν, υπάρχουν συνταγματικά όλα τα εργαλεία στον κάθε υπάλληλο ο οποίος θα πρέπει να τα διαχειριστεί αναλόγως και να τα αξιοποιήσει, έτσι ώστε να βρει το δίκιο του.

Από εκεί και πέρα μια κουβέντα μόνο, γιατί θίξατε πολλά θέματα που έχουν να κάνουν με το Πυροσβεστικό Σώμα που είστε κοντά του και εμείς θέλουμε να είστε κοντά του, όπως είμαστε κι εμείς κοντά του. Γιατί θέλουμε ένα ισχυρό Πυροσβεστικό Σώμα να μπορεί να αντιμετωπίσει την κλιματική κρίση. Θέλουμε ένα Πυροσβεστικό Σώμα πραγματικά που θα έχει το ανθρώπινο δυναμικό και προσπαθούμε χρόνο με τον χρόνο να το ενισχύσουμε.

Θα σας πω, για παράδειγμα, ότι πέρυσι βάλαμε περίπου εννιακόσια άτομα καινούργια στελέχη στο Πυροσβεστικό Σώμα. Πεντακόσιοι μπήκαν με τους δασοκομάντος και άλλοι περίπου τριακόσιοι πενήντα μπήκαν μέσα από τις σχολές αλλά και μέσα από προσλήψεις αξιωματικών ειδικοτήτων που τους βάλαμε στο Πυροσβεστικό Σώμα.

Συνεχίζουμε και φέτος στην ίδια κατεύθυνση, σταδιακά και με ένα στρατηγικό σχέδιο να το ενισχύσουμε. Ήδη συζητούσαμε σήμερα το πρωί σε σύσκεψη να προχωρήσουμε, αφού πήραμε την ΠΥΣ στην πρόσληψη επιπλέον επτακοσίων δασοκομάντος και πυροσβεστών. Βέβαια συνεχίζουμε με άλλους τριακόσιους, γιατί αυξάνουμε κατά 100% το προσωπικό το οποίο θα μπαίνει στις παραγωγικές μας σχολές, στη σχολή αξιωματικών και υπαξιωματικών και επομένως θα ενισχυθούμε και φέτος με χίλια άτομα. Έτσι σχεδιάζουμε με έναν σταδιακό και στρατηγικό σχεδιασμό να ενισχύσουμε το Πυροσβεστικό Σώμα με ανθρώπινο δυναμικό, με τα μέσα που χρειάζεται, αλλά και τα νομικά μέσα, όπως το αντιπύρ, η κατάκαυση, εργαλεία που χρειάζεται για να κάνει καλύτερα τη δουλειά του, αλλά και τα μέσα μέσω του προγράμματος «ΑΙΓΙΣ» έτσι ώστε να το ενισχύσουμε.

Ήδη έχει βγει στον αέρα ο διαγωνισμός αξίας κοντά στα 65 εκατομμύρια ευρώ και ακολουθεί ο δεύτερος με 130 εκατομμύρια ευρώ για την προμήθεια πυροσβεστικών οχημάτων, να αναπαλαιώσουμε τον στόλο, να αποκτήσουμε τα μέσα που χρειαζόμαστε. Παρά τις χρονοβόρες διαδικασίες προχωράμε. Εμείς σε αυτή την προσπάθεια σας θέλουμε πραγματικά δίπλα μας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 13-11-2023 έως και 17-11-2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε με την έκτη με αριθμό 317/30-10-2023 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Περιβάλλοντος και Ενέργειας, με θέμα: «Αδόκιμη η μεταφορά των αρμοδιοτήτων των δασικών υπηρεσιών σε άλλο υπηρεσιακό σχήμα εντός του Υπουργείου Περιβάλλοντος και Ενέργειας».

Θα απαντήσει ο Υπουργός Περιβάλλοντος και Ενέργειας κ. Θόδωρος Σκυλακάκης.

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, μιλάμε για ένα αμάρτημα του παρελθόντος σε ό,τι αφορά τις δασικές υπηρεσίες, από τότε που οι αρμοδιότητες εκχωρήθηκαν από τις δασικές υπηρεσίες στην Πυροσβεστική. Αυτό το σύστημα δεν έχει ευοδώσει. Κάποια στιγμή θυμάμαι ότι η έκθεση Γκουρμπάτση, αλλά και ο Γκόλνταμερ για τις πυρκαγιές είχαν πει ότι εμπλέκονται περίπου επτά Υπουργεία και έντεκα διαφορετικοί φορείς -τότε με την κωλυσιεργία και τη γραφειοκρατία-, αλλά και δεκαεννέα, είκοσι χρόνια είχαν να συναντηθούν αυτές οι δύο υπηρεσίες. Τώρα βλέπουμε ότι συνεχίζεται αυτό με τις δασικές υπηρεσίες, υπό άλλο βαθμό να ενσωματώνονται στο δικό σας Υπουργείο.

Αλλά όπως καταγγέλλει εδώ και η Πανελλήνια Ένωση Δασολόγων τα προβλήματα είναι πολλαπλά και η μεταφορά γίνεται χωρίς εξοπλισμό και χωρίς ανθρώπινο δυναμικό. Εδώ υπάρχει πρόβλημα. Εδώ και με το πρόγραμμα «ΑΙΓΙΣ» για να παρθούν αυτοκίνητα ειδικά σε δύσβατες περιοχές και να μπορεί να γίνει μετακίνηση ούτε αυτά έχουν παρθεί. Η ανησυχία, λοιπόν, αυτή είναι πριν από έναν και παραπάνω μήνα από πλευράς των δασολόγων, όπου το να μετονομαστούν οι δασικές υπηρεσίες σε επιθεωρήσεις εφαρμογής δασικής πολιτικής παίζουμε απλά με τις λέξεις. Το θέμα είναι τι κάνατε για να πληρωθούν θέσεις από ειδικότητες σε ό,τι αφορά δασολόγους και υλωρικό προσωπικό -για να ξέρουμε, το υλωρικό προσωπικό είναι αυτό το οποίο ασχολείται φυσικά με την πολιτική των δασών- και εδώ μιλάμε περίπου για δύο χιλιάδες κενά. Έτσι λένε οι δασολόγοι. Πώς, λοιπόν, αυτές οι θέσεις θα καλυφθούν, προκειμένου οι δασικές υπηρεσίες να μπορούν να ανταποκριθούν στα καθήκοντά τους; Ήταν που ήταν στραβό το κλήμα -λέει ο λαός στην καθομιλουμένη- το τρώει και ο γάιδαρος.

Εδώ πάμε να ενσωματώσουμε τις δασικές υπηρεσίες, αλλά με τι εξοπλισμό και με τι ανθρώπινο δυναμικό. Ούτε αξιοποίηση ανθρώπινων πόρων γίνεται, αλλά βασικά δεν γίνονται προσλήψεις. Έρχεται, λοιπόν, και πολύ φοβόμαστε γι’ αυτό σας λέμε στην Ελληνική Λύση κρούουμε τον κώδωνα του κινδύνου, γιατί η προσπάθεια θα είναι σισύφειος. Δεν θα έχουμε απτά αποτελέσματα. Βλέπουμε κωλυσιεργία απέναντι στο θέμα των πυρκαγιών και των πλημμυρών.

Άρα, λοιπόν, αυτή η ανησυχία που έρχεται από τους δασολόγους, που είναι εξειδικευμένοι άνθρωποι, είναι επαΐοντες, έχουν εμπειρία και λένε ότι αυτό είναι αντικοινωνικό, πρέπει να βγει επιτέλους ένα σχέδιο του προεδρικού διατάγματος για να μπορέσουν οι δασικές υπηρεσίες να έχουν οντότητα, να έχουν κύρος, να έχουν αίγλη, να έχουν ένα απτό αποτέλεσμα. Εδώ υπάρχει πολύ μεγάλη ανησυχία για τις δασικές υπηρεσίες για να μπορούν να ανταποκριθούν στα καθήκοντά τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Μπούμπα.

Παρακαλώ, κύριε Υπουργέ, έχετε τρία λεπτά για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Έχουμε συζητήσει το θέμα των δασικών υπηρεσιών και η Κυβέρνηση πήρε την πρωτοβουλία κατ’ αρχάς όταν έγιναν οι μεγάλες πυρκαγιές του 2021 στη συνέχεια να μεταφέρει τις δασικές υπηρεσίες στο Υπουργείο Περιβάλλοντος. Οι δασικές υπηρεσίες ήταν μέχρι τότε στις αποκεντρωμένες διοικήσεις, πράγματι, με πολύ χαμηλό βαθμό προτεραιότητας από πλευράς προσλήψεων, μια που δεν είχαν γίνει προσλήψεις μόνιμου προσωπικού από το 2000 και μετά επί της ουσίας, εξ ου και έχουμε ανθρώπους που ο μέσος όρος ηλικίας είναι πιο κοντά στα πενήντα πέντε και δεν υπάρχουν άνθρωποι πάνω από σαράντα χρονών στη δασική υπηρεσία.

Τι έχει γίνει; Πρώτον, προγραμματίστηκαν πεντακόσιες προσλήψεις δασολόγων και δασοπόνων, ένας τεράστιος αριθμός σε σχέση με τους υπηρετούντες, οι οποίες είναι σε εξέλιξη και πιστεύω ότι οι περισσότερες θα έχουν ολοκληρωθεί στο πρώτο τρίμηνο του 2024. Βάλαμε επίσης άλλους χίλιους διακόσιους για πρώτη φορά που θα δουλέψουν εποχικά από αυτή -την επόμενη- αντιπυρική περίοδο που ξεκινάει -πράγματα απολύτως πρωτόγνωρα για τη Δασική Υπηρεσία-, συν ότι δώσαμε τεράστιους πόρους -και δίνουμε- για τον καθαρισμό των δασών, τη δημιουργία αντιπυρικών ζωνών και τη συντήρηση και λειτουργία δασικών δρόμων. Έχουμε ήδη έναν πενταπλασιασμό των πόρων που διατίθενται στα προηγούμενα δύο χρόνια και θα αυξηθούν και άλλο στα επόμενα δύο χρόνια, τόσο μέσω του νέου «ANTI-NERO», όσο και μέσω του νέου συστήματος της μεταρρύθμισης που θα έρθει εδώ στη Bουλή σύντομα για την αλλαγή του τρόπου διαχείρισης των δασών, συν το ότι έχουμε βάλει πολύ σημαντικούς πόρους και θα βάλουμε και άλλους για τη δημιουργία διαχειριστικών μελετών που τα μισά μας δάση είναι χωρίς διαχειριστικές μελέτες.

Όλη αυτή η δουλειά συμπληρώνεται και από εξοπλισμό. Θα χρησιμοποιήσουμε όχι μόνο το «ΑΙΓΙΣ», αλλά και άλλα εργαλεία για να ενισχύσουμε τις δασικές υπηρεσίες. Η συνολική προσπάθεια, κατά τη γνώμη μου, θα βελτιώσει δραματικά την αποτελεσματικότητα των υπηρεσιών.

Αλλά είναι μια δουλειά σε εξέλιξη και θα πρέπει να την κυνηγήσουμε με πολύ μεγάλη προσοχή, επιμέλεια, ταχύτητα στο επόμενο διάστημα. Συν ότι έχει ξεκινήσει και η ομάδα εργασίας για τις τροποποιήσεις του οργανισμού, όπου αυτές είναι αναγκαίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Το θέμα είναι αυτές οι προσλήψεις που λέτε, κύριε Υπουργέ, γιατί μας ακούνε οι άνθρωποι τώρα και αγωνιούν, να είναι στον αριθμό που δεν θα αφήσουν άλλα κενά στις δασικές υπηρεσίες. Διότι οι άνθρωποι που ασχολούνται με το θέμα των πυρκαγιών σε επιστημονικό προσωπικό, δηλαδή με το «επίσταμαι», έχουν επισημάνει τον σημαντικό ρόλο που διαδραματίζουν οι δασικές υπηρεσίες. Το προλαμβάνει πάντα καλύτερο του θεραπεύει. Το θέμα είναι ότι είχαμε τις πλημμύρες στη Θεσσαλία από αυτούς τους μεγαλοσχήμονες αυτοδιοικητικούς όπως καταγγέλλουν οι δασολόγοι. Και ενώ η Δασική Υπηρεσία δεν ευθύνονταν -γιατί και οι αρμοδιότητες ήταν περιορισμένες- δεν υπήρχε όμως εξοπλισμός και ανθρώπινο δυναμικό. Και αυτό που γινόταν, να κατηγορούν τις δασικές υπηρεσίες θεωρείται άδικο και αντικοινωνικό. Να μην επανέλθουμε λοιπόν, σε λάθη του παρελθόντος. Θα πρέπει να πάτε σε γενναίες προσλήψεις, να μην υπάρχουν αυτά τα κενά, διότι οι προσλήψεις, σαφώς κανείς δεν το αμφισβητεί, είχαν να γίνουν σε δασικές υπηρεσίες πάνω από δεκαπέντε χρόνια. Και το θέμα είναι ότι έχουν πολύ σημαντικό ρόλο να διαδραματίσουν. Μιλάμε για καθαρισμό των δασών, μιλάμε για μελέτες αντιπλημμυρικές, μιλάμε για διαχειριστικά αντιδιαβρωτικά σχέδια, τα οποία έχουν να κάνουν με το δάσος στο σύνολό του.

Άρα λοιπόν, όταν δεν υπάρχει το προσωπικό…

Γιατί υπήρχαν και άλλα προγράμματα όπως το «ANTI-NERO I», το «ANTI-NERO ΙΙ» διαβάζω εδώ.

Μου είπατε πριν από λίγο ότι εκτός από το «ΑΙΓΙΣ» θα βρείτε και άλλα εργαλεία χρηματοδότησης. Φανταστείτε τώρα να μην έχουν και τα απαραίτητα οχήματα, όπως για παράδειγμα πάνω από το 15% στην Πυροσβεστική -έφυγε ο Υπουργός που μιλούσε για την Πυροσβεστική- είναι πεπαλαιωμένα, όπως είπε. Άρα λοιπόν, κάθε χρόνο έχουμε τα ίδια, μία χώρα που πνίγεται και καίγεται και δεν έχουν ανθρώπους να ανταποκριθούν στα καθήκοντά τους.

Και το άλλο μεγάλο ζήτημα τώρα -δράττομαι της ευκαιρίας και εμάς στην Ελληνική Λύση μάς ανησυχεί αυτό- είναι ότι το θέμα με τους δασικούς χάρτες περπατάει σε ρυθμό χελώνας. Στην Ελλάδα ακόμη δεν ξέρουμε τι είναι δάσος και τι δεν είναι. Και επιτέλους αυτά τα μέλη της Επιτροπής Διευθέτησης Αντιρρήσεων -γιατί ξέρουμε ότι δικαστικά αυτό πάει σε βάθος χρόνου- πρέπει να πληρωθούν για να μπορέσουν να διεκπεραιώσουν πολλά ζητήματα και να προχωρήσει το ζήτημα με τους δασικούς χάρτες.

Πριν από πολλά χρόνια έγινε μια πρόταση για ένα τμήμα ορεινών διαδρομών από πλευράς των δασοφυλάκων και δεν υλοποιήθηκε. Οι άνθρωποι κάνουν ωραίες προτάσεις, αλλά να μην μένουν ως έκθεση ιδεών. Να πάμε επί του πρακτέου.

Στην πράξη λοιπόν, θέλουμε προσλήψεις και εξοπλισμό. Τις ανακοινώσατε μεν, είμαστε δύσπιστοι δε, όχι για να κάνουμε μια στείρα Αντιπολίτευση. Θέλουμε να είμαστε γόνιμοι, εποικοδομητικοί και εμείς. Οφείλουμε κοινωνικά να αφουγκραστούμε αυτούς τους ανθρώπους και να μεταφέρουμε την αγωνία τους.

Άρα, λοιπόν, εν κατακλείδι, προσλήψεις: δύο χιλιάδες άνθρωποι μιλάνε, κύριε Υπουργέ. Εξοπλισμός οχημάτων: είπατε και εκτός από το πρόγραμμα «ΑΙΓΙΣ», πρέπει να γίνει, να προχωρήσουν οι δασικοί χάρτες. Και επιτέλους όταν οι δασικές υπηρεσίες ονομάζονται απλά επιθεωρήσεις εφαρμογής δασικής πολιτικής, να βγει ένα προεδρικό διάταγμα που να δίνει αρμοδιότητες. Μην λέμε απλά τις πήραμε από εκεί, τις βάλαμε εκεί, τις συγχωνεύσαμε εκεί και παίζουμε με ωραίες λέξεις. Γιατί με τις ωραίες λέξεις σας έχουμε συνηθίσει στην Κυβέρνηση. Τις διανθίζετε, τις κάνετε με ένα ανάλογο περιτύλιγμα, αλλά επί της ουσίας το δάσος πρέπει να προστατευθεί. Και από πού θα προστατευθεί το δάσος; Όχι από το Υπουργείο Ναυτιλίας. Από το δικό σας Υπουργείο, αλλά από τις δασικές υπηρεσίες. Αυτές είναι αρμόδιες, να πάρουν αίγλη, να πάρουν οντότητα για να έχουν ένα απτό αποτέλεσμα.

Πρέπει να κινηθείτε γρήγορα.

Αναφερθήκατε στις αρχές του 2024. Επισπεύστε όσο μπορείτε να στελεχωθούν, να πληρωθούν οι θέσεις γιατί πάλι θα έρθει το καλοκαίρι και πάλι θα έχουμε πρόβλημα με τα δάση. Το θέμα είναι να καθαριστούν, να γίνει διευθέτηση χειμάρρων, να γίνουν τα αντιδιαβρωτικά διαχειριστικά σχέδια και έργα πριν μας πιάσει πάλι η περίοδος του θέρους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Μπούμπα.

Κύριε Υπουργέ, παρακαλώ πολύ έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ξεκινήσω λέγοντας ότι για να έχουμε μία αίσθηση των αριθμών, οι δασικές υπηρεσίες έχουν περίπου τρεις χιλιάδες διακόσιους ανθρώπους, σήμερα που μιλάμε. Η προσθήκη πεντακοσίων μόνιμων και χιλίων διακοσίων εποχικών είναι μία πολύ μεγάλη αλλαγή. Είναι μία αλλαγή αθροιστικά αν βάλετε τον χρόνο που μένουν οι εποχικοί, που είναι αλλαγή τάξης μεγέθους. Και έχουμε κι άλλο ένα αίτημα για άλλους περίπου εβδομήντα για το 2024. Πέραν αυτών, έχουμε και πολύ σημαντικούς πόρους που διαχειρίζονται οι δασικές υπηρεσίες σε ό,τι αφορά τις διαχειριστικές μελέτες και σε ό,τι αφορά την ουσία που είναι το «ANTI-NERO». Το «ANTI-NERO Ι» και «ANTI-NERO ΙΙ» έχουν προχωρήσει και έχουν ολοκληρωθεί -το Ι σχεδόν τελείωσε και το ΙΙ τελειώνει και αυτό- και τώρα μπαίνουμε σταδιακά στο ΙΙΙ μαζί και με το μεγάλο πρόγραμμα αναδάσωσης, πράγματα τελείως πρωτοφανή για τον χώρο της πρόληψης στα δάση.

Σας θυμίζω ότι μέχρι και το 2020 -και μιλάμε τώρα για δεκαετίες- η πρόληψη στα δάση ήταν της τάξεως των 20-30 εκατομμυρίων τον χρόνο. Τώρα πηγαίνουμε σε πάνω από 100 εκατομμύρια τον χρόνο, τα τελευταία δύο χρόνια, και στα επόμενα χρόνια θα πάμε σε πάνω από 150 εκατομμύρια τον χρόνο, δηλαδή πενταπλασιασμός. Και όλη η μεταρρύθμιση που φτιάχνουμε έχει σαν στόχο να είναι πολύ αποτελεσματικότερες αυτές οι παρεμβάσεις.

Τώρα, το πόσο γρήγορα έρχονται αυτοί, είναι συνάρτηση και του ΑΣΕΠ. Είμαστε σε συνεννόηση με το ΑΣΕΠ και με το Υπουργείο Εσωτερικών για να επιταχύνουμε. Την περασμένη εβδομάδα έκανα συνάντηση με την Υπουργό Εσωτερικών και μιλάμε διαρκώς και με το ΑΣΕΠ για να βρούμε τους καλύτερους τρόπους για να προχωρούν γρήγορα τα πράγματα.

Σε σχέση με τα μέσα, πέραν του αιτήματος που έχουμε στο πλαίσιο του «ΑΙΓΙΣ», πήρα την απόφαση να τροποποιήσουμε και ένα πρόγραμμα του ΟΦΥΠΕΚΑ, που αφορά τον εξοπλισμό και είναι στο ταμείο ανάκαμψης, ώστε να έχουμε και από εκεί πρόσθετο εξοπλισμό που θα χρησιμοποιηθεί από κοινού από τον ΟΦΥΠΕΚΑ και τις δασικές υπηρεσίες. Εννοούμε και οχήματα εκεί. Συνεπώς, η πολιτική βούληση, αλλά και η πραγματικότητα είναι ενός τελείως διαφορετικού ενδιαφέροντος.

Όσο για το προεδρικό διάταγμα, να ξέρετε ότι το προεδρικό διάταγμα υπάρχει, ισχύει και η Δασική Υπηρεσία κάνει κανονικά τη δουλειά της σε όλα τα επίπεδα με βάση την ισχύουσα νομοθεσία. Οι προσθήκες που θα κάνουμε, θα μας διευκολύνουν να είμαστε λίγο περισσότερο αποτελεσματικοί, αλλά δεν είναι δομικές οι αλλαγές που πρόκειται να γίνουν.

Η ουσία είναι στους ανθρώπους, δηλαδή το κλειδί είναι να έρθουν έγκαιρα και γρήγορα οι άνθρωποι. Και οι δασικοί χάρτες θα επηρεαστούν από αυτό, γιατί πάλι και στο θέμα των δασικών χαρτών, που το μεγάλο τους κομμάτι έχει τελειώσει, οι ενστάσεις που έχουν απομείνει είναι καθαρά αντικείμενο περισσότερων δασολόγων που πρέπει να ασχοληθούν για να διεκπεραιωθούν οι ενστάσεις αυτές. Και εκεί θα μας βοηθήσουν οι προσλήψεις που έρχονται. Η νούμερο ένα προτεραιότητα μου σε αυτήν τη φάση είναι να έρθουν όσο πιο γρήγορα οι άνθρωποι.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Συνεχίζουμε με τη έκτη με αριθμό 345/6-11-2023 επίκαιρη ερώτηση πρώτου κύκλου του Βουλευτή Β3΄Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Ζημία του ελληνικού δημοσίου από την διαδικασία διάθεσης (επαναγορά) των μετοχών της Eurobank, που κατέχει το Ταμείο Χρηματοπιστωτικής Σταθερότητας (ΤΧΣ)».

Θα απαντήσει ο Υφυπουργός Εθνικής Οικονομίας και Οικονομικών, κ. Θεοχάρης.

Κύριε συνάδελφε, έχετε τον λόγο για την πρωτολογία σας.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, την 9η Οκτωβρίου του τρέχοντος έτους η Eurobank προχώρησε στην επαναγορά πενήντα δύο εκατομμυρίων ογδόντα χιλιάδων μετοχών, που αντιστοιχούν σε ποσοστό 1,4% του μετοχικού της κεφαλαίου από το ΤΧΣ, θυγατρική του Υπερταμείου. Η τιμή της μετοχής στην οποία αποζημιώθηκε το ΤΧΣ ανήλθε στο 1,80 ευρώ με το συνολικό τίμημα καταβολής να ανέρχεται στα 93,7 εκατομμύρια ευρώ. Με την επαναγορά των μετοχών η Eurobank αποδεσμεύεται από τις διατάξεις του ν.3864/2010 και τα ειδικά δικαιώματα του ΤΧΣ.

Ο ισχυρισμός του διευθύνοντος συμβούλου της Eurobank, είναι πως το δημόσιο μόνο από την Eurobank εισέπραξε, μέσω του PSI, ποσό μεγαλύτερο από αυτό που κατέβαλε στην αύξηση κεφαλαίου του 2013. Επομένως συνολικά το δημόσιο κατέβαλε 11,4 δισεκατομμύρια συνολικά και για το ΤΤ και για την Proton, έχοντας ήδη ωφεληθεί μέσω μείωσης του χρόνου 9,8 δισεκατομμύρια ευρώ.

Σύμφωνα με την έκθεση του 2012 της Τράπεζας της Ελλάδος, η Eurobank θα χρειαζόταν να ενισχύσει τα κεφάλαιά της κατά 5,839 δισεκατομμύρια ευρώ, ποσό που προκύπτει από τον αντίκτυπο ζημιών ύψους περίπου 5,781 δισεκατομμύρια ευρώ από το PSI και 8,226 δισεκατομμύρια ευρώ, έναντι αναμενόμενων ζημιών πιστωτικού κινδύνου. Τα ανωτέρω ποσά -ενημερώστε μας για το ακριβές ποσό, αν κάνουμε κάπου λάθος- άντλησε η εν λόγω τράπεζα από την ανακεφαλαιοποίηση των τραπεζών από το ελληνικό δημόσιο μέσω του ΤΧΣ. Ωστόσο, η αξία της μετοχής της συμμετοχής του δημοσίου στις συστημικές τράπεζες, δηλαδή, η ενίσχυση των τραπεζών ανακεφαλαιοποίηση με αύξηση του δημοσίου χρέους, σύμφωνα με τις ενδιάμεσες οικονομικές καταστάσεις του ΤΧΣ και η Τράπεζα της Ελλάδος ξεπερνά τα 5 δισεκατομμύρια ευρώ. Οι απώλειες συνολικά ανέρχονται σε 27,1 δισεκατομμύρια ευρώ, διακυβέρνηση 2012-2014, 11,9 δισεκατομμύρια ευρώ, διακυβέρνηση 2015-2019, με τη συνολική εναπομείνασα αξία του αρχικού κεφαλαίου να διαμορφώνεται στα 1,45 δισεκατομμύρια ευρώ τον Μάρτιο του 2021. Σύμφωνα με την έκθεση του Ευρωπαϊκού Ελεγκτικού Συνεδρίου, από τα 45,7 δισεκατομμύρια ευρώ της ανακεφαλαιοποίησης των τραπεζών ανακτήσιμα είναι μόνο τα 5,7 δισεκατομμύρια ευρώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΝΙΚΟΛΑΟΣ ΒΡΕΤΤΟΣ:** Τελειώνω, κύριε Πρόεδρε.

Σύμφωνα με τα δημοσιεύματα η ζημία του ελληνικού δημοσίου από την πρόσφατη αποεπένδυση της Eurobank, που είναι και το συγκεκριμένο ερώτημα, ξεπερνά τα 6 δισεκατομμύρια ευρώ.

Σας ερωτώ: Γιατί δεν πραγματοποιήθηκαν οι κατάλληλες ενέργειες, ώστε:

Πρώτον, να διασφαλιστούν τα κεφάλαια του ελληνικού δημοσίου με επιλογή από το ΤΧΣ άλλου πλειοδότη μέσω της ανταγωνιστικής διαδικασίας, ώστε να μην επιβαρυνθεί το δημόσιο χρέος, αλλά ως οφείλουν οι τράπεζες ως ιδιωτικές εταιρείες στα πλαίσια του θετικού ανταγωνισμού;

Δεύτερον, να παραμείνει στο ελληνικό δημόσιο η κατοχή των μετοχών της εν λόγω τράπεζας έως ότου αποπληρώσει τα ποσά της ανακεφαλαιοποίησης, ειδάλλως να ζητηθούν αστικές ή ποινικές ευθύνες από το διοικητικό συμβούλιό της εν λόγω τράπεζας και ενδεχόμενες ευθύνες και από τα Δ.Σ. των υπόλοιπων τριών συστημικών τραπεζών στην περίπτωση που πραγματοποιήσουν κι αυτές, όπως σχεδιάζουν και όπως έχει ανακοινωθεί, την αποεπένδυσή τους από το ΤΧΣ, χωρίς να έχουν επιστρέψει τα κεφάλαια της ανακεφαλαιοποίησής τους;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε διπλασιάσει τον χρόνο σας.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βρεττό.

Παρακαλώ πολύ, κύριε Υφυπουργέ, έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε .

Κύριε συνάδελφε, πραγματικά είναι μια ερώτηση που είναι επίκαιρη με όλη τη σημασία της λέξης. Είναι επίκαιρη διότι, προφανώς, προγραμματίστηκε για να συζητήσουμε το πολύ σημαντικό θέμα της αποεπένδυσης του Ταμείου Χρηματοπιστωτικής Σταθερότητας, μέσω της αγοράς της Eurobank των μετοχών που κατείχε το δημόσιο, αλλά γίνεται η συζήτησή μας αυτή σε μια μέρα η οποία έχει δύο σημαντικές ανακοινώσεις σε σχέση με το Ταμείο Χρηματοπιστωτικής Σταθερότητας:

Το πρώτο είναι ότι έκλεισε επιτέλους πολύ θετικά και μέσα από την τήρηση όλων των διαδικασιών που προβλέπει το Ταμείο Χρηματοπιστωτικής Σταθερότητας, η συμφωνία μεταξύ της UniCredit και της Alpha Bank ώστε να αγοραστεί το 9% περίπου των μετοχών της Alpha Bank κατά 1,39 ευρώ ανά μετοχή, που αντιστοιχεί σε αυξημένη τιμή, το λεγόμενο premium, 9,4% σε σχέση με την τιμή που είχε η μετοχή της Alpha Bank όταν ανακοινώθηκε αυτή η διαδικασία.

Αυτό είναι μια ψήφος εμπιστοσύνης στην ελληνική οικονομία, είναι μια ψήφος εμπιστοσύνης στο ελληνικό τραπεζικό σύστημα και είναι ο λόγος για τον οποίο πρέπει να συνεχιστεί αυτή η διαδικασία της αποεπένδυσης και δεν πρέπει, όπως εσείς προτείνετε, να συνεχιστεί η διακράτηση των μετοχών από το δημόσιο. Το δημόσιο δεν πρέπει να κρατήσει περαιτέρω τις μετοχές των τραπεζών διότι μετά την ανάκτηση της επενδυτικής βαθμίδας αυτό είναι ένα δεύτερο ορόσημο εμπιστοσύνης στο τραπεζικό σύστημα, δηλαδή το γεγονός ότι απογαλακτίζεται από τη στήριξη που είχε κατά τη διάρκεια της κρίσης μέσω του Ταμείου Χρηματοπιστωτικής Σταθερότητας.

Συγχρόνως, είχαμε και τη δεύτερη θετική είδηση, το γεγονός ότι αύριο ξεκινάει και η διαδικασία του λεγόμενου book building για την Εθνική Τράπεζα. Το Ταμείο Χρηματοπιστωτικής Σταθερότητας θέτει στη διάθεση του επενδυτικού κοινού το βιβλίο προσφορών για το 20% με τιμή 5 έως 5,44 ευρώ. Και υπολογίζεται φυσικά ότι μια επιτυχής διαδικασία μπορεί να αποφέρει και 1 δισεκατομμύριο ευρώ στα κρατικά ταμεία.

Τώρα, η βάση του ερωτήματός σας, και από εκεί ξεκινάνε όλα τα υπόλοιπα, απάντησα ήδη στο κατά πόσον θα έπρεπε να διακρατήσουμε τις μετοχές περισσότερο ή όχι, αλλά η βάση του ερωτήματος σας είναι κατά πόσο ζημιώθηκε το ελληνικό δημόσιο. Η απάντηση, λοιπόν, σε αυτό είναι κατηγορηματική, μιλώντας φυσικά με όρους επενδυτικούς. Για τη διάσωση των τεσσάρων συστημικών τραπεζών το ελληνικό δημόσιο, μέσω του ΤΧΣ, έχει καταβάλει συνολικά 31,4 δισεκατομμύρια ευρώ. Ωστόσο, ωφελήθηκε κατά 28,2 δισεκατομμύρια ευρώ από το κούρεμα των ομολόγων, το λεγόμενο PSI -συνεπώς, η διαφορά είναι περίπου γύρω στα 3 δισεκατομμύρια ευρώ- έχει ήδη εισπράξει 3,8 δισεκατομμύρια ευρώ κατά τη διάρκεια αυτή που διακρατούσε τις μετοχές για παράδειγμα από τα CoCos, τις μετατρέψιμες ομολογίες, από τις τέσσερις συστημικές τράπεζες και, συνεπώς, το άμεσο ως τώρα κέρδος φτάνει τα 600 εκατομμύρια ευρώ από τη διάσωση αυτή των τραπεζών. Και αυτή η διάσωση, θυμίζω, ότι κατέστη αναγκαία ακριβώς επειδή έγινε το κούρεμα του PSI. Και επιπρόσθετα μέσω της διαδικασίας της αποεπένδυσης, ενώ ήδη έχουμε κερδίσει, θα περιμένουμε να εισπράξουμε γύρω στα 3 δισεκατομμύρια ευρώ, τα 90 εκατομμύρια της Eurobank, τη διαδικασία της Alpha Bank, αλλά και τη διαδικασία της Εθνικής Τράπεζας που ξεκινάει και φυσικά μένει ακόμα το θέμα της Τράπεζας Πειραιώς που θα ξεκινήσει όταν ξεκινήσει.

Συνεπώς, το δημόσιο δεν έχασε, αλλά κέρδισε μέσα από αυτή τη διαδικασία και πρέπει να αποεπενδύσει τώρα γιατί τώρα δίνει το σήμα στις αγορές, ότι όχι μόνο το δημόσιο δεν χρειάζεται στήριξη από το εξωτερικό αλλά ούτε και το τραπεζικό σύστημα δεν χρειάζεται στήριξη από αλλού και μπορεί πολύ καλά να σταθεί στα πόδια του. Αυτοί οι δύο πυλώνες είναι που θα πείσουν τις αγορές σε μια δύσκολη συγκυρία γενικώς στο διεθνές επενδυτικό περιβάλλον να συνεχίσουν να εμπιστεύονται τη χώρα μας και να συνεχίσουν να εμπιστεύονται την οικονομία της.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Κύριε Βρεττέ, έχετε τρία λεπτά για την δευτερολογία σας.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Υπουργέ, αλλά ακούγοντας την πρώτη σας απάντηση θέλω να πω το εξής. Ξέρετε, ο ελληνικός λαός έχει μια παροιμία και δεν κάνει λάθος γιατί είναι απόκτημα εμπειριών πολλών ετών: «Εκεί που μας χρωστάγανε μας πήραν και το βόδι». Τι θέλετε να πείτε με αυτή τη δημιουργική λογιστική; Να ευχαριστήσουμε την Κυβέρνηση που τελικά τα έκανε όλα καλά;

Λοιπόν, σε αυτό το τραπεζικό παιχνίδι υπάρχει μόνο ένας νικητής και είναι οι τραπεζίτες, γιατί όταν δημιουργήθηκε αυτή η πτώση του τραπεζικού συστήματος η Τράπεζα της Ελλάδος ήταν ανίκανη να το προβλέψει.

Η πολιτική διακυβέρνηση -μπορεί τότε να μην ήσασταν μέλος, αλλά υπηρετείτε την ίδια Κυβέρνηση-ήταν υπεύθυνη σε αυτήν την οικονομική καταστροφή.

Επομένως, βλέποντας και τις ανακοινώσεις από τον «Οικονομικό Ταχυδρόμο», όπου ο πρόεδρος της Eurobank -γιατί αυτό ήταν το ερώτημα- τραπέζωσε, έτσι ως γαλαντόμος, μαζί με το διοικητικό συμβούλιο, τον Πρόεδρο, τον Υπουργό Οικονομικών, τον Διοικητή της Τραπέζης της Ελλάδος διαβάζω ότι ήταν όλοι ικανοποιημένοι.

Άρα, το πολιτικό σύστημα, το οποίο μας έφτασε σε αυτήν την κατάρρευση του τραπεζικού συστήματος και οι τραπεζίτες win - win. Ο μόνος χαμένος - the only looser- για να το πούμε και στα ελληνικά, είναι ο ελληνικός λαός, αυτός που εξακολουθεί να χάνει τα σπίτια του και μάλιστα με έναν τρόπο που ορισμένοι πολιτικοί συνάδελφοί σας, πρώην Βουλευτές, που τώρα τους αποπέμψατε, ήταν και αυτοί που είχαν την τεχνογνωσία να εκπροσωπούν fund, για να καταρρέει το σύστημα.

Εγώ, όμως, θα κάνω μια παρατήρηση, γιατί μάλλον οι αριθμοί, όπως μας τους είπατε δεν είναι σωστοί και με αυτό θα ολοκληρώσω, γιατί κριτής μας είναι ο λαός και όχι εμείς που αυτοπαρουσιαζόμαστε ως τιμητές της σωστής επιλογής.

Στην Ευρώπη ή στη Μέκκα του καπιταλισμού στην Αμερική υπήρξαν τέτοια προβλήματα; Υπήρχαν. Τι έγινε; Έκλεισαν οι τράπεζες. Τι έγινε; Ενίσχυσε το κράτος; Βεβαίως, ενίσχυσε. Μετά από αυτήν την διαδικασία της αποεπένδυσης, έπαθε ζημίες; Όχι, έβγαλε κέρδη.

Θέλετε να σας τα αναφέρω; Τα γνωρίζετε, γιατί είστε εξαίρετος οικονομολόγος. Στη μεν Αμερική, αν δεν κάνω λάθος, υπήρξαν κέρδη στις Ηνωμένες Πολιτείες της τάξεως του 3,6%, ενώ, στο Ηνωμένο Βασίλειο υπήρξαν σχετικά μικρές ζημιές της τάξεως του 17%.

Οι δικές μας ζημιές από αυτήν την επιλογή της αποεπένδυσης ήταν της τάξεως του 88%. Να το πούμε σε ποσά, ήταν 30 δισεκατομμύρια και όχι κέρδη κάποια λίγα εκατομμύρια, τα οποία αν τα αποπληθωρίσουμε είναι πάνω από 40 δισεκατομμύρια.

Και ερχόμαστε να δούμε τι λέει ο Moody's, ο Οίκος Αξιολόγησης Πιστοληπτικής Ικανότητας. Στις 10 Οκτωβρίου του 2023 με ανακοίνωσή του αναφέρει ότι τα αναμενόμενα έσοδα του ΤΧΣ από την αποεπένδυση, όπως ονομάζει, των ελληνικών τραπεζών, είναι 3 δισεκατομμύρια με 4 δισεκατομμύρια. Ως εκ τούτου, με βάση το ποσό της συνολικής επένδυσης των 46 δισεκατομμυρίων από το ΤΧΣ, οι υπαινισσόμενες ζημιές, για να μην χρησιμοποιήσω τον αγγλικό όρο, ανέρχονται σε 42 με 43 δισεκατομμύρια ή εναλλακτικά για να το καταλάβουμε, η υπαινισσόμενηαπόδοση κυμαίνεται με -91,3% ή -93,5%.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Βουλευτά, σας παρακαλώ, να ολοκληρώσετε.

**ΝΙΚΟΛΑΟΣ ΒΡΕΤΤΟΣ:** Ολοκληρώνω, κύριε Πρόεδρε.

Εγώ, ως μέτοχος μιας μικρής οικογενειακής επιχείρησης ξέρω ότι καμμία επιτυχημένη αποεπένδυση δεν γίνεται με ζημία της τάξεως του 93%, 94%. Διαλέξτε το ποσοστό και πείτε, όπως λέτε τώρα, στον λαό ότι ήταν μία επιτυχημένη διαδικασία. Και αποτυχημένη είναι και το ξέρουν όσοι χάνουν τα σπίτια τους, γιατί το μόνο που κερδίζει το τραπεζικό πολιτικό σύστημα και οι τραπεζίτες είναι να κάνουνε γεύματα ευγνωμοσύνης ο ένας στον άλλον, ενώ οι άλλοι, οι πολίτες, κάνουν γεύματα συσσιτίου.

Εμείς είμαστε με αυτούς τους ανθρώπους που υποφέρουν και όχι με αυτούς που καλοπερνάνε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Αν έχετε την καλοσύνη, στο μέλλον, να τηρείτε τον χρόνο. Και την πρώτη φορά και την δεύτερη, τον διπλασιάσατε. Δεν γίνεται αυτό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι την συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μία μαθήτριες και μαθητές και τρεις συνοδοί-εκπαιδευτικοί από το ιδιωτικό Δημοτικό Σχολείο «Άγιος Ιωσήφ» Βόλου, καθώς επίσης είκοσι δύο μαθήτριες και μαθητές και τέσσερις συνοδοί-εκπαιδευτικοί από το 1ο Δημοτικό Σχολείο Κάρλας - Στεφανοβικείου, Μαγνησίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, όταν σας χρωστάνε και σας παίρνουν και το βόδι, σημαίνει ότι ξέρετε ποιο είναι το βόδι σας, ξέρετε αν έχετε ένα ή δύο ή περισσότερα και ποια είναι και ξέρετε και πόσα σας χρωστάνε.

Εγώ σας μίλησα με αριθμούς. Σας είπα 31 δισεκατομμύρια, 28 από το οποίο PSI και ούτω καθεξής. Τώρα μου συγκρίνατε τις Ηνωμένες Πολιτείες. Στις Ηνωμένες Πολιτείες δεν είχαν τρίτο αχρείαστο μνημόνιο. Δεν είχαν. Δυστυχώς, σε εμάς το πολιτικό σύστημα δεν ενηλικιώθηκε αρκετά γρήγορα. Είχαμε τους αντιμνημονιακούς, που τελικά έφεραν και τρίτο μνημόνιο και χρειάστηκε και περαιτέρω κεφαλαιοποίηση των τραπεζών. Προφανώς, κοιτώντας την ιστορία μακάρι κάποια από αυτά να μην χρειαζόντουσαν, όμως χρειάστηκαν. Και παρ’ όλα αυτά -ξαναλέω- το ελληνικό δημόσιο δεν ζημιώθηκε. Διότι στις Ηνωμένες Πολιτείες δεν έγινε PSI, δεν ήρθε το δημόσιο επειδή αδυνατούσε να ανταποκριθεί στις υποχρεώσεις του να περάσει τη ζημιά στις ελληνικές τράπεζες και να έρθει να κεφαλαιοποιήσει στη συνέχεια αυτές τις τράπεζες.

Άρα, συγκρίνετε ανόμοια πράγματα. Ας πούμε, όμως και το εξής. Εγώ να δεχόμουν, χάριν συζήτησης, ότι έχουμε ζημιές. Για ποιο λόγο έχουμε αυτές τις ζημιές; Για ποιο λόγο έγινε η ανακεφαλαιοποίηση των τραπεζών; Για τους μετόχους; Σε κάθε ανακεφαλαιοποίηση οι μέτοχοι έχαναν τα λεφτά τους. Έγινε για τους καταθέτες. Και αν, λοιπόν, το ελληνικό δημόσιο ζημιωνόταν, τότε και πάλι θα άξιζε τον κόπο να γίνει η ανακεφαλαιοποίηση των τραπεζών, διότι αυτοί οι οποίοι θα το πλήρωναν δεν είναι οι μέτοχοι, αυτοί το πλήρωσαν έτσι κι αλλιώς στο 100% της συμμετοχής τους, αλλά οι μικροκαταθέτες, γιατί η μέση κατάθεση στην Ελλάδα είναι μέχρι 20.000 ευρώ. Αυτοί είναι, λοιπόν, που στηρίχθηκαν μέσω των ανακεφαλαιοποιήσεων. Και ακόμα και αν χάναμε, που δεν χάσαμε, πάλι θα άξιζε τον κόπο γι’ αυτούς τους ανθρώπους. Και η ανακεφαλαιοποίηση δεν έγινε για τα δάνεια, όπως αναφερθήκατε.

Εσείς, λοιπόν, να κοιτάξετε, κύριε Βρεττέ, να είστε με τους καταθέτες και όχι με τους τραπεζίτες. Δυστυχώς, όμως, φαίνεται πως δεν είστε. Εξάλλου υπάρχει και ένα δεύτερο θέμα πέραν της στήριξης των καταθετών. Μπορούσαμε να λειτουργήσουμε με μια οικονομία και σε μια κατάσταση που ήταν τότε, σας θυμίζω πως ήταν η κατάσταση, στην οποία ο κόσμος έπαιρνε τα λεφτά του και τα έθαβε στον κήπο του, έσκαβε στο χώμα να τα βάλει μέσα σε σακούλες, γιατί φοβόταν τις τράπεζες. Εάν δεν γινόταν η στήριξη των τραπεζών, όταν έγινε, δεν θα μπορούσαμε να έχουμε μια οικονομία που να λειτουργεί, θα λειτουργούσαν μόνο με τα μαύρα με όλα τα προβλήματα από την εγκληματικότητα μέχρι τη φοροδιαφυγή που αυτό συνεπάγεται. Και συνεπώς και γι’ αυτόν τον λόγο έπρεπε και άξιζε τον κόπο να γίνει η ανακεφαλαιοποίηση.

Άρα, από όποια πλευρά και να το πιάσει κανείς η χώρα δεν έχασε, το δημόσιο δεν έχασε, αλλά και ευρύτερα το δημόσιο συμφέρον δεν έχασε. Δεν έχασε, γιατί δεν έχασε ούτε ένας καταθέτης τα λεφτά του. Και μην μου πείτε ότι αυτό είναι θεωρητικό, γιατί αλλιώς πρέπει να κοιτάξετε προς την Κύπρο μεριά. Δεν έχασε ούτε ένας καταθέτης τα λεφτά του και γενικότερα η οικονομία άντεξε, στηρίχθηκε, παρ’ όλη την κρίση που όλοι μας έπρεπε να βιώσουμε.

Ξαναλέω. Τα νούμερα είναι συγκεκριμένα και είναι αμείλικτα. Η Ελλάδα, η χώρα δεν έχασε, γιατί ακριβώς οι κινήσεις, οι οποίες έγιναν ήταν σίγουρες, ήταν μετρημένες και από την Κυβέρνηση και από το Ταμείο Χρηματοπιστωτικής Σταθερότητας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Συνεχίζουμε με την πρώτη με αριθμό 891/26-9-2023 ερώτηση του κύκλου Αναφορών-Ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κ.Ο «ΠΑΣΟΚ-Κίνημα Αλλαγής» κ. Οδυσσέα Κωνσταντινόπουλουπρος τον Υπουργό Υγείας, με θέμα: «Αναγκαία η παροχή υπηρεσιών Ρομποτικής Στερεοτακτικής Ακτινοχειρουργικής και Στερεοτακτικής Ακτινοθεραπείας (Cyber-knife) και από το Εθνικό Συστήμα Υγείας».

Ορίστε, κύριε συνάδελφε, έχετε τον λόγο για δύο λεπτά για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε. Και ευχαριστώ τον συνάδελφο πάρα πολύ.

Η ερώτησή μου έχει κατατεθεί γραπτώς στις 26 Σεπτεμβρίου και σήμερα, λόγω μη απάντησης, έρχεστε εδώ, κύριε Υπουργέ. Έχει πολλά ερωτήματα, αλλά εγώ δεν μπορώ να καταλάβω γιατί δεν μπορούσε να απαντηθεί γραπτά αυτή η ερώτηση.

Ο Υπουργός είναι νευροχειρουργός και ξέρει τι σημαίνει Ρομποτική Στερεοτακτική Ακτινοχειρουργική και Στερεοτακτική Ακτινοθεραπεία, Cyber Knife. Είναι κάτι το οποίο είναι πολύ σημαντικό για τη ζωή του ασθενούς, γιατί έχουμε αύξηση των ογκολογικών ασθενών κατά ένα τέταρτο οι οποίοι κάνουν μεταστάσεις.

Η πρώτη μου ερώτηση είναι γιατί δεν είχε προμηθευτεί το ΕΣΥ τέτοια τεχνολογία. Μην μου πείτε ότι έγινε μετά από δωρεά της κ. Διγενοπούλου στο Αρεταίειο Πανεπιστημιακό Νοσοκομείο. Μόνο εκεί έχουμε ως δημόσιο σύστημα. Θέλω να μου πείτε ποιο είναι το κόστος του ΕΟΠΥΥ και η ετήσια επιβάρυνση του προϋπολογισμού για αυτά τα θέματα. Έχουμε κάνει έρευνα πόσες ζωές θα γλίτωναν; Δεν υπάρχει η έρευνα αυτή, αλλά τουλάχιστον πείτε μας τους πόρους που θα γλιτώναμε αν ήταν στο δημόσιο σύστημα.

Θέλω να σας πω κάτι γενικότερα και να το κλείσω, γιατί θέλω να είμαι συνεπής στον χρόνο. Τα συστήματα που προσφέρουν Στερεοτακτική Ακτινοχειρουργική -εσείς πρέπει να το ξέρετε, αλλά να το ακούσει και ο κόσμος- είναι δύο στον δημόσιο τομέα και πέντε στον ιδιωτικό τομέα, όλα στην Αθήνα. Άρα υστερεί και το δημόσιο σύστημα.

Και επειδή νομίζω ότι το καταλαβαίνετε, θέλω να πω ένα νούμερο, κύριε Υπουργέ, και να κλείσω με αυτό. Αυτή τη στιγμή γίνονται περίπου χίλιες επεμβάσεις Στερεοτακτικής Ακτινοχειρουργικής και Στερεοτακτικής Ακτινοθεραπείας στον εγκέφαλο τον χρόνο. Σε μια χώρα με τον πληθυσμό της Ελλάδας και με τα επίσημα στατιστικά που μας έχουν δώσει οι ενώσεις, αναμένονται να γίνονται περίπου τρεις χιλιάδες. Άρα έχουμε μια διαφορά δύο χιλιάδων τον χρόνο.

Δεν ξέρω πώς θα γίνει, αλλά ελπίζω σε όλα αυτά που σας έχω ρωτήσει και γραπτώς να έχουμε τις απαντήσεις.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Υφυπουργέ, έχετε τρία λεπτά για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ, κύριε Πρόεδρε.

Κύριε Βουλευτά, κατ’ αρχάς μπορώ να πω ότι ναι, έχετε δίκιο για τη γραπτή ερώτηση, αλλά πάντα επειδή οι ερωτήσεις σας είναι πάρα πολύ εύστοχες -και το λέω ειλικρινά αυτό- και εσείς ως συνάδελφος γνωρίζετε τα θέματα, πολλές φορές είναι καλύτερα να δίνεται η ευκαιρία να συζητούνται προφορικά.

Θα αρχίσω πρώτα από τον προϋπολογισμό του ΕΟΠΥΥ που έχετε πει. Είναι 24,5 εκατομμύρια ο προϋπολογισμός του ΕΟΠΥΥ για το σύνολο της ακτινοθεραπείας. Για το 2022 ήταν 4.730.000 η επιβάρυνση του κλειστού προϋπολογισμού σε ετήσια βάση για το Cyber Knife. Για το «Αρεταίειο» Νοσοκομείο 2,4 εκατομμύρια ήταν η υποβληθείσα δαπάνη.

Έχετε δίκιο όσον αφορά το ερώτημα. Αυτή τη στιγμή Στερεοτακτική Cyber Knife θα έπαιρνα γίνεται σε πέντε ιδιωτικά ιατρεία –«Iatropolis», «Υγεία», «Metropolitan», «Mediterraneo»- και σε δύο δημόσια, στο «Αρεταίειο» και στο «401» Νοσοκομείο. Και σας δίνω και τις πράξεις οι οποίες έχουν γίνει το πρώτο εξάμηνο: Έγιναν τετρακόσιες ογδόντα επτά και μέχρι 30 Δεκεμβρίου είναι οκτακόσιες είκοσι σε όλα τα κέντρα τα οποία κάνουνε Στερεοτακτική Ακτινοθεραπεία.

Σε σχέση με το ερώτημα που αφορά τη Νίκαια, εκεί υπήρξε μια επιτροπή του ελληνικού δημοσίου, από γιατρούς δηλαδή, η οποία έκρινε ότι δεν μπορούσε να στεγαστεί στη Νίκαια, γιατί δεν είχαν εκεί ακτινοθεραπευτή. Εγώ θα συμφωνήσω μαζί σας –το αναφέρεται και στην ερώτησή σας- ότι ναι, είμαστε στη μελέτη αν χρειάζεται να υπάρξει άλλο ακτινοθεραπευτικό μηχάνημα στη χώρα και αν με ρωτάτε, επειδή το αναφέρατε στην ερώτησή σας, θα πρέπει να μην είναι στην Αθήνα αυτή τη φορά, αλλά σε άλλη μεγάλη πόλη της ελληνικής επικράτειας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε Κωνσταντινόπουλε, έχετε τρία λεπτά για την δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τα στοιχεία, παρ’ ότι δεν μπορώ να κατανοήσω αν είναι όλες οι απαντήσεις…

Βεβαίως, δεν έχει γίνει μελέτη -και το καταλαβαίνω από την απάντησή σας- προς τους πόρους. Αλλά, αν δεν κάνω λάθος, έχουμε ένα κόστος 4,7 εκατομμύρια ευρώ ως προς τον ιδιωτικό τομέα. Έχει δηλαδή πληρώσει ο ΕΟΠΥΥ 4,7 εκατομμύρια ευρώ στους ιδιώτες.

Εγώ δεν είμαι εναντίον των ιδιωτών. Όμως, σκεφτείτε πόσα μηχανήματα θα είχαμε στην Ελλάδα, πόσους γιατρούς θα μπορούσαμε να έχουμε πάρει, για να λειτουργούν αυτά και να έχουμε και ιδιώτες, για να πιάσουμε…

Το Cyber-knife, κύριε Υπουργέ, είναι και πιο στοχευμένο και βοηθάει πάρα πολύ τη θετική εξέλιξη μετά τη χημειοθεραπεία.

Θέλω, όμως, να σας πω το εξής. Υπάρχει προτεραιότητα από την Κυβέρνηση γι’ αυτά τα θέματα; Γιατί το λέω αυτό; Γιατί θέλω να είμαι απόλυτα ειλικρινής μαζί σας.

Ας πάμε τώρα στο Ταμείο Ανάκαμψης. Θα μου πείτε ότι δεν υπάρχουν πόροι. Εγώ θα σας πω ότι πραγματικά δυσκολευόμαστε. Το κατανοώ, παρ’ ότι ο καθένας έχει τις επιλογές του και τις προτεραιότητές του.

Θα είχατε κάνει μια πιο γενναία κατανομή στο Ταμείο Ανάκαμψης. Ωστόσο, το πρόγραμμα «Ελλάδα 2.0» έχει την πέμπτη χαμηλότερη δαπάνη ανάμεσα στις είκοσι επτά ευρωπαϊκές χώρες. Είναι αλήθεια; Είναι αλήθεια.

Το δεύτερο που θέλω να σας πω και το έχουμε αντιμετωπίσει από ανθρώπους -δηλαδή πάμε στο πιο ουσιαστικό μέρος, πέρα από το γενικό που μπορείς να δώσεις μια απάντηση- είναι αυτό που έχει να κάνει με τη μη προτεραιότητα της Κυβέρνησης, όχι στο Εθνικό Σύστημα Υγείας. Γιατί, κατά την άποψή μου, είναι η άποψή της ότι μπορεί να τα κάνει ο ιδιωτικός τομέας. Και, βεβαίως, μπορεί να τα κάνει ο ιδιωτικός τομέας, αλλά να μην τα πληρώνει τριπλάσια ο ΕΟΠΥΥ. Αυτή είναι η διαφορά. Εμείς θέλουμε να τα κάνει ο ιδιωτικός τομέας, αλλά με τον τρόπο που τα κάνει τα πληρώνουμε τρεις φορές πάνω, γιατί ο ιδιώτης έχει πληρώσει το μηχάνημα και πρέπει να βγάλει τα λεφτά του.

Πάμε στο τελευταίο. Θα μου επιτρέψετε να σας πω ότι είναι ανεπίσημη καταγγελία, αλλά το καταλαβαίνετε ότι έχει γίνει αυτή η καταγγελία. Είμαι σίγουρος ότι έχει γίνει και σε εσάς. Κάποιες κλινικές αναλαμβάνουν τη διεκπεραίωση των αιτημάτων προς τον ΕΟΠΥΥ, εκμεταλλευόμενες την κατάσταση και την άγνοια των ασθενών και των συγγενών τους, επιβαρύνοντας με επιπρόσθετες αποζημιώσεις.

Άρα, θα ήθελα να το δείτε. Δεν θέλω να μου πείτε στοιχεία. Καταλαβαίνετε πόσο δύσκολο είναι αυτό. Και σας καταλαβαίνω και εσάς. Θα θέλαμε να το αξιολογήσετε και αυτό.

Κυρίως, αυτό που θέλω, κύριε Υπουργέ, να δεσμευτούμε είναι το εξής. Βέβαια, βοήθησε πολύ το Ίδρυμα Σταύρος Νιάρχος και έχουμε μείωση της αναμονής. Αυτό είναι μια πραγματικότητα στις χημειοθεραπείες.

Έχετε βάλει στο πρόγραμμά σας πώς θα μπορέσει το δημόσιο σύστημα, εκτός από το ένα το επιπλέον, να πάρει μέσα από το Ταμείο Ανάκαμψης αυτά τα μηχανήματα τα οποία θα βοηθήσουν πραγματικά τους ασθενείς και ειδικά τους ασθενείς που έχουν τα θέματα με τον καρκίνο και τις μεταστάσεις;

Ευχαριστώ πάρα πολύ, κύριε Υφυπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κύριε Υφυπουργέ, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, δίνετε κάποια στοιχεία και μετά προκαλείτε μία σύγχυση, έτσι ώστε να δημιουργείται ένα θολό κλίμα.

Και εσείς είστε γιατρός και, μάλιστα, ακτινολόγος. Άρα, γνωρίζετε και εσείς, ίσως και καλύτερα από μένα, το συγκεκριμένο θέμα.

Βγάλατε στατιστικά για τη χώρα μας. Δεν υπάρχει πουθενά καμμία ένδειξη ότι υπάρχουν άτομα τα οποία χρήζουν στερεοτακτικής ακτινοχειρουργικής και δεν γίνονται. Και το γνωρίζετε και εσείς και εγώ αυτό το πράγμα. Το λέω, για να μη δίνουμε αριθμούς και δημιουργούνται παρεξηγήσεις.

Δεύτερον, όπως γνωρίζετε πάρα πολύ καλά, στην ακτινοθεραπεία, ειδικά στην στερεοτακτική ακτινοθεραπεία, ο ΕΟΠΥΥ καλύπτει και τις αμοιβές γιατρών. Και σε καμμία περίπτωση δεν δικαιούται κανένα διαγνωστικό κέντρο να ζητήσει έξτρα αμοιβή γιατρού, γιατί περιλαμβάνεται σε αυτά τα οποία καλύπτει ο ΕΟΠΥΥ.

Και μάλιστα, από τον Ιούλιο του 2020, με την αλλαγή της διαδικασίας και τις κλινικές ενδείξεις που δεν χρειάζονται να περνάνε από το ΑΥΣ, που διευκολύνει πάρα πολύ τη διαδικασία και ούτε πληρώνουν οι ασθενείς έτσι ώστε να παίρνουν τα χρήματα μετά, έχει καλυφθεί και αυτό.

Αν υπάρχει οποιαδήποτε καταγγελία ειδικά για τη στερεοτακτική -είναι και λίγα τα κέντρα- μπορείτε να μας τη διαβιβάσετε την καταγγελία -εγώ δεν έχω, και σας λέω ότι είναι ακόμη και ανώνυμη- για να μιλήσουμε με τον ΕΟΠΥΥ. Υπάρχει μια συγκεκριμένη διαδικασία που ακολουθείται σε αυτές τις περιπτώσεις, έτσι ώστε να ελεγχθεί. Το λέω, όμως, για να μη δημιουργούνται γκρίζες ζώνες.

Όσον αφορά τα χρήματα του Ταμείου Ανάκαμψης, επειδή είναι και στην γενική ερώτηση, να πούμε δύο πράγματα όσον αφορά το σύστημα υγείας. Πρώτον, έχουμε 1,2 δισεκατομμύριο ευρώ περισσότερα στο σύστημα υγείας σε σχέση με τους προϋπολογισμούς πριν από τέσσερα χρόνια. Αυτό είναι μια πολύ μεγάλη διαφορά. Αυτό που έχετε πει για το Ταμείο Ανάκαμψης δεν ισχύει. Είναι η θέση που έχει διατυπώσει πάρα πολλές φορές το ΠΑΣΟΚ και απαντήθηκε αν θέλετε και από τον Πρωθυπουργό της χώρας τον κ. Κυριάκο Μητσοτάκη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και το τρίτο είναι ότι με τα χρήματα από το RRF για τον τεχνικό εξοπλισμό, κι εκεί περιλαμβάνονται και ακτινοθεραπευτικά μηχανήματα, ξεπερνούν αυτή τη στιγμή αν δεν κάνω λάθος τα 150 εκατομμύρια ευρώ.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Έγινε μια αμοιβαία αλλαγή. Οπότε, έγινε και η αλλαγή στο Προεδρείο.

Συνεχίζουμε με την πρώτη με αριθμό 329/3-11-2023 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Ουρανίας (Ράνιας) Θρασκιά προς τον Υπουργό Υγείας, με θέμα: «Λουκέτο στα τακτικά χειρουργεία στο Γενικό Νοσοκομείο Θεσσαλονίκης Γεώργιος Παπανικολάου - Σε πλήρη αποδυνάμωση και υπολειτουργία ένα εκ των μεγαλύτερων νοσοκομείων της χώρας».

Κυρία Θρασκιά, έχετε τον λόγο για την πρωτολογία σας για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Σας ευχαριστώ, κύριε Πρόεδρε.

Κύριε Υπουργέ, το Γενικό Νοσοκομείο Θεσσαλονίκης «Γεώργιος Παπανικολάου» έχει περιέλθει σε τραγική κατάσταση. Στις 25-10-2023 ανέστειλε τη λειτουργία των τακτικών χειρουργείων του με αβέβαιο το μέλλον των επερχόμενων χειρουργείων, παρά τις διαβεβαιώσεις της διοίκησης, αλλά και τις εξαγγελίες της Κυβέρνησης που δεν υλοποιήθηκαν.

Η πραγματικότητα αναφορικά με τη στελέχωση του νοσοκομείου δυστυχώς είναι σοκαριστική με τους αριθμούς να «μιλούν» από μόνοι τους. Ενδεικτικά να πούμε ότι το νοσοκομείο με τις δέκα χειρουργικές κλινικές, ανάμεσά τους και δύο που αποτελούν κέντρα αναφοράς σε όλη τη Βόρεια Ελλάδα και δέχονται επείγοντα περιστατικά καθημερινά -η Κλινική Εγκαυμάτων και η Γναθοπροσωπική Χειρουργική- έχει οδηγηθεί σε λειτουργικό αδιέξοδο.

Οι αναισθησιολόγοι που έχουν απομείνει στο νοσοκομείο φτάνουν τους εννέα -εφτά στα γενικά χειρουργεία, μία εκπαιδευόμενη καρδιοαναισθησιολόγος, μία αναισθησιολόγος σε μακροχρόνια αναρρωτική άδεια- από τους είκοσι έξι προβλεπόμενους σύμφωνα με το οργανόγραμμα του Υπουργείου Υγείας, τη στιγμή που οι ανάγκες για κάλυψη τόσο των τακτικών όσο και των επειγόντων χειρουργείων καθώς και της γενικής εφημερίας είναι πολλαπλάσιες. Οι αναισθησιολόγοι εργάζονται με απάνθρωπα ωράρια πραγματοποιώντας δέκα με δώδεκα εφημερίες τον μήνα.

Σοβαρά καρδιοχειρουργικά περιστατικά περιμένουν έως και δύο χρόνια σε λίστα αναμονής και ακόμη δεν έχει προσδιοριστεί, σε επικαιροποιημένες λίστες αναμονής, το χειρουργείο τους.

Η Νευροχειρουργική Κλινική είχε καθημερινά χειρουργεία. Σήμερα έχει μόνο μία αίθουσα χειρουργείου την εβδομάδα, με αποτέλεσμα η λίστα αναμονής των ασθενών να είναι και εδώ τεράστια.

Το ίδιο ισχύει και με την Ορθοπεδική Κλινική που έφτασε να χειρουργεί μόνο κατάγματα γιατί δεν μπορεί να δεχτεί άλλα περιστατικά.

Στο Ακτινολογικό έχει διακοπεί η λειτουργία των απογευματινών ιατρείων, ενώ σχεδόν καθημερινά είναι παροπλισμένος ένας από τους δύο αξονικούς τομογράφους του νοσοκομείου λόγω της έλλειψης των τεχνολόγων.

Επειδή η προστασία της ανθρώπινης ζωής αποτελεί καθήκον της πολιτείας. Επειδή ο κίνδυνος για τις ανθρώπινες ζωές τόσο των τακτικών ασθενών όσο και των επισκεψάντων την εφημερία είναι καθημερινός και ιδιαίτερα απειλητικός. Επειδή οι μισοί υπάλληλοι του νοσοκομείου εργάζονται με ελαστικές σχέσεις εργασίας και υπό τον φόβο της απόλυσης.

Θέλω να μας πείτε, κύριε Υφυπουργέ, σε ποιες άμεσες και προφανώς κατεπείγουσες ενέργειες προτίθεστε να προβείτε για την εύρυθμη λειτουργία του Γενικού Νοσοκομείου Θεσσαλονίκης «Γεώργιος Παπανικολάου».

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Οι αριθμοί λένε πάντα την αλήθεια. Θα αρχίσω με αυτή την φράση και θα σημειώσω ότι υπάρχουν προβλήματα στο Νοσοκομείο «Γεώργιος Παπανικολάου» και ειδικά υπάρχουν προβλήματα στο Αναισθησιολογικό. Επειδή, όμως, είστε και Βουλευτής του κόμματος της Αξιωματικής Αντιπολίτευσης το οποίο είχε κυβερνήσει, να σας δώσω λίγο τους αριθμούς.

Η διαφορά στο ιατρικό προσωπικό από το 2019 αυτό που παραδόθηκε από την κυβέρνηση ΣΥΡΙΖΑ και τον Σεπτέμβριο του 2023 είναι ενενήντα άτομα περισσότερο ιατρικό προσωπικό. Όσον αφορά το νοσηλευτικό προσωπικό είναι εκατόν σαράντα δύο και όσον αφορά το λοιπό προσωπικό είναι ογδόντα ένα. Αυτοί είναι οι αριθμοί και αυτοί δεν αμφισβητούνται. Έχουν προκηρυχθεί διακόσιες εβδομήντα τέσσερις θέσεις τακτικού προσωπικού και έχουν προσληφθεί εξακόσια είκοσι δύο άτομα στα χρόνια της δικής μας διακυβέρνησης. Δεν έχουν σταματήσει τα απογευματινά χειρουργεία στο ακτινολογικό τμήμα, το οποίο αναφέρεστε.

Και έρχομαι στα προβλήματα -που αν θέλετε και εγώ σας παραδέχτηκα στην αρχή- που έχουμε με τους αναισθησιολόγους. Είναι ένα πολύ συγκεκριμένο νοσοκομείο στο οποίο υπήρξαν τοπικά -αν θέλετε- χαρακτηριστικά με παραιτήσεις γιατρών, που έχουν οδηγήσει σε αυτό το πρόβλημα, το οποίο προς το παρόν και πρόσκαιρα το αντιμετωπίζουμε με μετακινήσεις προσωπικού στο νοσοκομείο ή με μπλοκάκι, όπως ονομάζεται, δηλαδή με την βοήθεια ιδιώτη αναισθησιολόγου. Και ήδη έχει γίνει η πρώτη κίνηση. Έχουμε αλλάξει τον τρόπο των προσλήψεων και θα υπάρξει ομαδική προκήρυξη για τους αναισθησιολόγους του και θα δοθεί ένα πακέτο κινήτρων έτσι ώστε να μπορέσουμε να καλυφθούν αυτές οι θέσεις. Γιατί το πρόβλημα του Νοσοκομείου «Γεώργιος Παπανικολάου» είναι στους αναισθησιολόγους.

Όσον αφορά τις 25-10 που αναφέρατε που σταμάτησαν τα χειρουργεία, να πούμε ότι υπήρξε μια ανακοίνωση των γιατρών του νοσοκομείου, χωρίς να έχει αλλάξει κάτι τη δεδομένη χρονική στιγμή και δημιουργήθηκε πρόβλημα στη λειτουργία. Μετά από ενέργειες της διοίκησης του νοσοκομείου, της ΥΠΕ και των ίδιων των γιατρών -αν θέλετε- έχει ομαλοποιηθεί η κατάσταση και δεν αντιμετωπίζεται πρόβλημα αυτή τη στιγμή.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Θρασκιά για τη δευτερολογία της.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, λέτε ότι τα νούμερα μιλούν από μόνα τους. Πράγματι! Αλλά και τα νούμερα στις λίστες αναμονής για τα χειρουργεία επίσης μιλούν από μόνα τους! Και ό,τι αυξάνεται, αν το δούμε μεμονωμένα και όχι σε σύγκριση με τις δεδομένες ανάγκες, καταλαβαίνετε ότι η εικόνα που προκύπτει δεν ανταποκρίνεται στις αληθινές ανάγκες των ασθενών σε ένα τέτοιο νοσοκομείο αναφοράς όπως είναι αυτό στη Θεσσαλονίκη, που δυστυχώς όπως και στην υπόλοιπη Ελλάδα, δεν επαρκούν.

Υπάρχει και ένα ακόμη σημαντικό θέμα. Οι ιατροί της Παθολογικής Κλινικής λαμβάνουν αλλεπάλληλες εντολές μετακίνησης από τη διοίκηση, το «εντέλλεσθε» για την κάλυψη των αναγκών εφημέρευσης περιφερειακών νοσοκομείων όμορων νομών, με αποτέλεσμα την πλήρη αποδυνάμωση και υπολειτουργία του νοσοκομείου.

Και επίσης να τονίσουμε -έχουμε δει πρόσφατα εικόνες και σε άλλα νοσοκομεία πρόσφατα της Θεσσαλονίκης- ότι στο μικροβιολογικό εργαστήριο στο εν λόγω νοσοκομείο κυριαρχούν πραγματικά εικόνες ντροπής. Το κτήριο είναι σε κακό χάλι και εκεί που διενεργούνται οι καλλιέργειες υπάρχει μούχλα στους τοίχους, υπάρχουν ανοιχτά παράθυρα, δεν υπάρχουν σίτες. Και αυτά είναι μόνο λίγα από τα προβλήματα που βλέπουν καθημερινά όχι μόνο οι εργαζόμενοι αλλά και οι ασθενείς που προσέρχονται εκεί.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υφυπουργός.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Από πού να αρχίσω; Κατ’ αρχάς οι μετακινήσεις γιατρών από νοσοκομείο σε νοσοκομείο δεν είναι κάτι με το οποίο είμαι ευχαριστημένος, αλλά γίνονται για κάλυψη των αναγκών των νοσοκομείων. Εκτός αν θέλετε να εισηγηθούμε ότι πρέπει να αφήσουμε ένα νοσοκομείο να καταρρεύσει και να μην έχει γιατρούς. Είναι μια τακτική η οποία ακολουθείται την τελευταία δεκαετία. Δεν είναι μια τακτική που αρχίσαμε εμείς τα τελευταία αυτά χρόνια. Η τακτική άρχισε εδώ και περίπου δέκα χρόνια, εξελίχθηκε σε αρκετά μεγάλο βαθμό από το 2015 και συνεχίζεται έτσι ώστε να καλύπτονται νοσοκομεία εκεί που έχουν μεγαλύτερη ανάγκη.

Δεν θα πω για την μούχλα. Διαβάστηκε η ερώτησή σας προς τον διοικητή του νοσοκομείου για να δει αν υπάρχει τέτοιου είδους πρόβλημα. Να δώσω πάλι στοιχεία, γιατί είπατε προηγουμένως ότι οι αριθμοί δεν λένε την αλήθεια. Το 2019 ο προϋπολογισμός του νοσοκομείου ήταν 69.000.000. Αυτή τη στιγμή το 2023 είναι 96.750.000. Αυτό δείχνει ότι δεν έχουμε αφήσει ένα νοσοκομείο στην τύχη του. Από το Ταμείο Ανάκαμψης και Ανθεκτικότητας στο Νοσοκομείο «Γεώργιος Παπανικολάου» κατευθύνεται ίσως -αν δεν κάνω λάθος- ή το μεγαλύτερο ποσό που κατευθύνεται σε νοσοκομεία του Ελληνικού Συστήματος Υγείας ή ένα από τα μεγαλύτερα. Είναι 18.677.000 μόνο για τα νοσοκομεία από το Ταμείο Ανάκαμψης και Ανθεκτικότητας για ανακαίνιση των υποδομών και από το ΕΣΠΑ είναι άλλα 9.847.000. Άρα όλα αυτά δείχνουν και την κατεύθυνση τη δική μας να στηριχτεί το νοσοκομείο.

Σας λέω είμαι ο τελευταίος που θα πει ότι όλα είναι καλά. Είπατε για τα προβλήματα του αναισθησιολογικού. Τα επιβεβαιώνουμε αυτά. Και είναι εδώ που θα υπάρξει πακέτο έτσι ώστε μέχρι το τέλος της χρονιάς να καταφέρουμε να τα επιλύσουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Προχωρούμε τώρα στην τρίτη με αριθμό 316/30-10-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση» κ. Μαρίας Αθανασίου, προς τον Υπουργό Υγείας, με θέμα: «Μετ’ επιτάσεως αίτημα χιλιάδων πασχόντων από Μεσογειακή Αναιμία για εφαρμογή της γονιδιακής θεραπείας της εν λόγω νόσου και στην Ελλάδα».

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υφυπουργέ, σύμφωνα με ενημέρωση από πάσχοντες από μεσογειακή αναιμία προβληματισμός και περίσκεψη επικρατεί στις τάξεις τους εξαιτίας της αδικαιολόγητης μη εφαρμογής στην Ελλάδα γονιδιακής θεραπείας που οδηγεί στην πλήρη ίαση των ασθενών.

Σύμφωνα με τα νέα ιατρικά δεδομένα, σε πανευρωπαϊκή κλίμακα, η πρωτοποριακή αυτή και πολλά υποσχόμενη μέθοδος θεραπείας συνέβαλε, ώστε στην πλειονότητά τους οι ασθενείς που τη δοκίμασαν να παραμείνουν ελεύθεροι μεταγγίσεων διατηρώντας αιμοσφαιρίνη από 9,4 έως 13,5 γραμμάρια ανά dl, συνεχιζόμενη μελέτη μακροχρόνιας παρακολούθησης. Δεν έχει σημειωθεί θάνατος, ογκογένεση ή σοβαρή μη αναστρέψιμη ή ανεπιθύμητη ενέργεια από τη θεραπεία αυτή κατά τη μακροχρόνια παρακολούθηση.

Έτσι οι ασθενείς ανεξαρτητοποιούνται από μεταγγίσεις και ενάμιση με δύο χρόνια μετά τη χορήγηση της γονιδιακής θεραπείας σταματούν επίσης τη διαδικασία της αποσιδήρωσης. Πρόκειται για σημαντική αλλαγή στην ποιότητα ζωής αυτών των ασθενών που μεταγγίζονται και αποσιδηρώνονται από τους πρώτους μήνες και χρόνια της ζωής τους και είναι σε θέση πλέον να ζήσουν φυσιολογική ζωή.

Η θεραπεία αυτή, επίσημα πια εγκεκριμένη από τον EMA, εφαρμόζεται πανευρωπαϊκά με πολύ ικανοποιητικά αποτελέσματα. Δυστυχώς στην Ελλάδα, παρά το γεγονός ότι το εγκεκριμένο προϊόν γονιδιακής θεραπείας έχει πάρει επίσημη έγκριση από τον ΕΟΦ, δεν εφαρμόζεται και βρίσκεται ακόμα υπό αξιολόγηση από τους αρμόδιους φορείς.

Τα αργά αντανακλαστικά της πολιτείας και οι γραφειοκρατικές αγκυλώσεις του συστήματος στερούν από μια κατηγορία πασχόντων την πλήρη ίαση και το δικαίωμα στη φυσιολογική ζωή. Οι πάσχοντες από μεσογειακή αναιμία μιλούν περί σκανδαλώδους αργοπορίας και ζητούν από την πολιτεία να δώσει ένα τέλος στην αναμονή αλλά και στην ταλαιπωρία που υφίστανται καθημερινά στα νοσοκομεία.

Με την εφαρμογή της γονιδιακής θεραπείας το κέρδος θα είναι πολλαπλό. Από τη μία εκατοντάδες πάσχοντες συνάνθρωποί μας θα απαλλαγούν από τις μεταγγίσεις, όπερ μεταφραζόμενο σε ελαχιστοποίηση και εξάλειψη της νοσηρότητας αλλά και της θνητότητας μακροπρόθεσμα από τη νόσο, αλλά ταυτόχρονα επιτυγχάνεται η μέγιστη αποσυμφόρηση των μονάδων αιμοδοσίας για το πολύτιμο φυσικό αγαθό του αίματος όταν ένας σημαντικός αριθμός ασθενών θεραπευτεί.

Με δεδομένα όλα τα παραπάνω ο Υπουργός ερωτάται: Σε ποιες ενέργειες προτίθεστε να προβείτε, προκειμένου να φροντίσετε και να δώσετε τη δυνατότητα σε χιλιάδες Έλληνες πάσχοντες από μεσογειακή αναιμία να οδηγηθούν στην πλήρη ίαση και να ζήσουν ζωή ποιοτική και φυσιολογική; Δεύτερον, προτίθεστε άμεσα να προβείτε σε ενέργειες εφαρμογής της πρωτοποριακής μεθόδου γονιδιακής θεραπείας της μεσογειακής αναιμίας και στην Ελλάδα; Τρίτον, για ποιους λόγους και ενώ η γονιδιακή θεραπεία εφαρμόζεται πανευρωπαϊκά, είναι εγκεκριμένη από τον EMA και τον ΕΟΦ, δεν εφαρμόζεται στην πατρίδα μας, ταλαιπωρώντας και καταδικάζοντας έτσι με ατελείωτες διαδικασίες μεταγγίσεων χιλιάδες πάσχοντες από μεσογειακή αναιμία;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ για την ερώτηση. Την άκουσα με πάρα πολύ μεγάλη προσοχή και πραγματικά έχω ερωτήματα προς εσάς: Όταν υποβάλατε την ερώτηση ενημερωθήκατε πλήρως για το τι συμβαίνει για τη γονιδιακή θεραπεία στην οποία αναφέρεστε; Και απ’ ό,τι αντιλαμβάνομαι δεν είστε πλήρως ενημερωμένη και γι’ αυτό ίσως κάνετε την ερώτησή σας. Αλλά επειδή, ξέρετε, αποτελεί ένα πάρα πολύ ευαίσθητο θέμα και βάζετε την υγεία συμπολιτών μας και την υγεία πασχόντων και χρονίως πασχόντων που έχουν ταλαιπωρηθεί, να τα ξεκαθαρίσουμε λίγο τα πράγματα, με τον απόλυτο τρόπο, για να γνωρίζετε.

Φαντάζομαι -αν κάνω λάθος, διορθώστε με- ότι η γονιδιακή θεραπεία που αναφέρεστε είναι το Zynteglo. Σωστά; Αυτή είναι η γονιδιακή θεραπεία. Η γονιδιακή θεραπεία η μόνη η οποία έχει υπάρξει σε παγκόσμιο επίπεδο είναι αυτή. Δεν έχω αντιληφθεί σε ποια γονιδιακή θεραπεία αναφέρεστε. Είναι αυτή, ναι ή όχι; Θα έπρεπε να το γνωρίζετε αυτό. Αυτή είναι η γονιδιακή θεραπεία που έχει βγει.

Αυτή η εταιρεία είχε πάρει έγκριση στην Ευρωπαϊκή Ένωση. Προσέξτε, κύριοι, δεν μιλάμε για την Ελλάδα. Το 2019 είχε πάρει έγκριση στην Ευρωπαϊκή Ένωση. Η χώρα μας το ενέταξε στο σύστημα ηλεκτρονικής προέγκρισης. Άρα οποιοσδήποτε ασθενής Έλληνας είχε πρόσβαση σε αυτό. Αυτό είναι εξαιρετικά σημαντικό για να το γνωρίζετε και εσείς αλλά και οι ασθενείς για να μην παραπλανούμε.

Στις 24-3-2022 η άδεια κυκλοφορίας του Zynteglo ανακλήθηκε από την ίδια εταιρεία.

Το καταθέτω στα Πρακτικά.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η απόφαση του EMA που κάνει ανάκληση της άδειας. Άρα αυτό το φάρμακο δεν μπορεί να χρησιμοποιηθεί στη χώρα μας. Μέχρι η εταιρεία να υποβάλει ξανά αίτημα στον EMA, να ξαναπάρει έγκριση από τον ΕΟΦ, δεν υπάρχει γονιδιακή θεραπεία. Και το λέω τόσο ξεκάθαρα, για να μη δημιουργείται σύγχυση στους Έλληνες ασθενείς, οι οποίοι είναι πάρα πολύ ευαίσθητη κατηγορία.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Κύριε Υπουργέ, δεν γνωρίζω το όνομα της γονιδιακής θεραπείας. Ξέρω πολύ καλά τη γονιδιακή θεραπεία. Ασχολούμαι από το 1998, επειδή πήγαινα στη Γαλλία. Είχα παιδί με ειδικές ανάγκες, με νοτιαία μυϊκή ατροφία. Ήμουν εγώ πριν τρία χρόνια από εκείνο το Βήμα, που έλεγα στον κ. Κικίλια να στείλει το παιδί με αναπηρία, τον Παναγιώτη Ραφαήλ από τη Μυτιλήνη, για να κάνει θεραπεία. Και το στείλαμε με ελεημοσύνη του κόσμου, όχι με την κοινωνική πρόνοια. Το γνωρίζω πάρα πολύ καλά, ξέρετε, το θέμα. Έχω γνώσεις. Μπορεί να μην ξέρω το όνομα Zynteglo. Ξέρω, όμως, ότι η γονιδιακή θεραπεία πηγαίνει πολύ καλά. Επειδή παρακολουθώ και πώς πηγαίνει ο Παναγιώτης Ραφαήλ, πηγαίνει πάρα πολύ καλά. Γι’ αυτό και έκανα αυτό το ερώτημα, όχι για να έχουμε κόντρα, αλλά για να βρούμε λύσεις γι’ αυτά τα παιδιά, τα ΑΜΕΑ, και περισσότερο για τις οικογένειές τους. Γιατί ήμουνα μια οικογένεια που υπέφερε με ένα παιδί που το έχασα στα δώδεκα, που δεν πρόλαβε να κάνει τη θεραπεία αυτή. Γι’ αυτό έφερα αυτό το θέμα. Δεν ξέρω αν το γνωρίζατε. Εγώ το γνωρίζω πολύ καλά. Έχω στοιχεία, να σας φέρω και όλα τα χαρτιά που έχω στο σπίτι μου, για να ενημερωθείτε και εσείς. Δεν ξέρω αυτό το Zynteglo τι είναι και ποιοι μπορεί να ωφεληθούνε. Σίγουρα όμως ο Παναγιώτης Ραφαήλ δεν βοηθήθηκε από το κράτος, αλλά από τον κόσμο, και υπάρχουν πολλά παιδιά, σαν και αυτόν, με μυϊκή ατροφία.

Τώρα με πήγατε εκτός θέματος, αλλά δεν πειράζει. Δεν είναι μόνο η νοτιαία μυϊκή ατροφία. Υπάρχουν κι άλλες ασθένειες, όπου μπορούμε να βοηθήσουμε. Και το θέμα εδώ δεν είναι γιατί δεν το κάνατε ή γιατί δεν εγκρίνεται. Είναι γιατί στην Ελλάδα δεν γίνεται μια έρευνα, όπως πρέπει, από τους επιστήμονες που είναι πάρα πολύ ικανοί και φεύγουν στο εξωτερικό, ώστε να προωθηθούν αυτές οι θεραπείες, να αποσυμφορηθούν τα νοσοκομεία μας, να βοηθηθούν πρώτα οι ασθενείς αλλά και οι οικογένειές τους.

Και αυτό είναι η δική σας δουλειά τώρα στο Υπουργείο, αγαπητέ Υπουργέ, και το λέω με όλο το σεβασμό του συναδέλφου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν είναι προσωπικό το θέμα. Αναφέρατε γονιδιακή θεραπεία στη μεσογειακή αναιμία και σας απάντησα και ως Υφυπουργός αλλά και ως γιατρός. Δεν έχουμε μπλέξει κάτι. Εγώ πήρα στο «Παίδων» όπου τυχαίνει να εργάζομαι ως γιατρός, μίλησα με τους γιατρούς, με ενημέρωσαν για την γονιδιακή θεραπεία και ενημερώνω εσάς και όλους τους ασθενείς. Η ερώτησή σας λέει ότι δεν δίνουμε τη θεραπεία. Σας λέω ότι το φάρμακο δεν έχει έγκριση στην Ευρώπη. Ενημέρωσα -δεν έχω κάνει κάτι άλλο- δύο πράγματα για τη νοτιαία μυική ατροφία και το παιδάκι. Και η χώρα μας καλύπτει την νοτιαία μυϊκή ατροφία.

Το λέω με απόλυτο σεβασμό προς εσάς ότι η χώρα μας είναι από τις χώρες οι οποίες έχουν τις πιο ανοιχτές ενδείξεις και οι Έλληνες πολίτες και οι πολίτες που ζουν σε αυτή τη χώρα έχουν την πιο εύκολη πρόσβαση στις καινοτόμες θεραπείες. Το γνωρίζετε και εσείς. Κι εσείς είστε γιατρός. Αλλά μην μπερδεύουμε τα πράγματα. Γι’ αυτό ήμουνα τόσο κάθετος. Γιατί για τους ασθενείς δεν είναι ωραίο να υπάρχει μια σύγχυση. Αν μας ακούσει κάποιος με μεσογειακή αναιμία, θα νομίζει ότι για κάποιους γραφειοκρατικούς λόγους δεν δίνουμε το φάρμακο. Και αυτό το εξήγησα και με τόσο απόλυτο τρόπο. Δεν έχει άδεια στην Ευρωπαϊκή Ένωση το φάρμακο.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη με αριθμό 335/6-11-2023 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου (Φρέντυ) Παρασύρη προς τον Υπουργό Υγείας**,** με θέμα: «Οριακή λειτουργία «Βενιζέλειου» Νοσοκομείου Ηρακλείου».

Κύριε Παρασύρη, έχετε τον λόγο για την πρωτολογία σας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά στην οριακή λειτουργία του «Βενιζέλειου» Νοσοκομείου, το οποίο εκπέμπει εδώ και αρκετό διάστημα σήματα κινδύνου με κάθε τρόπο για την απρόσκοπτη συνέχιση της λειτουργίας του.

Νομίζω ότι γνωρίζετε το θέμα. Θα ξεκινήσω ήρεμα, πρέπει να σας πω, με καλή τη πίστη καθότι το θέμα το οποίο θα συζητήσουμε θα ήθελα να έχει ένα εποικοδομητικό συμπέρασμα τόσο για εμάς αλλά και περισσότερο για όσους μας ακούν. Θα πρέπει να πω ότι σας έχουν γίνει πάρα πολλές ερωτήσεις από την Κοινοβουλευτική Ομάδα του ΠΑΣΟΚ αλλά και από άλλες Κοινοβουλευτικές Ομάδες και δυστυχώς το Υπουργείο σας για το συγκεκριμένο θέμα δεν απαντάει. Η συγκεκριμένη ερώτηση έρχεται μετά από μία απλή ερώτηση που είχε γίνει στις 21 Σεπτεμβρίου στην οποία δεν δώσατε απάντηση. Γνωρίζετε άλλωστε πώς έχει η κατάσταση στο «Βενιζέλειο» Νοσοκομείο. Ήρθε ο Υπουργός και επισκέφθηκε το νοσοκομείο. Υπάρχουν παραιτήσεις, υπάρχουν συνταξιοδοτήσεις και δεν καλύπτονται δυστυχώς τα κενά.

Υπάρχει μία γενικότερη εικόνα σταδιακής υποβάθμισης του συστήματος υγείας, μίας ανομολόγητης κατάρρευσης του συστήματος υγείας. Επείγει να υπάρξει μία πολιτική πρωτοβουλία αυτή τη στιγμή. Δυστυχώς αυτό που βλέπουμε είναι μία αδιαφορία σε σχέση με τα μεγάλα ζητήματα. Γίνεται μία προσέγγιση σημειακή, αποσπασματική και δεν απαντάται στις βαθύτερες αιτίες του προβλήματος.

Σε ό,τι αφορά στο «Βενιζέλειο» η προσέγγιση είναι αυτή ακριβώς σε σχέση με την έλλειψη ιατρικού προσωπικού. Πήρατε τρεις αναισθησιολόγους με τρίμηνες συμβάσεις οι οποίοι θα κάνουν τώρα, προσωρινά, κάποια χειρουργεία τα οποία έπειτα όμως από το τρίμηνο δεν ξέρουμε πού θα οδηγήσουν.

Κλείνω, κύριε Πρόεδρε. Ο Υπουργός υποσχέθηκε κατά την επίσκεψή του στο «Βενιζέλειο» κάποιες διαδικασίες fast track για την πρόσληψη μόνιμου προσωπικού έτσι ώστε να μπορέσει το νοσοκομείο να λειτουργήσει απρόσκοπτα το αμέσως επόμενο διάστημα. Ωστόσο δεν γνωρίζουμε και δεν έχει προβλεφθεί το θεσμικό πλαίσιο με το οποίο θα γίνουν αυτές οι διαδικασίες fast track προσλήψεις. Θα ήθελα να ξέρω αν έχετε κάποια απάντηση για το πώς σκέφτεστε να το κάνετε και αν θα προλάβουμε το τρίμηνο των αναισθησιολόγων το οποίο θα λήξει. Ένα είναι αυτό.

Ένα δεύτερο ερώτημα το οποίο τίθεται είναι ότι ακριβώς επειδή το εθνικό σύστημα βρίσκεται τώρα σε μία πολύ κρίσιμη καμπή πρέπει να απαντήσουμε συνολικά ως πολιτικό σύστημα και εσείς ως Υπουργείο αν θα καταστήσουμε πάλι ελκυστικό το δημόσιο σύστημα υγείας στη χώρα. Γνωρίζετε ότι υπάρχουν τα μισθολογικά ζητήματα οι συνθήκες εργασίας για το ιατρικό προσωπικό, κατά βάση. Γιατί σε αυτή τη φάση υπάρχει και το ιατρικό προσωπικό που είναι η ατμομηχανή του Εθνικού Συστήματος Υγείας. Ποιες είναι οι πρωτοβουλίες που προτίθεστε να λάβετε σε σχέση με την κάλυψη των κενών σε ιατρικό προσωπικό αλλά κυρίως με την αναθεώρηση των αμοιβών των γιατρών έτσι ώστε να καταστεί και πάλι ελκυστικό το δημόσιο σύστημα υγείας και να μη βγαίνουν άγονες όλες οι προκηρύξεις που γίνονται για θέσεις ιατρών;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ για την ερώτηση, κύριε Βουλευτά.

Κατ’ αρχάς να επισημάνω -επειδή είπατε ότι δεν απαντάμε- ότι αυτή πρέπει να είναι η τρίτη ή η τέταρτη φορά που απαντάω ερώτηση στη Βουλή για το «Βενιζέλειο».

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Γραπτώς όμως δεν απαντήσατε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μα, απαντάμε προφορικά. Αλλά και γραπτώς έχουμε απαντήσει ερωτήσεις. Και ο Βουλευτής που είναι κάτω αλλά και ο Βουλευτής του ΚΚΕ, κ. Συντυχάκης και ένας - δύο ακόμα Βουλευτές έχουν κάνει ερώτηση για το «Βενιζέλειο». Σχεδόν έχω μάθει τους αριθμούς απέξω. Το λέω με απόλυτο σεβασμό στο τι συμβαίνει κάτω.

Θα αρχίσω δίνοντας λίγο πάλι από τους αριθμούς όσον αφορά το «Βενιζέλειο». Έχουμε εννέα άτομα περισσότερο ιατρικό προσωπικό, ενενήντα δύο άτομα περισσότερο νοσηλευτικό προσωπικό και είκοσι εννέα άτομα περισσότερο λοιπό προσωπικό όσον αφορά το «Βενιζέλειο» Νοσοκομείο τα τελευταία τέσσερα χρόνια. Έχουμε διακόσιες τριάντα τρεις προσλήψεις επικουρικού προσωπικού, οι προκηρύξεις που βρίσκονται σε εξέλιξη αυτή τη στιγμή αφορούν σε τρεις γιατρούς και οι προκηρύξεις για τακτικό προσωπικό είναι άλλες έντεκα. Σας δίνω τα στοιχεία έτσι ώστε να μείνουν. Τα προβλήματα που αντιμετωπίζουμε σε συγκεκριμένες θέσεις, αν θέλετε και σε συγκεκριμένα σημεία στην περιφέρεια της χώρας, όπως είναι οι αναισθησιολόγοι στο «Παπανικολάου» της Θεσσαλονίκης, δεν μπορούν να αμαυρώνουν τη γενικότερη εικόνα.

Όσον αφορά το πρώτο ερώτημα, σε σχέση με τη διαδικασία και επιτάχυνση της διαδικασίας των προσλήψεων, την προηγούμενη εβδομάδα το Κοινοβούλιο ψήφισε νόμο που αλλάζει τη διαδικασία των προσλήψεων και επιταχύνει τις προσλήψεις. Προσλήψεις πλέον του ιατρικού προσωπικού από την ώρα που ανακοινώνονται θα ολοκληρώνονται σε δύο με τρεις μήνες. Άρα και αυτό καλύπτει και την απάντηση στην ερώτησή σας αν θα προλάβουμε τους αναισθησιολόγους κάτω στην Κρήτη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παρασύρη, έχετε τον λόγο για τη δευτερολογία σας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κύριε Υπουργέ, εύχομαι στη δευτερολογία σας να δώσετε πληρέστερη απάντηση.

Το «Βενιζέλειο» και η προσέγγιση που κάνατε είναι απολύτως σημειακή και αποσπασματική. Το «Βενιζέλειο» είναι η κορυφή του παγόβουνου. Νομίζω ότι όλοι μας έχουμε διαπιστώσει σε όλη τη χώρα και στην Κρήτη -ειδικά στην Κρήτη- ότι υπάρχει ένα συνολικό ζήτημα σήμερα με τη λειτουργία του Εθνικού Συστήματος Υγείας. Αυτή η εικόνα δεν είναι μόνο δική μας, αλλά είναι και η εικόνα των πολιτών, είναι και η εικόνα η οποία μετακυλίει το κόστος στους πολίτες, διότι σπεύδουν να πάνε και να χειρουργηθούν σε ιδιωτικά κέντρα. Η αύξηση των χειρουργείων στα ιδιωτικά κέντρα είναι κατά 30%, την ώρα που καταρρέουν τα χειρουργεία στην Κρήτη και στη Θεσσαλονίκη. Επομένως, δεν μπορούμε να αποφεύγουμε με μια απλή προσέγγιση γύρω από τους αριθμούς το συνολικό ζήτημα.

Εγώ με καλή πρόθεση σήμερα ήρθα να σας πω ότι προφανώς για τις παθογένειες του συστήματος υγείας την ηγεσία του Υπουργείου δεν πρόκειται να την κατηγορήσει κανείς. Θα σας κατηγορήσει, όμως, αν εξακολουθείτε να αδιαφορείτε για την κατάσταση την οποία έχει περιέλθει και αν δεν πάρετε μια πρωτοβουλία πολιτική η οποία να δώσει άμεσα λύσεις σε σχέση με το αν το σύστημα υγείας θα εξακολουθήσει να είναι ελκυστικό για τους γιατρούς της χώρας. Διότι υπάρχουν και στον ιδιωτικό τομέα και στο εξωτερικό ιδιωτικές κλινικές οι οποίες δίνουν -το γνωρίζετε πάρα πολύ καλά- πολλαπλάσιους μισθούς.

Η ερώτησή μου, λοιπόν, -και εξακολουθεί να υφίσταται- είναι ότι πράγματι έχετε ανακοινώσει ότι θα κάνετε προσλήψεις. Πότε θα γίνουν αυτές οι προσλήψεις; Δώσατε ακροθιγώς μια απάντηση.

Δεύτερον, αυτές οι προσλήψεις με ποιον τρόπο θα γίνουν; Θα λάβετε υπόψη σας και μια αναθεώρηση μισθολογική για το ιατρικό προσωπικό; Το Συμβούλιο της Επικρατείας έχει δικαιώσει τους γιατρούς δύο φορές, με την 431 απόφαση του 2018 και 1408 του 2022. Πώς είστε βέβαιος ότι θα κενωθούν όλα τα κενά και όλες οι θέσεις που θα προκηρύξετε, αφού έχουμε την εμπειρία ότι εδώ και πάρα πολύ μεγάλο διάστημα δεν σπεύδουν οι γιατροί να πάνε στο δημόσιο σύστημα, ακριβώς για τους λόγους των συνθηκών εργασίας που επικρατούν στα νοσοκομεία, αλλά και τους μισθολογικούς;

Δεν μπορείτε να λύσετε εμβαλωματικά το πρόβλημα που έχει δημιουργηθεί σε όλη τη χώρα. Υπάρχουν αυτή τη στιγμή γιατροί δύο και τριών ταχυτήτων με το μπλοκάκι που φέρατε τους αναισθησιολόγους, άρα πρέπει να κάνετε μια συνολικότερη προσέγγιση.

Εμείς ως ΠΑΣΟΚ σας λέμε ότι είμαστε ανοιχτοί σε μια συζήτηση, επειδή έχουμε μια ιδιαίτερη ευαισθησία για τη βιωσιμότητα και την απρόσκοπτη λειτουργία του Εθνικού Συστήματος Υγείας. Μπορούμε να μπούμε σ’ έναν διάλογο, να συζητήσουμε διάφορα πράγματα, έτσι ώστε να γίνει ξανά ελκυστικό το σύστημα. Γιατί, για παράδειγμα, τις εφημερίες τις φορολογείτε; Γιατί έχουμε αυτό το ημερομίσθιο στις εφημερίες; Την ώρα ο ειδικευόμενος γιατρός παίρνει 2,80 στην εφημερία και 4,5 ο διευθυντής. Είναι δυνατόν με αυτούς τους μισθούς να συζητάμε ότι θα έχουμε ένα δημόσιο πυλώνα υγείας στη χώρα μας αξιοπρεπή;

Εμείς υπερασπιζόμαστε τον δημόσιο χαρακτήρα όχι γιατί έχουμε μια ιδεοληψία. Σε όλη την Ευρώπη ο βασικός κεντρικός πυλώνας που στηρίζει τα συστήματα υγείας είναι ο δημόσιος πυλώνας. Μόνο η Αμερική έχει δοκιμάσει ένα διαφορετικό μοντέλο που είναι κατά 70 - 80% ιδιωτικοποιημένο και έχει αποτύχει, διότι είναι και το πιο ακριβό και έχει τους χειρότερους δείκτες υγείας. Αν, λοιπόν, εξακολουθήσετε να μην παίρνετε μια μεγάλη πολιτική πρωτοβουλία για να δώσετε λύση στο σύστημα να ξεφύγει από την απορρύθμιση που είναι σήμερα, δυστυχώς η ισορροπία θα ανατραπεί, ο ιδιωτικός τομέας θα γιγαντωθεί και τότε και σωστό δεν θα είναι, γιατί θα έχουν γίνει επενδύσεις από τον ιδιωτικό τομέα και δεν θα μπορείτε να το αλλάξετε.

Τώρα χρειάζεται να κάνετε μια πολύ μεγάλη αλλαγή για να δώσετε λύση στο σύστημα και με τον τρόπο αυτό θα μπορέσει και το «Βενιζέλειο», το οποίο είναι το έβδομο νοσοκομείο της χώρας, να συνεχίζει απρόσκοπτα τη λειτουργία του.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κατ’ αρχάς, μου κάνει εντύπωση ότι όταν σας απαντώ με στοιχεία, μου λέτε ότι δεν απαντάω στα στοιχεία γιατί προφανώς δεν σας αρέσουν τα στοιχεία, γιατί πάρα πολλές φορές είναι και πολύ συγκεκριμένα τα στοιχεία τα οποία δίνω.

Βάλατε πάρα πολλά θέματα στην ερώτησή σας. Από πού να αρχίσω; Θα αρχίσω από το γεγονός ότι το δημόσιο σύστημα υγείας κατά τα χρόνια της διακυβέρνησης της Νέας Δημοκρατίας -το έχω πει ξανά σε αυτή την Αίθουσα- γνώρισε, αν θέλετε, το ύψιστο σημείο ενέργειάς του προς τους πολίτες.

Για το δημόσιο σύστημα υγείας κατά τα χρόνια της Νέας Δημοκρατίας, γιατί λέτε ότι το απαξιώνουμε, γίνονται όλα αυτά κ.λπ.- και λόγω του COVID έχω να σας πω ότι τα δημόσια νοσοκομεία είναι που κράτησαν το σύστημα, τα δημόσια νοσοκομεία είναι που διπλασίασαν τις ΜΕΘ, το Εθνικό Σύστημα Υγείας είναι που έκανε το εμβολιαστικό πρόγραμμα, η Κυβέρνηση της Νέας Δημοκρατίας είναι που έχει δώσει 1,2 δισεκατομμύριο περισσότερα στα δημόσια νοσοκομεία και πολλές φορές, ξέρετε, δεν μπορεί. Εδώ όσες φορές έχω έρθει και έχω παραδεχθεί ότι, ναι, έχουμε πρόβλημα. Σας το είχα πει και στην πρωτολογία μου σε κάποια πράγματα. Όμως, αυτά δεν μπορούν να αμαυρώνουν την εικόνα του Εθνικού Συστήματος Υγείας, όπως την παρουσιάζετε και ειδικά να μεταφράζετε τους Έλληνες πολίτες -και το λέω με απόλυτη ταπεινότητα- οι οποίοι έχουν αποφασίσει οι Έλληνες πολίτες που αναφέρετε πριν από έξι - επτά μήνες. Δηλαδή, δεν μπορεί να έρχεστε και να λέτε ότι οι Έλληνες πολίτες απαξιώνουν την πολιτική σας, ακόμη και για τον χώρο της υγείας, χωρίς καθόλου να λέω ότι δεν υπάρχουν προβλήματα. Είναι πολύ συγκεκριμένα.

Μου είπατε για τις προσλήψεις. Σας απάντησα πολύ συγκεκριμένα. Την προηγούμενη βδομάδα ψηφίσαμε νόμο -επαναλαμβάνω την προηγούμενη βδομάδα ψηφίσαμε νόμο-, έτσι ώστε να γίνουν.

Όσον αφορά τα μισθολογικά, το οποίο το έχω πει ξανά και είναι αυτό που σας έχω πει και στην αρχή. Απλώς δεν μπορούμε να το ανακοινώσουμε αυτή τη στιγμή. Θα έρθει μια δέσμη μέτρων, τις οποίες ειδικά στις περιοχές που έχουμε πρόβλημα και στις οποίες οι προκηρύξεις βγαίνουν επαναλαμβανόμενα άγονες, να γίνουν με περισσότερα κίνητρα για τους γιατρούς, έτσι ώστε αυτές οι θέσεις να μη μένουν κενές. Είναι πολύ συγκεκριμένο αυτό που σας λέω.

Άρα και εγώ χαίρομαι που λέτε ότι μπορούμε να μπούμε και να συνεργαστούμε μαζί, έτσι ώστε να βρούμε μια λύση, γιατί κοινά είναι στην τελική τα προβλήματα και για το οποίο σας λέω ότι στο πλαίσιο των γενικότερων δυνατοτήτων της χώρας, ναι, θα βρεθεί ένα πακέτο μέτρων το επόμενο χρονικό διάστημα.

Όμως, σας παρακαλώ μην αμαυρώνουμε τη γενικότερη εικόνα του Εθνικού Συστήματος Υγείας. Εκεί είναι το Εθνικό Σύστημα Υγείας και προσφέρει πάρα πολλά σε καθημερινή βάση.

**ΠΡΟΕΔΡΕΥΩΝ (Γεώργιος Λαμπρούλης):** Προχωρούμε στην πέμπτη με αριθμό 322/31-10-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Υγείας, με θέμα: «Επίσκεψη οπλισμένων Ισραηλινών στρατιωτικών ιατρών σε νοσοκομείο του Ηρακλείου Κρήτης».

Κύριε Γαυγιωτάκη, έχετε τον λόγο για την πρωτολογία σας.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, πριν μερικές μέρες, πάντα σύμφωνα με δημοσιογραφικές πληροφορίες, αλλά και από ανακοινώσεις των ίδιων των υγειονομικών υπαλλήλων του ΠΑΓΝΗ και του Βενιζέλειου, είχαν επισκεφτεί το νοσοκομείο Ισραηλινοί στρατιωτική ιατροί. Συναντήθηκαν με τους διοικητές των δύο νοσοκομείων και ρώτησα για συγκεκριμένες ειδικότητες υγειονομικού προσωπικού και για συγκεκριμένες δυνατότητες περίθαλψης που μπορούν να παράσχουν τα προαναφερόμενα νοσοκομεία, και τα δύο. Σημειωτέον, βέβαια, είναι ότι γίνεται αναφορά ότι αυτοί οι Ισραηλινοί στρατιωτικοί γιατροί έφεραν μαζί τους και οπλισμό.

Θέλω να ρωτήσω το εξής: Αν αυτοί οι στρατιωτικοί ιατροί οι Ισραηλινοί έχουν όντως επισκεφτεί και εάν έχει διερευνηθεί για ποιους λόγους ήταν οπλισμένοι. Και άλλη μια ερώτηση είναι εάν έχουν έρθει σε συνεννοήσεις με τις διοικήσεις αυτών των δύο νοσοκομείων αυτές οι ισραηλινές ένοπλες δυνάμεις.

Αυτά θα ήθελα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Και εγώ ευχαριστώ για την ερώτηση. Δεν μας προκύπτει από πουθενά. Έχετε κάτι να μου δώσετε ότι έχει γίνει αυτό; Έχετε κάνει την ερώτηση.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο για τη δευτερολογία σας, κύριε Γαυγιωτάκη.

**ΜΙΧΑΗΛ ΓΑΥΓΙΩΤΑΚΗΣ:** Ναι, εκτός από δημοσιεύματα, είναι και συγκεκριμένες ανακοινώσεις από τους ίδιους τους υγειονομικούς υπαλλήλους στα μέσα ενημέρωσης. Αυτό είναι σίγουρο. Δεν μπορώ να έχω μαζί μου, βέβαια, τις ανακοινώσεις, άλλα είναι δημόσιες τοποθετήσεις από τους υγειονομικούς υπαλλήλους και των δύο νοσοκομείων. Έβγαλαν κοινή ανακοίνωση.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Με συγχωρείτε. Εμείς το ψάξαμε, γιατί σας λέω ότι δεν μας προκύπτει από πουθενά. Το μόνο πράγμα που έχουμε βρει είναι το 2016. Αναφέρεστε σε περιστατικό, που δεν ξέρω αν έγινε, αλλά αν έγινε, έγινε το 2016. Το καταθέτω στη Βουλή. Είναι από την Εφημερίδα των Συντακτών και από την ανακοίνωση του νοσοκομείου.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2016 αναφέρεται ένα περιστατικό παρόμοιο, το οποίο δεν μπορώ να ξέρω αν έχει γίνει ή όχι. Πάντως τα τελευταία επτά χρόνια δεν προκύπτει πουθενά αυτό που λέτε και δεν έχει υπάρξει καμμία επαφή όσον αφορά τα νοσοκομεία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ολοκληρώθηκαν οι ερωτήσεις προς το Υπουργείο Υγείας.

Συνεχίζουμε με την όγδοη με αριθμό 327/3-11-2023 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Περιβάλλοντος και Ενέργειας, με θέμα: «Ακίνητα εκτός σχεδίου και πρόσφατες αποφάσεις Σ.τ.Ε.».

Θα απαντήσει ο Υφυπουργός Περιβάλλοντος και Ενέργειας κ. Νικόλας Ταγαράς.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε καλά ότι μετά τις πρόσφατες αποφάσεις του Συμβουλίου της Επικρατείας δημιουργείται πλέον ένα μεγάλο ζήτημα για τα εκτός σχεδίου ακίνητα. Δημιουργείται κίνδυνος και κατάσταση αβεβαιότητας ή παγώματος σε συμφωνίες, αγοραπωλησίες και επενδύσεις.

Σε βασικούς τομείς της οικονομικής δραστηριότητας σε αρκετές περιοχές της χώρας μας προκύπτουν σοβαρά προβλήματα σε περιπτώσεις που έχουν ήδη εκδοθεί οικοδομικές άδειες και έχουν ληφθεί όλες οι απαραίτητες εγκρίσεις για την άδεια λειτουργίας τους, σε εταιρείες που έχουν ήδη υπαχθεί σε αναπτυξιακό νόμο και δεν μπορούν να ολοκληρώσουν την υφιστάμενη επένδυση λόγω της μη δυνατότητας έκδοσης οικοδομικής άδειας.

Εν όψει των ανωτέρω ζητημάτων, που απασχολούν μεγάλο μέρος του πληθυσμού της χώρας μας, σας ρωτώ σε τι ενέργειες θα προβείτε προς την επίλυση του προβλήματος οριστικά. Είναι αδιανόητο στην Ελλάδα του 2023 να ξεκινάει μια επένδυση και να μην ξέρουμε πότε θα τελειώσει.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς χαίρομαι για την ερώτηση. Είναι πράγματι ένα πολύ σημαντικό ζήτημα το θέμα της οικοδομησιμότητας στα εκτός σχεδίου και εκτός οικισμού γήπεδα μετά, μάλιστα, από τις αποφάσεις του 2023/176 του Συμβουλίου της Επικρατείας που αφορά την οικοδομησιμότητα σε ένα γήπεδο στην Πάτμο και ακολούθησαν και άλλες, όπως η 992 και η 1206, οι οποίες θέτουν ένα ζήτημα που αφορά, όπως είπα, στην οικοδομησιμότητα, αν υπάρχει απαίτηση για πρόσωπο σε κοινόχρηστο δρόμο για να μπορεί να είναι πέρα από την αρτιότητα και η οικοδομησιμότητα, γιατί για να εκδοθεί μια άδεια, απαραίτητα και ταυτόχρονα χαρακτηριστικά πρέπει να επιτρέπεται η χρήση για τη συγκεκριμένη περίπτωση που χρειάζεται κάποιος να φτιάξει κάτι, να έχει την αρτιότητα από πλευράς μεγέθους, από πλευράς έκτασης εμβαδού και, παράλληλα, η απαίτηση για πρόσωπο, όροι δόμησης, όλα αυτά ταυτόχρονα μαζί, πέρα από τις όποιες εγκρίσεις και αδειοδοτήσεις, που είναι προαπαιτούμενα της έκδοσης οικοδομικής άδειας.

Και, μάλιστα, οι αποφάσεις αυτές αφορούν σε γήπεδα τα οποία έχουν δημιουργηθεί στην περίοδο 1985-2003. Δεν θέλω να αναφερθώ στο θεσμικό πλαίσιο. Είναι μεγάλο και οι αλλαγές είναι πολλές και έχουν εξελιχθεί. Όμως, αναφέρεται σε δουλείες διόδου και σε απαίτηση προσώπου για τα γήπεδα που έχουν δημιουργηθεί. Λέω ξανά ότι από το 1985 ισχύει το προεδρικό διάταγμα για τους όρους δόμησης στην εκτός σχεδίου περιοχή και μέχρι την ισχύ του ν.3212/2003 όπου ήρθε να συμπληρώσει βάζοντας και αριθμητικά το πρόσωπο, αλλά και την απαίτηση για κοινόχρηστη οδό.

Είναι αλήθεια ότι από το 1923, ακριβώς εκατό χρόνια πριν, για πρώτη φορά μπήκαν κανόνες για το τι χρειάζεται και με ποιους κανόνες θα μπορεί κανείς να οικοδομήσει στα εντός σχεδίου ή εντός ορίων οικισμού ή μετέπειτα, αμέσως μετά και για την εκτός σχεδίου περιοχή. Όμως, κανόνες ασφαλείς, ολοκληρωμένοι! Στην πατρίδα μας στο μεγαλύτερο μέρος της επικράτειας δεν μπήκαν ποτέ.

Γι’ αυτό και ερχόμαστε μέσα από τους συνολικούς σχεδιασμούς, τα τοπικά και ειδικά πολεοδομικά σχέδια που είναι σε εξέλιξη σήμερα, αξιοποιώντας μία χρηματοδότηση πάνω από 400 εκατομμύρια ευρώ από το Ταμείο Ανάκαμψης και Ανθεκτικότητας, όπως είπα, για να ορίσουμε παντού με ποιους κανόνες, με ποιες αρτιότητες, με ποιες προδιαγραφές και το τι μπορεί να χτιστεί και πόσο μπορεί να χτιστεί και αυτό με προεδρικά διατάγματα για ασφάλεια δικαίου, για να καλύψουμε θεσμικά ένα διαχρονικό –θα έλεγα- ιστορικά κενό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα κλείσω αμέσως και θα συμπληρώσω μετά, κύριε Πρόεδρε.

Και είναι ένα εθνικό στοίχημα -το έχω πει πολλές φορές από αυτή τη θέση εδώ στον χώρο της Ολομέλειας- που είναι ευθύνη όλων μας -και δική μας- να βάλουμε επιτέλους τάξη και κανόνες και να μην στερήσουμε δικαιώματα τώρα που υπάρχει και είναι αλήθεια ότι είναι μεγάλο το αίτημα για επενδύσεις μικρές ή μεγάλες, τις οποίες έχει απόλυτη ανάγκη ο τόπος μας, μέχρι να σταθούμε καλά στα πόδια μας και να δημιουργήσουμε προοπτική με ασφάλεια.

Θα συμπληρώσω, όμως, στη δευτερολογία μου και περισσότερες λεπτομέρειες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, θα πρέπει από εδώ και πέρα να ξεχάσουμε το παρελθόν και να πάμε στο μέλλον. Συμφωνώ μαζί σας ότι το σύστημα μπορεί να μην ήταν και το καλύτερο. Από εσάς περιμένω σήμερα να μας δώσετε μία απάντηση, σας παρακαλώ, για την επίλυση του προβλήματος.

Το ΠΑΣΟΚ - Κίνημα Αλλαγής στέκεται εδώ, κάνει μία αξιόπιστη αντιπολίτευση και περιμένει την επίλυση των προβλημάτων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ κύριε συνάδελφε, σέβομαι και αποδέχομαι ταυτόχρονα με αφορμή την ερώτησή σας την άμεση λύση σε μια εκκρεμότητα που είναι πάρα πολύ σοβαρή και στερεί εξελίξεις –ξαναλέω- σε μια στιγμή που η πατρίδα μας από πλευράς επενδύσεων και ανάπτυξης έχει απόλυτη ανάγκη.

Και είναι πράγματι οι αποφάσεις του Συμβουλίου της Επικρατείας στις οποίες αναφέρθηκα που μας έχουν οδηγήσει εκεί. Μέχρι να ολοκληρωθούν οι σχεδιασμοί που είπα πριν -και όταν ολοκληρωθούν, δεν θα συζητάμε πλέον για εκκρεμότητες, για παρεκκλίσεις, για παρατάσεις, αυτό γίνεται για πρώτη φορά ιστορικά- μέχρι τότε οφείλουμε να είμαστε ζωντανοί και να κινείται η αγορά. Βεβαίως, με ασφάλεια και με προστασία, αλλά να κινείται η αγορά.

Αυτή την ισορροπία ανάμεσα στην προστασία αλλά και στη δυνατότητα να εξελίσσεται η αγορά και οι επενδύσεις πρέπει να εξασφαλίσουμε. Μέχρι τέλος του χρόνου -λέω έναν ορίζοντα- είναι υποχρέωσή μας -και το «εμάς» δεν είναι μεταφορά ευθύνης, η ευθύνη είναι δική μας- να ολοκληρώσουμε με νομοθετική ρύθμιση, γιατί απαιτείται νομοθετική ρύθμιση στο πλαίσιο που ανέφερα και να δώσουμε διέξοδο ακριβώς μεταβατικά, μέχρι να ολοκληρωθούν αυτοί οι σχεδιασμοί, όπου για κάθε τόπο και ανάλογα με τις ιδιαιτερότητές του θα αναφέρονται όλοι οι κανόνες με ασφάλεια δικαίου -το τελευταίο δεν υπήρξε ποτέ μέχρι σήμερα- για να μην υπάρχουν τέτοιες εκκρεμότητες.

Άρα, η απάντησή μου είναι ότι ως προς το πρόβλημα που έχει δημιουργηθεί για την οικοδομησιμότητα περιοχών εκτός σχεδίου πόλης, αυτές είναι ρυθμίσεις που χρειάζονται. Έχουμε μία βάση, σας το λέω από αυτή τη στιγμή, που θέλουμε περαιτέρω και πολύ σύντομα ολοκληρώνοντας την τελική επεξεργασία να φέρουμε τη νομοθετική ρύθμιση, που και εγώ συμφωνώ απόλυτα μαζί σας ότι είναι απαίτηση άμεσης λύσης και διεξόδου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Πριν περάσουμε στις επόμενες επίκαιρες ερωτήσεις, επιτρέψτε μου εν τάχει να ανακοινώσω τις επίκαιρες ερωτήσεις που δεν θα συζητηθούν.

Δεν θα συζητηθεί λόγω κωλύματος της Βουλευτού η πέμπτη με αριθμό 326/2-11-2023 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση στην καταβολή της επιστροφής Ειδικού Φόρου Κατανάλωσης (ΕΦΚ) πετρελαίου στους αγρότες και τους κτηνοτρόφους».

Επίσης, δύο ακόμη ερωτήσεις δεν θα συζητηθούν κατόπιν συνεννόησης.

Η μία είναι η δεύτερη με αριθμό 323/1-11-2023 επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Εθνικής Οικονομίας και Οικονομικών, με θέμα: «Σε μαρασμό οδηγείται η τοπική κοινωνία του Δήμου Τυρνάβου από το κλείσιμο του καταστήματος της Εθνικής».

Και η άλλη είναι η ενδέκατη με αριθμό 337/6-11-2023 επίκαιρη ερώτηση δεύτερου κύκλου του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη προς τον Υπουργό Εργασίας και Κοινωνικής Ασφάλισης, με θέμα: «Ανολοκλήρωτη η έκδοση Ενιαίων Κανονισμών Ασφάλισης και Παροχών του ΕΦΚΑ από το 2016».

Και εισερχόμαστε στη δεύτερη με αριθμό 324/1-11-2023 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Τεράστια καθυστέρηση στις πληρωμές της β΄ δόσης του Υπομέτρου 6.3 "Ανάπτυξη Μικρών Γεωργικών Εκμεταλλεύσεων"».

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Κύριε Υπουργέ, φέραμε αυτό το θέμα με επίκαιρη ερώτηση στη Βουλή για τη δεύτερη δόση του Υπομέτρου 6.3 λόγω των μεγάλων απρόκλητων καθυστερήσεων. Διότι, όπως ξέρετε, από τις 19 Μαΐου 2023, εδώ και πέντε μήνες, το ποσό του 1 εκατομμυρίου ευρώ είναι έτοιμο ήδη για τις δεκατρείς περιφέρειες που εντάχθηκαν στο πλαίσιο. Δηλαδή, τα λεφτά βρίσκονται στο Υπουργείο, αλλά για να δούμε τι γίνεται.

Κατ’ αρχάς, ο στόχος του Υπομέτρου 6.3 είναι –ξέρετε- η ενίσχυση των μικρών γεωργικών εκμεταλλεύσεων, δηλαδή ανθρώπων με μικρά εισοδήματα που ζουν σε χωριά έως πέντε χιλιάδες κατοίκους μέχρι το εξηκοστό πρώτο έτος της ηλικίας τους, προκειμένου να ενισχύσουν το εισόδημά τους ως προς την αγροτική καλλιέργεια και αυτό το πρόγραμμα, βέβαια, το γνωρίζουν καλύτερα οι αγρότες μας με το όνομα «το Πρόγραμμα για το Σπανάκι», διότι επέλεξαν οι περισσότεροι -και μιλώ για τον Νομό Ροδόπης- να καλλιεργήσουν φέτος το σπανάκι. Αφορά τετρακόσιους αγρότες μας, που αν και πληρώθηκαν την πρώτη δόση, τώρα, εδώ και πέντε μήνες, δεν μπορούν να πληρωθούν.

Και σας ρωτάμε συγκεκριμένα: Πότε επιτέλους θα ξεκινήσουν οριστικά και αμετάκλητα οι πληρωμές της δεύτερης δόσης του Υπομέτρου 6.3 για τη Ροδόπη;

Δεύτερον, με ποιον τρόπο σκοπεύετε να συνδράμετε στον Νομό Ροδόπης, προκειμένου να επιταχυνθούν κατ’ αρχάς οι διαδικασίες απόδοσης των οφειλομένων στους δικαιούχους του συγκεκριμένου Υπομέτρου και γιατί υπήρξε αυτή η καθυστέρηση, κύριε Υπουργέ;

Θέλουμε να ξέρουμε, διότι, εφόσον δεν ολοκληρωθεί η πληρωμή, δεν μπορεί να κλείσει και το πρόγραμμα για εσάς στην Ευρωπαϊκή Ένωση. Όταν δεν κλείνει το πρόγραμμα, έχουμε δύο συνέπειες: Πρώτον, δεν μπορεί να προκηρυχθεί άλλο πιθανώς πρόγραμμα που περιμένουν οι αγρότες μας και στη Ροδόπη, αλλά και στις δεκατρείς περιφέρειες της Ελλάδας, άρα, μένουν αχρησιμοποίητα τα λεφτά της Ευρωπαϊκής Ενώσεως. Δηλαδή, πιθανά κονδύλια από την Ευρώπη δεν μπορείτε να τα αξιοποιήσετε και να πάει στους δικαιούχους νέο πρόγραμμα και δεύτερον, οι άνθρωποι υποχρεούνταν να κάνουν δηλώσεις καλλιέργειας, με αποτέλεσμα να είναι όμηροι των καταστάσεων.

Ανάλογα με την απάντησή σας θα συζητήσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, αναφορικά με την ερώτησή σας θα ήθελα να επισημάνω τα εξής: Το Υπομέτρο 6.3 προκηρύχθηκε το 2019 με την υπ’ αριθμόν 592/23-1-2019 πρόσκληση, όπως τροποποιήθηκε και ισχύει, με σκοπό οι μικρές γεωργικές εκμεταλλεύσεις να αναπτύξουν περισσότερο τις γεωργικές τους δραστηριότητες, ώστε να είναι ικανές να υποστηρίξουν μελλοντική επαγγελματική ενασχόληση των κατόχων τους στη γεωργία.

Η δημόσια δαπάνη του Υπουργείου του Υπομέτρου προβλέφθηκε στα 70 εκατομμύρια ευρώ, το ποσοστό στήριξης ανέρχεται στο 100% και το ποσό στήριξης είναι ίσο με 14.000 ευρώ σε κάθε δικαιούχο και καταβάλλεται σε δύο δόσεις.

Η πρώτη δόση που είναι το 70% του συνολικού ποσού καταβάλλεται αμέσως με την έκδοση της απόφασης ένταξης και η τελευταία δόση, δηλαδή το 30% του συνολικού ποσού καταβάλλεται μετά την ορθή ολοκλήρωση του επιχειρηματικού σχεδίου. Σε κάθε περίπτωση, το αργότερο εντός πέντε ετών από την ημερομηνία της απόφασης ένταξης, η αίτηση πληρωμής της δεύτερης δόσης μπορεί να υποβληθεί μετά τη συμπλήρωση του τρίτου έτους από την ημερομηνία έκδοσης της απόφασης ένταξης και σε κάθε περίπτωση όχι αργότερα από τη συμπλήρωση των τεσσάρων ετών από την απόφαση ένταξης.

Μετά την υποβολή της αίτησης ένταξης, ακολουθεί η διαδικασία πιστοποίησης της ορθής εφαρμογής του επιχειρηματικού σχεδίου και ολοκλήρωσης της πράξης από τη ΔΑΟΚ που επισυνάπτεται σε διοικητικό έλεγχο και επιτόπια επίσκεψη. Αρμόδια είναι η ΔΑΟΚ της οικείας περιφέρειας και όχι απαραίτητα της οικείας περιφερειακής ενότητας. Πρακτικά, δηλαδή, ο έλεγχος θα μπορούσε να γίνει από ΔΑΟΚ άλλων περιφερειακών ενοτήτων. Στη συνέχεια, αποστέλλεται παρτίδα με τους προς πληρωμή δικαιούχους του ΟΠΕΚΕΠΕ, ο οποίος είναι και αρμόδιος για τη διενέργεια της πληρωμής. Οι αποφάσεις ένταξης των δικαιούχων της συγκεκριμένης πρόσκλησης εκδόθηκαν τον Νοέμβριο του 2019 και εντάχθηκαν τρεις χιλιάδες διακόσιοι παραγωγοί.

Σας ενημερώνω ότι στην Περιφέρεια Ανατολικής Μακεδονίας και Θράκης εντάχθηκαν εξακόσιοι έντεκα παραγωγοί με συνολικό προϋπολογισμό 8.554.000 ευρώ. Ειδικότερα, στην Περιφερειακή Ενότητα Ροδόπης εντάχθηκαν τριακόσιοι ογδόντα δύο παραγωγοί με προϋπολογισμό 5.348.000 ευρώ.

Το πληροφοριακό σύστημα κρατικών ενισχύσεων ήταν έτοιμο τον Ιούνιο του 2023 και οι δικαιούχοι είχαν τη δυνατότητα να καταχωρήσουν και να οριστικοποιήσουν την αίτηση πληρωμής, ώστε να προχωρήσει η διαδικασία αξιολόγησης και ελέγχου από τις ΔΑΟΚ και συνέχεια η πληρωμή τους.

Στη δευτερολογία μου θα σας απαντήσω τι ακριβώς έχει συμβεί στην περιοχή.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ορίστε, κύριε Αχμέτ, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Αν και μαντεύω τι θα πείτε, διότι απ’ ό,τι μαθαίνουμε άρχισαν εν μέρει και σιγά σιγά οι πληρωμές στον Νομό Ροδόπης, σας καλώ να δούμε τώρα τα παρακάτω.

Στην απάντησή σας, κύριε Υπουργέ, ακούσαμε πάλι ότι ο μεγάλος ασθενής σήμερα στον αγροτικό κόσμο είναι ο ΟΠΕΚΕΠΕ, κάτι που πρέπει να ομολογήσετε. Δεν ξέρω τι θα κάνετε, κύριε Υπουργέ, με τον ΟΠΕΚΕΠΕ, αλλά δεν φτάνει ότι πριν από είκοσι ημέρες παραιτήθηκαν όλα τα μέλη του διοικητικού συμβουλίου του ΟΠΕΚΕΠΕ. Αυτό ίσως να ήταν η αρχή του παγόβουνου. Ο ΟΠΕΚΕΠΕ, βάσει και μιας άλλης επίκαιρης ερώτησης που είχαμε καταθέσει, είναι υπεύθυνος για το ότι εδώ και εννέα χρόνια -το επαναλαμβάνω- δεν πληρώνονται και δεν διορθώνονται τα λάθη των αγροτών που είχαν δηλώσει στις καλλιέργειές τους. Εσείς ο ίδιος απαντήσατε εδώ ότι γίνεται. Και τώρα πάλι το γεγονός ότι ο ΟΠΕΚΕΠΕ καθυστερεί να ετοιμάσει το σύστημα των κρατικών ενισχύσεων είναι ο πρώτος λόγος των καθυστερήσεων. Εδώ, δηλαδή, υπάρχει μεγάλη πολιτική ευθύνη του ΟΠΕΚΕΠΕ να ετοιμάσει το σύστημα.

Κατά δεύτερον, καθυστερεί λόγω έλλειψης προσωπικού στις αρμόδιες διευθύνσεις αγροτικής ανάπτυξης. Για παράδειγμα, στην Περιφέρεια Ανατολικής Μακεδονίας και Θράκης και συγκεκριμένα στη Ροδόπη, τι μπορούν να κάνουν πέντε υπάλληλοι; Είχαν να διαχειριστούν όλες τις πυρκαγιές το καλοκαίρι. Καταλαβαίνουμε και δεν θέλουμε να πιέσουμε τους δημοσίους υπαλλήλους μας, αλλά από την άλλη νομίζω ότι πρέπει να μας πείτε κάτι, σχετικά με το αν υπάρχει γενικά κάποιος σχεδιασμός στο Υπουργείο, ώστε έστω με κάποιες αποσπάσεις ή με άλλα προγράμματα να παρθούν κάποιοι υπάλληλοι υποστηρικτικά στις διευθύνσεις αγροτικής ανάπτυξης ιδίως στις πυρόπληκτες περιοχές, ή πρωτίστως στη Θεσσαλία, αλλά και στον Έβρο, όπου είχαμε τις μεγάλες πυρκαγιές, όπως και στη Ροδόπη. Διότι τώρα που θα τρέξουν παράλληλα πολλά προγράμματα ή πολλές πληρωμές μέσα από τις διευθύνσεις των νομών, τι σχεδιασμό έχει η Κυβέρνηση, η πολιτική ηγεσία ως προς το θέμα αυτό;

Επίσης, κύριε Υπουργέ, θέλω να μην κρυβόμαστε πίσω από αυτή την προθεσμία των τεσσάρων ετών που λέει ο νομός για τη δεύτερη δόση. Μπορείτε να πείτε ότι δεν υπάρχει καθυστέρηση και ότι για τη δεύτερη δόση είμαστε ακόμα μέσα στο πλαίσιο, είμαστε στο ’21. Όχι! Αυτό είναι το ανώτατο όριο, κύριε Υπουργέ! Όπως ξέρετε και όπως είπα και στην πρωτολογία μου, δεν μπορεί να κλείσει το πρόγραμμα. Και όσο δεν μπορεί να κλείσει το πρόγραμμα, αυτοί οι άνθρωποι δεν θα μπορέσουν να ενταχθούν σε άλλα προγράμματα. Εν τέλει, το πρόγραμμα έχει τελειώσει, η καλλιέργεια έχει πουληθεί, έχει υλοποιηθεί και οι έλεγχοι έχουν γίνει. Άρα, επαναλαμβάνω ότι πρέπει να βρείτε έναν τρόπο να αντιμετωπίσετε το σύστημα του ΟΠΕΚΕΠΕ και αυτή την παθογένεια που υπάρχει στον ΟΠΕΚΕΠΕ.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, νομίζω ότι ίσως να μην έγινα κατανοητός. Δεν αναφέρθηκα στον ΟΠΕΚΕΠΕ. Πράγματι κάποιοι παραγωγοί έχουν μπει στο πληροφοριακό σύστημα κρατικών ενισχύσεων. Και θα σας εξηγήσω αμέσως για να καταλάβετε τι εννοώ. Κάποιοι παραγωγοί, λοιπόν, μπήκαν στο πληροφοριακό σύστημα κρατικών ενισχύσεων και άνοιξαν καρτέλα πληρωμής ήδη από τον Ιούνιο του 2023. Αυτό αφορά τη ΜΟΔ και όχι τον ΟΠΕΚΕΠΕ. Ωστόσο, πρέπει να πούμε ότι λίγοι εξ αυτών οριστικοποίησαν την αίτησή τους αμέσως. Σήμερα πέντε μήνες μετά, οι οριστικοποιημένες αιτήσεις που υπάρχουν και στο πληροφοριακό σύστημα κρατικών ενισχύσεων για το σύνολο των περιφερειών είναι περίπου χίλιες εξακόσιες στο σύνολο των τριών χιλιάδων διακοσίων αιτήσεων.

Στην Περιφέρεια Ανατολικής Μακεδονίας και Θράκης έχουν ανοιχθεί πεντακόσιες εξήντα αιτήσεις πληρωμής, αλλά οριστικοποιημένες είναι οι τριακόσιες εξήντα εννέα από αυτές, πληρωμένες και μη. Όλες οι οριστικοποιημένες αιτήσεις που αποστέλλονται με παρτίδες πληρωμής στον ΟΠΕΚΕΠΕ προωθούνται για την πληρωμή εντός λίγων ημερών από την παραλαβή τους.

Όπως ενημερωνόμαστε από τα στοιχεία του ΟΠΕΚΕΠΕ, ως τώρα έχουν αποσταλεί εκατόν είκοσι πέντε αιτήσεις από τις περιφέρειές σας με συνολικό ποσό ενίσχυσης 399.000 ευρώ και έχουν πληρωθεί. Σήμερα, μάλιστα, προωθήθηκαν στο λογιστήριο του ΟΠΕΚΕΠΕ για πληρωμή τρεις φάκελοι με πενήντα δικαιούχους, με συνολικό ύψος ενίσχυσης 210.000 ευρώ, και θα πληρωθούν εντός λίγων ημερών. Επομένως δεν εκκρεμεί φάκελος πληρωμής από την Ανατολική Μακεδονία και Θράκη.

Επομένως, κύριε συνάδελφε -και κλείνω με αυτό-, το Πληροφοριακό Σύστημα Κρατικών Ενισχύσεων ετοιμάστηκε εγκαίρως, για να μπορούν να υποβάλουν την αίτηση πληρωμής οι δικαιούχοι, και η διαδικασία προχωρά κανονικά για όσες από αυτές αποστέλλονται στον ΟΠΕΚΕΠΕ προς πληρωμή, χωρίς καμμία υστέρηση. Παρά το γεγονός ότι η πληρωμή μπορεί να γίνει το αργότερο εντός πέντε ετών από την ημερομηνία της απόφασης ένταξης και μάλιστα τα νούμερα που παρατάθηκαν αποδεικνύουν ότι ο χρόνος που ετοιμάστηκε το πληροφοριακό σύστημα δεν προκάλεσε καμμία καθυστέρηση, σχεδόν το 50% των δικαιούχων έχει υποβάλει αίτηση πληρωμής πέντε μήνες μετά. Αντίθετα, φαίνεται ότι υπάρχει υστέρηση στην υποβολή των αιτήσεων πληρωμής. Άρα πιθανώς και στην ολοκλήρωση των επιχειρηματικών σχεδίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Για τον λόγο αυτό, επεξεργαζόμαστε τροποποίηση της υπ’ αριθμόν 160/9-1-2000 απόφασης του Υπουργού Αγροτικής Ανάπτυξης και Τροφίμων για τον καθορισμό του πλαισίου εφαρμογής του υπομέτρου 6.3, σύμφωνα με την οποία θα δίνεται παράταση για την υποβολή της αίτησης πληρωμής της δεύτερης δόσης και συγκεκριμένα κατά τέσσερις μήνες για την υπόλοιπη χώρα και, κατά παρέκκλιση, έξι μήνες για τη Θεσσαλία. Στόχος είναι οι δικαιούχοι και κυρίως όσοι επλήγησαν από πυρκαγιές ή ακραία καιρικά φαινόμενα να έχουν περισσότερο χρόνο για να ολοκληρώσουν το επιχειρηματικό τους σχέδιο και να μην κινδυνέψουν να χάσουν τα χρήματα της δεύτερης δόσης.

Επιτάχυνση των διαδικασιών εκτός θεσμικού πλαισίου δεν μπορεί να υπάρξει για λόγους ευνομίας και διαφάνειας. Άλλωστε, όπως διαπιστώνετε, η διαδικασία εξελίσσεται ομαλά και το Υπουργείο μας μέσω των υπηρεσιών του πράττει τα δέοντα και για την περαιτέρω διευκόλυνση των παραγωγών.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την ένατη με αριθμό 343/6-11-2023 επίκαιρη ερώτηση δεύτερου κύκλου της Βουλευτού Πέλλας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Καταβολή προκαταβολών στους αγρότες της Αραβησσού και του Αχλαδοχωρίου για τη θεομηνία του Ιουνίου».

Ορίστε, κυρία Τζάκρη, έχετε τον λόγο για την πρωτολογία σας.

**ΘΕΟΔΩΡΑ ΤΖΑΚΡΗ:** Κύριε Σταμενίτη, όπως πολύ καλά γνωρίζετε, στις 4 Ιουνίου του τρέχοντος έτους οι δημοτικές κοινότητες της Αραβησσού και του Αχλαδοχωρίου επλήγησαν από σφοδρή χαλαζόπτωση συνοδευόμενη και από ισχυρή βροχόπτωση, που προκάλεσε τεράστιες ζημιές και στις καλλιέργειες αλλά και στις αστικές υποδομές και σε σπίτια και επιχειρήσεις.

Πιο συγκεκριμένα, η πολύ ισχυρή χαλαζόπτωση έπληξε και προκάλεσε τεράστιες ζημιές ως επί το πλείστον στις δενδρώδεις καλλιέργειες της περιοχής -δηλαδή στα ροδάκινα, στα κεράσια, στα δαμάσκηνα, στα βερίκοκα και στα ακτινίδια- αλλά και στις αροτραίες καλλιέργειες και σε κάποιες εκτάσεις με βαμβάκι κ.λπ., ενώ οι τεράστιες ποσότητες από την πολύ έντονη βροχόπτωση προκάλεσαν πλημμυρικά φαινόμενα σε σπίτια και επιχειρήσεις.

Την επόμενη μέρα, όπως επίσης πολύ καλά γνωρίζετε, προκλήθηκε έκτακτη σύσκεψη, στην οποία κλήθηκαν να παραστούν και παρέστησαν πέρα από τους τοπικούς Βουλευτές και εκπρόσωποι της τοπικής αυτοδιοίκησης και εκπρόσωποι των αγροτών αλλά και των επιχειρηματιών για τον καλύτερο συντονισμό των ενεργειών, προκειμένου να προταθούν τα κατάλληλα μέτρα και να αξιολογηθεί και η έκταση των ζημιών. Και πραγματικά αποφασίστηκε να ζητηθεί και η κήρυξη της περιοχής σε κατάσταση έκτακτης ανάγκης, αλλά και να χορηγηθούν προκαταβολές και να καταβληθούν οριστικές αποζημιώσεις, να αποζημιωθούν οι ζημιές στο 100% και να γίνει συμψηφισμός των ασφαλιστικών εισφορών με μελλοντικές αποζημιώσεις. Και όσον αφορά βεβαίως τις ζημιές που προκλήθηκαν στα σπίτια και τις επιχειρήσεις να υπάρξει η κάλυψή τους από το πρόγραμμα της κρατικής αρωγής.

Να πω βεβαίως εδώ ότι πράγματι σε μερικές μέρες, στις 15 του μηνός Ιουλίου, με απόφαση του Γενικού Γραμματέα Πολιτικής Προστασίας κηρύχθηκαν οι δύο δημοτικές κοινότητες Αραβησσός και Αχλαδοχώρι της πρώην Δημοτικής Ενότητας του Δήμου Κύρρου σε κατάσταση έκτακτης ανάγκης, όπως πραγματικά ζητούνταν, για τη διαχείριση των συνεπειών που προέκυψαν από τα έντονα καιρικά φαινόμενα, με ισχύ ως τις 4 Δεκεμβρίου του 2023.

Παρά το γεγονός ότι έγινε το πρώτο βήμα, τίποτα από αυτά που συνιστούν την έκτακτη ανάγκη δεν υπάρχει, δηλαδή προκαταβολές που θα ενίσχυαν τη ρευστότητα των κατοίκων γιατί καταστράφηκε ολοσχερώς η παραγωγή τους και που θα αποκαθιστούσαν σε κάθε περίπτωση το οποιοδήποτε εισόδημα. Από αυτές δεν καταβλήθηκε τίποτα και ούτε γίνεται λόγος ότι θα καταβληθούν.

Δεν ξέρουμε τι θα γίνει με τα οριστικά πορίσματα, πότε εν πάση περιπτώσει αυτά θα ολοκληρωθούν για την οριστική καταβολή και την εξόφληση των αποζημιώσεων. Δεν ξέρουμε αν υπήρξε -και δεν υπήρξε μάλλον- επίσπευση των διαδικασιών για την αποζημίωση των ζημιών που υπάρχουν και στο φυτικό κεφάλαιο -γιατί έχουμε κι εκεί ζημιές- μέσω του προγράμματος των Κρατικών Οικονομικών Ενισχύσεων. Δεν γίνεται λόγος για την καταβολή των αποζημιώσεων στο 100%, δεν γίνεται κανένας λόγος για τον συμψηφισμό των ασφαλιστικών εισφορών με τις μελλοντικές αποζημιώσεις που είναι να καταβληθούν λόγω της έλλειψης ρευστότητας.

Το κυριότερο, κύριε Υπουργέ. Γίνεται το εξής: Παρά το γεγονός ότι δεν είναι αρμοδιότητά σας, είστε όμως κι εσείς Βουλευτής της περιοχής και εκπροσωπείτε σήμερα συνολικά εδώ την Κυβέρνηση. Δεν έχει γίνει τίποτα απολύτως και για την κάλυψη των αστικών ζημιών στις κατοικίες και στις επιχειρήσεις -λίγες στον αριθμό- μέσα από το πρόγραμμα της κρατικής αρωγής.

Επομένως η ερώτησή μου προς εσάς είναι τι γίνεται με τα πολύ σημαντικά αυτά ζητήματα σχετικά με όλες αυτές τις αποζημιώσεις που δικαιούνται οι συμπολίτες μας και δυστυχώς μέχρι σήμερα δεν έχει γίνει τίποτα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Αγαπητή συνάδελφε, διάβασα με πολλή προσοχή το κείμενο της επίκαιρης ερώτησής σας και θέλω να ξεκινήσω την απάντησή μου με μια καταγραφή των γεγονότων, για να μιλάμε με στοιχεία και αριθμούς, τα οποία θα μας οδηγήσουν σε συγκεκριμένα συμπεράσματα και όχι να συζητάμε γενικώς και αορίστως, επιχειρώντας να δημιουργηθούν έωλες εντυπώσεις.

Πάμε, λοιπόν, στα στοιχεία. Τι έχουμε ακριβώς; Στην περιφέρειά μας, στην Πέλλα, για ζημιές που προκλήθηκαν εντός του 2023 στη φυτική παραγωγή διαφόρων καλλιεργειών από διάφορα ασφαλιστικά καλυπτόμενα αίτια, έγιναν τετρακόσιες πενήντα αναγγελίες, υπεβλήθησαν δεκαεννέα χιλιάδες επτακόσιες τριάντα οκτώ δηλώσεις ζημιάς. Το έργο των εκτιμήσεων έχει ολοκληρωθεί, πλην των ζημιών των πολύ πρόσφατων αναγγελιών, για τις οποίες όμως θα ολοκληρωθεί εντός των επόμενων ημερών. Μάλιστα, γι’ αυτόν τον λόγο ενισχύσαμε το οικείο υποκατάστημα του ΕΛΓΑ με εποχικό γεωτεχνικό προσωπικό επιπλέον του μόνιμου, με αποτέλεσμα το συγκεκριμένο υποκατάστημα να λειτουργεί με ενενήντα έναν γεωτεχνικούς συνολικά.

Τώρα, για τις ζημιές που αναφέρατε στις περιοχές Αραβησσού και Αχλαδοχωρίου τα στοιχεία έχουν ως εξής:

Για την Αραβησσό για διάφορα ζημιογόνα αίτια έχουν γίνει πεντακόσιες ογδόντα δύο δηλώσεις ζημιάς για δενδρώδεις κυρίως καλλιέργειες. Από αυτές, τέσσερις αναγγελίες για χαλάζι, με συνολικό αριθμό δηλώσεων ζημιάς τις τετρακόσιες μία. Εξ αυτών, εκατόν σαράντα οκτώ δηλώσεις ήταν για την αναγγελία στις 4-6-2023 που αναφέρετε στην ερώτησή σας. Επίσης, συμπεριλαμβάνονται και δύο αναγγελίες για βροχόπτωση, με συνολικό αριθμό δηλώσεων ζημιάς εξήντα οκτώ για κεράσια και βερίκοκα.

Για το Αχλαδοχώρι για διάφορα ζημιογόνα αίτια τετρακόσιες είκοσι δηλώσεις ζημιάς για δενδρώδεις καλλιέργειες, εκ των οποίων δύο αναγγελίες για χαλάζι, με συνολικό αριθμό δηλώσεων ζημιάς τις διακόσιες σαράντα εννέα, εκ των οποίων οι ενενήντα επτά για τη συγκεκριμένη αναγγελία της συγκεκριμένης ημερομηνίας και επίσης δύο αναγγελίες για βροχόπτωση, με συνολικό αριθμό δηλώσεων ζημιάς τις εκατόν μία για κεράσια.

Δεδομένου ότι, όπως προανέφερα, οι εκτιμήσεις έχουν ολοκληρωθεί, θα ακολουθήσει άμεσα κοινοποίηση των πορισμάτων και μετά η πληρωμή των ασφαλιστικά ενήμερων δικαιούχων, όπως προβλέπεται σύμφωνα με τα οριζόμενα στο θεσμικό πλαίσιο που διέπει τις γεωργικές ασφαλίσεις.

Συμπέρασμα πρώτο: Εμείς έχουμε πετύχει η πληρωμή των παραγωγών για ζημιές καλυπτόμενες από τον ΕΛΓΑ να ολοκληρώνεται στο δωδεκάμηνο από τον χρόνο εκδήλωσης ζημιάς και σε μία δόση, αν δεν καταστεί ανάγκη προκαταβολής. Αυτό έχει γίνει και έχει καταστεί εφικτό επειδή ακριβώς η Κυβέρνηση της Νέας Δημοκρατίας είναι αυτή που για πρώτη φορά το 2020 ενεργοποίησε το άρθρο 7 του ν.3877/2010 να επιχορηγεί και επιχορηγεί τον ΕΛΓΑ. Το ποσό της επιχορήγησής του μέχρι σήμερα, τα τέσσερα προηγούμενα χρόνια και το 2023, έχει φτάσει σε περισσότερο από τα 400 εκατομμύρια, σε αντίθεση με ό,τι ίσχυε επί ημερών σας.

Να σας θυμίσω πώς πλήρωνε ο ΕΛΓΑ επί ΣΥΡΙΖΑ; Το 70% του ποσού δώδεκα μήνες μετά, μετά το 20% του ποσού και το 10% του ποσού δεκαεπτά μήνες μετά την εκδήλωση της ζημιάς. Εξόφληση, δηλαδή, έκανε ο ΣΥΡΙΖΑ δεκαεπτά μήνες μετά την εκδήλωση ζημιάς. Να σας θυμίσω πόσο ήταν το ποσό της επιχορήγησης του ΕΛΓΑ επί ΣΥΡΙΖΑ; Μηδέν.

Θέλετε να πάμε και λίγο πιο πίσω, να σας θυμίσω ποιο ήταν το ποσό επί κυβερνήσεων ΠΑΣΟΚ 2010-2011-2012, τότε που ήσασταν Βουλευτής του ΠΑΣΟΚ; Πάλι μηδέν. Επομένως το ποιος με έργα και όχι με λόγια και λαϊκισμούς στηρίζει τους αγρότες αποδεικνύεται από τα πεπραγμένα.

Για τα αναλυτικά της ερώτησής σας θα απαντήσω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, ειλικρινά με καταπλήξατε με την απάντησή σας. Θα μπορούσε αυτή την απάντηση τη γενικόλογη για το μεγάλο έργο που έχει επιτελέσει η Κυβέρνηση της Νέας Δημοκρατίας στο διάβα των αιώνων για τον αγροτικό πληθυσμό γενικότερα της χώρας να την έδινε ο παρακαθήμενός σας κ. Γεωργαντάς. Εσείς, όμως, προέρχεστε από την Πέλλα και έχετε συμμετάσχει στα γεγονότα στα οποία προηγουμένως αναφέρθηκα, έχετε παραστεί και στη σύσκεψη η οποία έγινε την επόμενη μέρα μετά τις καταστροφικές αυτές ζημιές στην Αραβησσό και στο Αχλαδοχώρι, έχετε πάει και έχετε δει ακριβώς το μέγεθος των ζημιών.

Αυτή η ζημιά έγινε στις 4 Ιουνίου, μεταξύ της πρώτης και της δεύτερης εκλογικής αναμέτρησης. Υπήρχε βέβαια η υπηρεσιακή κυβέρνηση της Νέας Δημοκρατίας και ενώπιον ολόκληρου του πληθυσμού είχατε αναλάβει εκεί τη δέσμευση ότι θα δοθούν προκαταβολές, ότι θα αποζημιωθούν οι κάτοικοι για το 100% των ζημιών, ότι θα υπάρξει συμψηφισμός των ασφαλιστικών εισφορών με μελλοντικές αποζημιώσεις που θα καταβληθούν, ότι θα «τρέξει» το πρόγραμμα της κρατικής αρωγής μέσω του Υπουργείου Κλιματικής Κρίσης και Πολιτικής Προστασίας και εδώ ήρθατε και μου ανακοινώσατε κατάλογο έργων, πόσες εκτιμήσεις έγιναν σε ολόκληρη την Πέλλα, πόσες δηλώσεις έγιναν. Δεν σας ρώτησα αυτό, κύριε Υπουργέ.

Ξέρετε, η κήρυξη μιας περιοχής σε κατάσταση έκτακτης ανάγκης δεν είναι γράμμα κενό περιεχομένου, δεν είναι λευκή επιταγή. Αυτό σημαίνει ότι η Κυβέρνηση αναλαμβάνει την υποχρέωση, πρώτον, να λάβει συγκεκριμένα μέτρα, όχι δηλαδή τη συνήθη διαδικασία. Εσείς τι μας είπατε εδώ; Ότι θα πληρωθούν οι άνθρωποι καλό Πάσχα, όπως γίνεται συνήθως. Όχι με τη συνήθη διαδικασία, αλλά να δοθούν οι προκαταβολές, να εκτιμηθούν οι ζημιές πιο γρήγορα, ακόμη και οι κρατικές οικονομικές ενισχύσεις στο φυτικό κεφάλαιο να πάνε πιο γρήγορα. Εσείς μας περιγράψατε το γενικόλογο πλαίσιο. Δεν σας ρώτησα αυτό.

Σας ξαναρωτώ: Τι θα γίνει με τις προκαταβολές; Υπάρχει τεράστιο πρόβλημα ρευστότητας. Σε λίγο λήγει η απόφαση για την έκτακτη ανάγκη. Στις 4 Δεκεμβρίου λήγει η απόφαση. Θα δοθούν προκαταβολές; Συγκεκριμένα πράγματα. Πότε θα πληρωθούν ολοκληρωτικά οι αποζημιώσεις; Θα πληρωθούν οι άνθρωποι στο 100% των ζημιών; Έχετε κάποιο πρόγραμμα για την επίσπευση αποζημίωσης των ζημιών στο φυτικό κεφάλαιο; Πότε θα πληρωθούν οι άνθρωποι ή θα λάβουν πρώτης αρωγής αποζημίωση για τις ζημιές στα σπίτια και τις επιχειρήσεις τους;

Αυτά τα πράγματα σας ρώτησα, κύριε Σταμενίτη, κι εσείς μου απαντήσατε γενικόλογα και γενικά τυρβάζετε περί άλλα. Σ’ αυτά έχετε να μου δώσετε συγκεκριμένες απαντήσεις;

Και κάτι άλλο: Τα τελευταία χρόνια συμβαίνει αυτό, γιατί αναφερθήκατε στο μεγάλο έργο της Κυβέρνησής σας. Για μια ακόμη φορά η Κυβέρνησή σας δεν κατάφερε να ολοκληρώσει με επιτυχία ούτε καν την προκαταβολή της βασικής ενίσχυσης της ΚΑΠ, το οποίο είναι ένα έργο που υλοποιείται τα τελευταία είκοσι χρόνια και όλες οι κυβερνήσεις πριν από εσάς κατόρθωσαν να το φέρουν σε πέρας με επιτυχία. Άλλα περίμεναν να δουν οι αγρότες στους λογαριασμούς τους και πολύ λιγότερα πήραν κι έχουμε τις δηλώσεις του κ. Αυγενάκη, ο οποίος μίλησε για αδικαιολόγητα λάθη και ζήτησε -παρακαλώ- και την παραίτηση της διοίκησης του ΟΠΕΚΕΠΕ. Αλήθεια, για ποια αδικαιολόγητα λάθη μιλάει ο κύριος Υπουργός;

Ξέρετε, όλα αυτά έχουν να κάνουν και οδηγούν στη συνεχή συρρίκνωση του αγροτικού εισοδήματος στην περιοχή μας. Στο 27% κατά μέσο όρο ήταν η προκαταβολή της βασικής ενίσχυσης που πήραν οι αγρότες στην περιοχή. Έχετε να μας πείτε κάτι επ’ αυτού; Και αφήστε το μεγαλεπήβολο έργο. Το γνωρίζουμε πάρα πολύ καλά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Για να μη μείνουν σκιές, ξέρετε πολύ καλά, κυρία Τζάκρη, ότι ο Υπουργός και ο Βουλευτής έχουν δύο τρίλεπτα να απαντήσουν, επομένως εκμεταλλευόμαστε τον χρόνο αυτό για να απαντήσουμε συνολικά στην ερώτησή σας. Για τον ΟΠΕΚΕΠΕ περιμένετε την απάντηση που θα δώσει ο συνάδελφος στον κ. Κόκκαλη για να τα δείτε.

Πρώτον, όσον αφορά τον συμψηφισμό των ασφαλιστικών εισφορών, γνωρίζουμε όλοι ότι οι ασφαλιστικές εισφορές αποτελούν το έσοδο του οργανισμού, προκειμένου να διασφαλίζεται η καταβολή των αποζημιώσεων. Επιστρέφονται, δηλαδή, στους ίδιους ασφαλιζόμενους παραγωγούς. Χωρίς ασφαλιστικές εισφορές δεν είναι δυνατόν να υπάρχει ασφάλιση, άρα και αποζημίωση των παραγωγών. Είναι, άλλωστε, γνωστό ότι, όποτε κρίνεται απαραίτητο, δίνονται οι δέουσες παρατάσεις για την καταβολή των ασφαλίστρων. Νομίζω ότι αυτό είναι απόλυτα κατανοητό και η συνέχιση της υποστήριξης του συμψηφισμού είναι απλά λαϊκισμός.

Δεύτερον, όσον αφορά το φυτικό κεφάλαιο και τα αποθηκευμένα προϊόντα. Σύμφωνα με τα στοιχεία του ΕΛΓΑ, υπήρχαν δύο δηλώσεις ζημιάς στο δημοτικό διαμέρισμα Αραβησσού. Η μία αφορούσε σε αποθηκευμένα προϊόντα -δεκαπέντε τόνοι μηδικής- και η άλλη σε φυτικό κεφάλαιο εκμετάλλευσης βερίκοκων, πέντε στρεμμάτων. Γνωρίζετε, ασφαλώς, ότι οι ζημιές αυτού του είδους δεν καλύπτονται ασφαλιστικά από τον ΕΛΓΑ. Μπορούν, όμως, να αποζημιωθούν με άλλα εργαλεία, όπως η κρατική αρωγή, η ΚΟΕ και συγκεκριμένα οι διαδικασίες έχουν ξεκινήσει.

Τρίτο και τελευταίο ζήτημα των προκαταβολών. Αρχικά, εδώ θέλω να επισημάνω ότι θεομηνία -γιατί μας ακούν στην Πέλλα- έπληξε σχεδόν το σύνολο του Δήμου Κύρρου, όχι μόνο την Αραβησσό και το Αχλαδοχώρι, όπως αναφέρεται στην ερώτησή σας. Απλώς, τα δύο χωριά αυτά κηρύχθηκαν σε κατάσταση έκτακτης ανάγκης, καθώς για τα υπόλοιπα σημεία της Δημοτικής Ενότητας Κύρρου είχε προηγηθεί η κήρυξή τους. Άρα, λοιπόν, ήταν αδύνατον δύο φορές ο κ. Τάμτος και ο κ. Τζαμτζής να κηρύξουν την περιοχή σε έκτακτη ανάγκη. Επομένως το ενδιαφέρον σας είναι όψιμο και εδώ εντοπίζεται ότι είναι και ελλιπές, καθώς το πρόβλημα στο οποίο αναφέρεστε είναι στην ευρύτερη περιοχή και όχι μόνο στα δύο συγκεκριμένα σημεία.

Στην επίσημη δε σύσκεψη στην Αντιπεριφέρεια Πέλλας, που έγινε αμέσως μετά τη ζημιά και στην οποία νομίζω ότι δεν παραβρεθήκατε, παρουσία του προέδρου του ΕΛΓΑ και την οποία αποσιωπάτε στην ερώτησή σας -την αναφέρετε εδώ- ο κ. Λυκουρέντζος υποσχέθηκε την άμεση καταγραφή των ζημιών αλλά και την καλύτερη δυνατή αντιμετώπιση του ζητήματος, αξιοποιώντας τις δυνατότητες που παρέχει η νομοθεσία και όπως έγινε.

Να σας θυμίσω τώρα ότι με το νομοθετικό πλαίσιο που διαμορφώσαμε εμείς, η Κυβέρνηση της Νέας Δημοκρατίας, δίνουμε δυνατότητα στην ηγεσία του ΕΛΓΑ να εισηγείται προς την πολιτική ηγεσία τη λήψη μέτρων περαιτέρω αυτών που προβλέπετε στο κανονισμό ασφάλισης, όπως η προκαταβολή ή η αποζημίωση στο 100% της αθροιζόμενης αξίας. Και αυτό, όπου κρίνεται αναγκαίο, το εφαρμόσαμε.

Το είδαμε και στη δική μας περιοχή, στον παγετό της άνοιξης του ’21, οπότε και υπεβλήθησαν δεκαπέντε χιλιάδες εκατόν ογδόντα δυο δηλώσεις ζημιάς. Το είδαμε στην περιοχή μας πάλι -και συγκεκριμένα στη Δημοτική Ενότητα Πέλλας- για ισχυρές ανεμοθύελλες και τις χαλαζοπτώσεις το καλοκαίρι του ’22. Τότε, με αποφάσεις του Διοικητικού Συμβουλίου του ΕΛΓΑ χορηγήθηκαν προκαταβολές ύψους 24.438.000 ευρώ στην πρώτη περίπτωση, ενώ 598.000 ευρώ στη δεύτερη περίπτωση του ’22. Και στις δύο περιπτώσεις, η εκκαθάρισή τους ξεκίνησε την ίδια χρονιά. Το βλέπουμε, επίσης, και τώρα στις περιπτώσεις των καταστροφών στη Θεσσαλία, για την κακοκαιρία «Ντάνιελ» και «Elias», αλλά και στον Έβρο εξαιτίας των καταστροφικών πυρκαγιών.

Με ανάλογα κριτήρια, δηλαδή την ένταση και την έκταση της ζημιάς, ως Κυβέρνηση ανταποκριθήκαμε και σε άλλα αιτήματα των παραγωγών, εντάσσοντας σε ένα ad hoc πρόγραμμα Κρατικών Οικονομικών Ενισχύσεων τις μη καλυπτόμενες από τον ΕΛΓΑ ζημιές δενδρωδών καλλιεργειών που ήταν σε προανθικό στάδιο. Το ύψος της ενίσχυσης που έλαβαν ήταν 5.830.000 ευρώ.

Κι αν ακόμα δεν έχετε πειστεί για το γεγονός ότι είμαστε πάντοτε αρωγοί στις πραγματικές ανάγκες των παραγωγών, σας θυμίζω ότι ειδικά για τα πυρηνόκαρπα κατά το διάστημα 2019 - 2023 για την Πέλλα είχαν χορηγηθεί 29.000.000 ευρώ.

Επομένως και στην περίπτωση της ισχυρής ανεμοθύελλας και χαλαζόπτωσης της 4ης Ιουνίου του 2023 μπορεί να δοθεί η δυνατότητα στον ΕΛΓΑ να προχωρήσει στην εφαρμογή μέτρων που σας προανέφερα, στην περίπτωση που αυτό κριθεί απαραίτητο και αναγκαίο από τη διοίκηση του ΕΛΓΑ και τους υπηρεσιακούς παράγοντες.

Αγαπητοί συνάδελφοι, με μερικά μόνο παραδείγματα στο μέτρο που έχουμε λάβει για τους παραγωγούς της Πέλλας, αλλά και για το σύνολο της χώρας, απέδειξα ότι εμείς στηρίζουμε τους παραγωγούς στην πράξη και όχι στα λόγια, όπως εσείς. Υπάρχει μέριμνα και μελετημένος προγραμματισμός για όλες τις ζημιές και γι’ αυτό οι παραγωγοί μας δεν πρέπει να ανησυχούν και γι’ αυτό οι αγρότες και οι κτηνοτρόφοι στις εκλογές επιλέγουν τη Νέα Δημοκρατία. Εμείς δίνουμε λύσεις βασισμένες σε στοιχεία, δεδομένα και όρια. Λύσεις δίκαιες προς το σύνολο του παραγωγικού πρωτογενούς τομέα και όχι με τυχαίες και μεμονωμένες κινήσεις εντυπωσιασμού.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη συζήτηση της τελευταίας για σήμερα επίκαιρης ερώτησης, της τέταρτης με αριθμό 315/30-10-2023 επίκαιρης ερώτησης πρώτου κύκλου του Η΄ Αντιπροέδρου της Βουλής και Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Αγροτικής Ανάπτυξης και Τροφίμων, με θέμα: «Εικόνα εγκατάλειψης του αγροτικού τομέα, με χαμηλή παραγωγικότητα και με μείωση των στατιστικών μεγεθών παραγωγής και μεταποίησης».

Θα την απαντήσει ο Υφυπουργός Αγροτικής Ανάπτυξης και Τροφίμων, ο κ. Σταύρος Κελέτσης.

Ο Η΄ Αντιπρόεδρος της Βουλής κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Επειδή είμαι τελευταίος, κύριε Πρόεδρε, φαντάζομαι ότι δεν χρειάζεται να βιάζομαι.

Κύριε Υφυπουργέ, η αγροτική μας παραγωγή έχει μειωθεί σημαντικά στα χρόνια των μνημονίων, ενώ παράλληλα έχουν μειωθεί η απασχόληση και οι καλλιεργήσιμες εκτάσεις. Η απασχόληση στον πρωτογενή τομέα μειώθηκε στις τετρακόσιες εξήντα τρεις χιλιάδες άτομα το 2017 από εξακόσιες ενενήντα μία χιλιάδες το 2000 ή στο 11,2% του συνόλου από 16% προηγουμένως με την παράλληλη αύξηση του μέσου όρου ηλικίας.

Οι καλλιεργούμενες γεωργικές εκτάσεις μειώθηκαν κατά εξίμισι εκατομμύρια στρέμματα ή κατά 18%, μεταξύ των ετών 2008, 2009 και 2020. Το 2018 η μέση παραγωγικότητα αγροτικής εργασίας στην Ελλάδα διαμορφώθηκε στα 12.600 ευρώ ή κατά 36% χαμηλότερα από την Ευρωπαϊκή Ένωση στην οποία είναι στα 19.700 ευρώ, σχεδόν διπλάσια.

Η παραγωγικότητα της καλλιέργειας είναι στα 190 ευρώ το στρέμμα, σε σχέση με τα 1.290 του Ισραήλ και 1.700 στην Ολλανδία, με στοιχεία του 2017. Τα ίδια στοιχεία αναφέρει η μελέτη Πισσαρίδη και τα επιβεβαιώνει ο ΙΟΒΕ.

Η κτηνοτροφία είχε, επίσης, μεγάλη πτώση ειδικά μεταξύ των ετών 2013 και 2017, ενώ συνεχίζει τα τελευταία χρόνια με την πανδημία να μειώνεται. Το ζωικό κεφάλαιο μειώθηκε περί τα δωδεκάμισι εκατομμύρια ζώα ή κατά 24,2%, πάντοτε μεταξύ των ετών 2009 και 2020. Ειδικότερα, η μείωση των βοοειδών υπολογίστηκε στο -35%, των προβάτων στο -38%, των αιγών στο -48%, των πουλερικών στο -66% και των χοίρων στο -69%. Τεράστια νούμερα! Απέμειναν δε, μόλις εκατόν ογδόντα τρεις χιλιάδες κτηνοτροφικές μονάδες το 2020 από τετρακόσιες δεκαπέντε χιλιάδες το 2009. Ούτε οι μισές, γεγονός που σημαίνει μείωση επακριβώς κατά 56%.

Είμαστε ελλειμματικοί σε βασικά προϊόντα, ενώ εισάγουμε το 70% του χοιρινού και το 85% του βόειου κρέατος, όταν το 1980 η αυτάρκεια της Ελλάδας σε χοιρινό είχε φτάσει στο 85% και σε μοσχαρίσιο στο 66%. Το σουβλάκι που τρώμε και δίνουμε στους τουρίστες είναι από την Ολλανδία και τη Γερμανία, σημειώνοντας πως έχουμε ζητήσει τη σύνδεση του τουρισμού με τον πρωτογενή τομέα, αλλά προηγουμένως θα πρέπει να εξασφαλιστεί η εγχώρια παραγωγή. Επιπλέον εισάγουμε ψάρια από την Τουρκία που ένα μεγάλο μέρος αλιεύονται στο Αιγαίο, ενώ παρακάμπτονται έτσι και τα περιοριστικά μέτρα της Ευρωπαϊκής Ένωσης, επειδή δεν έχουμε καθορίσει ακόμη αλιευτικές ζώνες. Γιατί δεν τις καθορίζουμε αυτές τις αλιευτικές ζώνες; Το ρωτάμε συνεχώς.

Η παραγωγικότητά μας είναι επίσης χαμηλή στην κτηνοτροφία. Για παράδειγμα μόλις στα 400 ευρώ ανά αγελάδα, όταν ο μέσος όρος της Ευρώπης ήταν στα 1.000 ευρώ το 2013. Τώρα έχει αυξηθεί περαιτέρω. Η εγχώρια παραγωγή γάλακτος καλύπτει μόνο το 50% της κατανάλωσης, ενώ η μείωση απειλεί πλέον προϊόντα ΠΟΠ, όπως τη φέτα και τη γραβιέρα Νάξου. Υπάρχουν πολλά άλλα, που θα θέλαμε να προσθέσουμε, όπως από πού εξαρτάται η παραγωγικότητα για τις ενισχύσεις της ΚΑΠ, για τα αρδευτικά, για την αναδιάρθρωση των καλλιεργειών κ.λπ., λέγοντας μόνο -γιατί δεν υπάρχει και χρόνος- πως η κατάσταση στον πρωτογενή μας τομέα είναι κυριολεκτικά τραγική, κάτι περισσότερο από τραγική.

Οι ερωτήσεις εδώ είναι οι εξής: Πώς σκοπεύετε να αναπτύξετε την παραγωγικότητα στη γεωργία, στην κτηνοτροφία και στην αλιεία; Κάποτε πρέπει να ξεκινήσει κάτι τέτοιο. Ειδικά, όσον αφορά στα θερμοκήπια θυμίζω εδώ πως στην Ελλάδα έχουμε περίπου εξήντα χιλιάδες στρέμματα, ενώ στην Τουρκία οκτακόσιες χιλιάδες, στα εγγειοβελτιωτικά, στις ζωοτροφές και στην αλλαγή καλλιεργειών.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υφυπουργός έχει τον λόγο για να πρωτολογήσει.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Βιλιάρδο, με την ερώτησή σας θέτετε, θα έλεγα, τα βασικά ερωτήματα συνολικά της αγροτικής πολιτικής της χώρας και νομίζω ότι θα μπορούσε να είναι αντικείμενο μιας συζήτησης στο πλαίσιο μιας προ ημερησίας διατάξεως συζήτηση, που θα υπήρχε και ο κατάλληλος χρόνος. Διότι δεν είναι εύκολο ούτε εσείς να αναπτύξετε το θέμα μέσα σε ένα τρίλεπτο ούτε βέβαια και εμείς από την πλευρά μας να δώσουμε μέσα σε τρία λεπτά μια πλήρη απάντηση.

Βεβαίως, πολλά από τα ζητήματα που θέτετε είναι ζητήματα που πράγματι απασχολούν την αγροτική μας οικονομία και φυσικά και το Υπουργείο Αγροτικής Ανάπτυξης και Τροφίμων.

Δεν συμμερίζομαι, όμως, ούτε την άποψη σας περί εγκατάλειψης του αγροτικού τομέα ούτε και τη γενικότερη πεσιμιστική σας διάθεση, η οποία διαπνέει την ερώτησή σας.

Βεβαίως, δεν είναι όλα ρόδινα. Σας είπα και εγώ προηγουμένως ότι αντιλαμβάνομαι ότι πολλά από τα ζητήματα, τα οποία θέσατε, είναι τα καίρια ερωτήματα που αντιμετωπίζουμε και ως Υπουργείο Αγροτικής Ανάπτυξης. Δεν αρνούμαστε, λοιπόν, ότι υπάρχουν προβλήματα, αλλά πρέπει να δούμε και κάποια θετικά σημάδια και θα σας πω, μέσα στο πλαίσιο του λίγου χρόνου που έχω, και τις γενικές κατευθύνσεις.

Πρώτα απ’ όλα, να πούμε ότι τα τελευταία χρόνια, σε ό,τι αφορά τις εξαγωγές των αγροτικών μας προϊόντων, θα έχετε παρατηρήσει -γιατί ξέρω ότι μελετάτε πολύ τα στατιστικά στοιχεία και τα δημοσιεύματα που υπήρξαν- ότι πολλοί έχουν μιλήσει για ένα εξαγωγικό θαύμα, κυρίως στον αγροτικό μας τομέα.

Πράγματι, οι εξαγωγές στον αγροτικό μας τομέα έχουν αυξηθεί τα τελευταία χρόνια. Το 2022 οι εξαγωγές αγροτικών προϊόντων ανήλθαν συνολικά σε πέντε εκατομμύρια εξακόσιες χιλιάδες τόνους, αξίας 9,9 δισεκατομμυρίων ευρώ. Ως προς την αξία των εξαγωγών, είχαμε μια αύξηση κατά 19%. Ως προς τον όγκο, είχαμε μια μείωση 2%. Όμως, ως προς την αξία είχαμε αύξηση και αυτό νομίζω ότι έχει τη σημασία του.

Επίσης, πρέπει να πούμε ότι τόσο η κρίση της πανδημίας, όσο και η διατάραξη της επισιτιστικής αλυσίδας που προέκυψε μετά τον πόλεμο στην Ουκρανία ανέδειξαν περίτρανα την αξία του πρωτογενούς τομέα της οικονομίας και το να έχει μία χώρα κυρίως αυτάρκεια. Άρα, λοιπόν, για εμάς, ο πρωτογενής τομέας, η αγροτική οικονομία είναι ξεκάθαρα μία προτεραιότητα.

Σε ό,τι αφορά την παραγωγικότητα και όλα αυτά τα οποία μας ρωτάτε, πρέπει να πω ότι ο στόχος μας είναι να εκμεταλλευτούμε πλήρως όλους τους ευρωπαϊκούς πόρους και να τους κατευθύνουμε ακριβώς στην κατεύθυνση που εσείς εντοπίζετε, δηλαδή στην αύξηση της παραγωγικότητας και στη μεταποίηση. Όμως, επειδή ρωτάτε και για το κομμάτι της διασύνδεσης με τον τουρισμό, πρέπει να σας πω ότι όλα τα προγράμματα και οι προσκλήσεις που κάνουμε, στο πλαίσιο της νέας ΚΑΠ για τον αγροτικό τομέα, όλα έχουν μία διασύνδεση και με το κομμάτι του τουρισμού.

Πολύ χαρακτηριστικά σας λέω ότι πριν από έναν μήνα υπέγραψα μια πρόσκληση που έχει να κάνει με τις αλιευτικές κοινότητες, την προώθηση μιας βιώσιμης «γαλάζιας» οικονομίας και την προαγωγή των αλιευτικών κοινοτήτων. Και εκεί ακόμη μιλάμε για τον αλιευτικό τουρισμό. Φέρνουμε νομοσχέδιο, το οποίο έχει να κάνει με τον αλιευτικό τουρισμό στις υδατοκαλλιέργειες.

Θέλω να πω ότι σε όλους αυτούς τους τομείς, στους οποίους εσείς επικεντρώνεστε, έχουμε μέτρα πολιτικής, έχουμε σχεδιασμό και τον υλοποιούμε, κυρίως, μέσα στο πλαίσιο της νέας Κοινής Αγροτικής Πολιτικής και του προγράμματος 2014 - 2022, και του προγράμματος για την περίοδο 2023 - 2027 και βεβαίως μέσα από το Σχέδιο Ανάκαμψης και Ανθεκτικότητας «Ελλάδα 2000».

Κατά συνέπεια επαναλαμβάνω ότι δεν συμμερίζομαι αυτή την πεσιμιστική σας διάθεση, διότι πολλά πράγματα γίνονται και αυτός ο τομέας ενισχύεται. Ο σκοπός μας είναι να εκμεταλλευτούμε μέχρι και το τελευταίο ευρώ, προκειμένου να το κατευθύνουμε ακριβώς σε αυτούς τους τομείς της αγροτικής μας οικονομίας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κύριε Υφυπουργέ, κατ’ αρχάς, δεν μου απαντήσατε καθόλου για τον καθορισμό των αλιευτικών ζωνών. Είναι κάτι που το ρωτάμε εδώ και πολύ καιρό. Σημειώστε το, για να μου απαντήσετε.

Κατά δεύτερο λόγο, αυτά που λέω δεν είναι ούτε αισιόδοξα ούτε απαισιόδοξα. Αριθμούς λέω. Και οι αριθμοί είναι ξεκάθαροι. Δεν είναι ούτε αισιόδοξοι ούτε απαισιόδοξοι, είναι αυτοί που είναι.

Σε σχέση με αυτό που είπατε για προ ημερησίας διατάξεως συζήτηση , αυτό δεν εξαρτάται από εμάς, εξαρτάται από εσάς. Άρα εσείς θα έπρεπε κάποια στιγμή να καθορίσετε μία συζήτηση προ ημερησίας διάταξης, που να περιλαμβάνει όλα αυτά τα θέματα. Μακάρι, να το κάνετε, γιατί αυτό περιμένουμε.

Τέλος, σε σχέση με τις εξαγωγές, δεν νομίζω ότι χρειάζεται να σας απαντήσω, δώσατε μόνος σας την απάντηση. Αυτό που μετράει, δεν είναι οι εξαγωγές σε αξία, ειδικά σε μια εποχή που έχουμε πληθωρισμό, αλλά οι εξαγωγές σε ποσότητα. Όταν έχουμε πληθωρισμό στα τρόφιμα 27% το 2023 σε σχέση με το 2021, τότε το να έχουμε άνοδο σε αξία κατά 19%, όπως είπατε, αυτό σημαίνει ότι είναι χαμηλότερη ακόμη και από τον πληθωρισμό και άρα δεν έχει κανένα νόημα.

Επειδή αναφερθήκατε και εσείς στην ΚΑΠ, θέλω να πω ότι τελικά φαίνεται πως οι κοινοτικές ενισχύσεις της ΚΑΠ έχουν σπαταληθεί ή οδήγησαν ακόμα και σε απαξίωση την εγχώρια παραγωγή. Αυτό γίνεται μέχρι σήμερα. Το τι θα γίνει στο μέλλον και τα πολλά «θα» τα ακούμε συνεχώς. Τα ακούμε ακόμη και στην εκτίμηση των παγίων του δημοσίου. Από το 2019 ακούμε ότι θα εκτιμηθούν τα πάγια του δημοσίου και τώρα μας λέει ο Υπουργός ότι θα βγει εγκύκλιος. Αφήστε, λοιπόν, τα «θα» να δούμε τι είναι μέχρι τώρα.

Οι κυβερνήσεις, λοιπόν, κατά την άποψή μας, αναλώνονται στον επιμερισμό τους, δηλαδή σε μικροπολιτικές σκοπιμότητες. Γενικά, δεν υπάρχει καμμία αναπτυξιακή πολιτική, ενώ το πρόγραμμα της Νέας Δημοκρατίας, που εστίασε στην προώθηση της συμβολαιακής γεωργίας και των συνεταιρισμών μέσα από φορολογικά κίνητρα, δεν φαίνεται να έχει αποδώσει απολύτως τίποτα.

Εκτός από το κόστος παραγωγής, είναι επίσης σημαντικοί τομείς η τυποποίηση και μεταποίηση. Δεν το ανέφερα προηγουμένως. Δυστυχώς έχουν πληγεί εργοστάσια στη Θεσσαλία από τις πλημμύρες, ενώ άλλα κλείνουν, όπως η Ελληνική Βιομηχανία Ζάχαρης. Εν προκειμένω, μας έλεγε ο κ. Γεωργιάδης πως δεν βρίσκει κορόιδο να την αγοράσει -αυτά ήταν τα λόγια του, δεν είναι δικά μου-, ενώ μάλλον η Ευρωπαϊκή Ένωση, μέσω της Digicam, μπλοκάρει τη λύση. Το αποτέλεσμα είναι να εισάγουμε πανάκριβα ζάχαρη, ακόμα και από την Ισπανία, ενώ πρόκειται για μία βιομηχανική καθετοποιημένη και συμβολαιακή παραγωγή, που σε κάποιον βαθμό επιδοτείται ακόμα από την ΚΑΠ. Δεν υπάρχει, βέβαια, παραγωγή πλέον, αφού χιλιάδες αγρότες μας αντικατέστησαν τα τεύτλα με καλλιέργειες εντάσεως εργασίας, όπως είναι οι δενδρώδεις και τα φρούτα, παρά την έλλειψη εργαζομένων γης.

Το κόστος της ενέργειας, που είναι σημαντικό για την παραγωγή, για την άρδευση, για τα θερμοκήπια, αλλά και για το πετρέλαιο κίνησης, καθώς επίσης και βασικός παράγοντας του κόστους τόσο στην καλλιέργεια, όσο και στη μεταποίηση, γνωρίζετε πολύ καλά ότι είχε αυξηθεί. Άλλωστε, είδαμε και τα αποτελέσματα της ΔΕΗ. Και για να μην λέμε εξωτερικοί παράγοντες, έχει 400% αύξηση του καθαρού κέρδους της, για να ξέρουμε από πού προέρχεται η αύξηση. Δεν γίνεται καμμία προσπάθεια, μέσω στήριξης, για να αναπτυχθούν εναλλακτικές πηγές ενέργειας για αγροτικές μονάδες, όπως είναι τα μικρά υδροηλεκτρικά, η βιομάζα, η γεωθερμία και η εξοικονόμηση ενέργειας.

Η πράσινη παράμετρος δε, μπορεί να μειώσει τις άμεσες ενισχύσεις της ΚΑΠ, αφού επιβάλλονται προϋποθέσεις μείωσης των ρύπων. Είναι επικίνδυνο. Είναι το γνωστό «farm to fork». Εμείς εδώ προτείνουμε να γίνει προσπάθεια εξαίρεσης της χώρας μας για κάποια χρόνια, μεταξύ άλλων, λόγω της μείωσης της παραγωγής από τις πλημμύρες.

Συνεχίζοντας, θέλω να πω ότι είναι σημαντική για τον αγροτικό τομέα η πρόσβαση σε δίκτυα διανομής και λιανικής στο εσωτερικό με ανταγωνιστικούς όρους, ειδικά λόγω της αυξανόμενης διαπραγματευτικής ισχύος των σουπερμάρκετ, που κάνουν πια ό,τι θέλουν όσον αφορά στις αγορές.

Μεγάλο πρόβλημα δε, είναι και οι φθηνές εισαγωγές που καταστρέφουν τους παραγωγούς, ενώ έτσι δεν μπορούν να προγραμματίσουν τις καλλιέργειές τους μακροπρόθεσμα.

Η κτηνοτροφία και η γαλακτοπαραγωγή είναι χαρακτηριστικοί τομείς που υποφέρουν από το dubbing προς όφελος κοινοτικών εισαγωγών, όπως το γάλα Γερμανίας, τα αρνιά Βουλγαρίας και οι εισαγωγές ουκρανικών σιτηρών, αντί ρωσικών παλαιότερα με χαμηλότερες τιμές.

Ένας άλλος τομέας δε, είναι η προώθηση των εξαγωγών. Για παράδειγμα, είναι λυπηρό το γεγονός ότι η χώρα μας με μακρά ιστορία στο κρασί παράγει μόνο το 1% της Ευρωπαϊκής Ένωσης. Εδώ χρειάζεται στήριξη στους μικρούς παραγωγούς ή συνενώσεις και προώθηση, γιατί σήμερα όλοι αυτοί οι μικροί παραγωγοί κλείνουν.

Παράλληλα, θα πρέπει να αποτραπεί η νοθεία των προϊόντων μας στις διεθνείς αγορές, όπως συμβαίνει με τη φέτα, με το λάδι, με το μέλι κ.λπ., νοθεία η οποία είναι καταστροφική για την Ελλάδα,

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευχαριστώ πολύ για την ανοχή, κύριε Πρόεδρε.

Οι ερωτήσεις μας είναι οι εξής: Πρώτον, πώς θα στηρίξετε τη μεταποίηση, τι θα κάνετε με το κόστος ενέργειας και τελικά θα λειτουργήσει η Ελληνική Βιομηχανία Ζάχαρης;

Δεύτερον, σκοπεύετε να προστατέψετε τις ελληνικές επιχειρήσεις από το dubbing των ξένων, να στηρίξετε τις εξαγωγές και να συνδέσετε την εγχώρια παραγωγή με τον τουρισμό; Εάν ναι, πείτε πώς ακριβώς θα το κάνετε. Δεν θέλουμε λόγια, αλλά να μας πείτε τι ακριβώς έχετε σχεδιάσει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, σας είπα και στην πρωτολογία μου ότι θέτετε τόσα πολλά ερωτήματα, που είναι αδύνατον να απαντηθούν στα τρία λεπτά που έχουμε στο πλαίσιο αυτής της διαδικασίας. Θα προσπαθήσω τουλάχιστον σε κάποια από αυτά να μιλήσω πιο συγκεκριμένα.

Σε ό,τι αφορά τις αλιευτικές ζώνες, προφανώς μιλάτε για τις περιοχές οργανωμένης υδατοκαλλιέργειας. Αυτές εκκρεμούν σε ό,τι αφορά τη χωροθέτηση.

Εν πάση περιπτώσει, η ευρύτερη χωροθέτηση και των θαλασσίων ζωνών είναι ζητήματα για τα οποία επισπεύδον Υπουργείο είναι το Περιβάλλοντος και εμείς συνεργαζόμαστε σε καθημερινή βάση πρέπει να σας πω με τους αρμόδιους εκεί γραμματείς, προκειμένου να προχωρήσει γρήγορα αυτή η διαδικασία.

Σε ό,τι αφορά νούμερα, επειδή αναφερθήκατε στα νούμερα, πρέπει να σας πω ότι από το Πρόγραμμα Αγροτικής Ανάπτυξης της περιόδου 2014 - 2020 που είναι σε εξέλιξη και τώρα -κλείνει αυτή η πρώτη περίοδος- για τον αγροτοδιατροφικό τομέα τα προγράμματα που υλοποιήθηκαν έχουν προϋπολογισμό 7 δισεκατομμύρια και είναι όλα ακριβώς σε αυτούς τους τομείς της αύξησης της παραγωγικότητας και της μεταποίησης και όχι μόνο.

Σε ό,τι αφορά το εθνικό σχέδιο ανάκαμψης που και εκεί έχουμε δύο τουλάχιστον υποέργα που αφορούν τη μεταποίηση, το πρώτο υποέργο είχε διακόσιες είκοσι αιτήσεις -τώρα μιλάω για το Εθνικό Σχέδιο Ανάκαμψης και Ανθεκτικότητας- ύψους 822.870.968 ευρώ για την έξυπνη μεταποίηση -και αυτό άλλο υποέργο που αφορά πάλι τη μεταποίηση- είχε προϋπολογισμό 73,2 εκατομμύρια. Αυτά όλα είναι χρήματα που πήγαν ακριβώς σε αυτούς τους τομείς στους οποίους αναφερθήκατε. Το ίδιο βέβαια προβλέπεται και στο εθνικό στρατηγικό σχέδιο της ΚΑΠ 2023 - 2027.

Πρέπει δε να σας πω ότι το επόμενο διάστημα, επειδή αναφερθήκατε, ας πούμε στο κομμάτι της αμπελουργίας, θα ανοίξουν προσκλήσεις για την αναδιάρθρωση των αμπελώνων, για την ενίσχυση της μεταποίησης στον οινοποιητικό τομέα και τον εκσυγχρονισμό αυτού του τομέα.

Συνεπώς, όλα αυτά στα οποία αναφέρεστε και πολύ ορθά τα εντοπίζετε είναι ακριβώς τα ζητήματα και τα προβλήματα που αντιμετωπίζει ο αγροτικός μας τομέας, η αγροτική μας οικονομία και στα οποία όμως πάντοτε μέσα από τα σχέδια, εκμεταλλευόμενοι ακριβώς την κοινή αγροτική πολιτική και τα ευρωπαϊκά κονδύλια, προσπαθούμε ακριβώς να απαντήσουμε σε όλα αυτά, με έργα, με πράξη.

Σε ό,τι αφορά τη ζάχαρη -δεν αναφερθήκατε στην πρώτη σας τοποθέτηση, αναφερθήκατε, όμως, τώρα και το λέτε και στην ερώτησή σας-, είναι ένα ζήτημα που εμένα ως Βουλευτή Έβρου με πονάει ιδιαίτερα, διότι ξέρετε ότι στην περιοχή μας είχαμε ένα από τα πέντε εργοστάσια που υπήρχαν στη χώρα: στη Λάρισα, το Πλατύ, τις Σέρρες και την Ξάνθη. Η πραγματικότητα είναι ότι μετά το 2019 πράγματι δεν έχουμε παραγωγή ζάχαρης στη χώρα και δεν έχει σταματήσει εντελώς, αλλά υποτυπωδώς καλλιεργείται το ζαχαρότευτλο, το οποίο, όμως, δυστυχώς δεν πήγε στην παραγωγή ζάχαρης, αλλά για ζωοτροφές ή άλλου είδους εκμετάλλευση.

Το βασικό πρόβλημα της ζάχαρης ήταν το πρόβλημα της χαμηλής ανταγωνιστικότητας σε σχέση με το κόστος παραγωγής στη χώρα, το οποίο ήταν τουλάχιστον δυόμισι φορές μεγαλύτερο από το μέσο ευρωπαϊκό κόστος παραγωγής. Εγώ θα έλεγα, αναφερόμενος στο παρελθόν, ότι υπήρξε και μια περίοδος που έγιναν αστοχίες στο κομμάτι αυτό και οδήγησαν σε αυτή την κατάσταση. Δεν μπορώ να σας πω σήμερα ότι είμαι αισιόδοξος για την αναβίωση της τευτλοπαραγωγής στη χώρα.

Σίγουρα στο κομμάτι του σχεδιασμού τού τι μπορεί να γίνει σε αυτόν εδώ τον χώρο έχει βασικό λόγο η Τράπεζα Πειραιώς, διότι, όπως ξέρετε, όλη αυτή η διαδικασία κατέληξε στο να έχει η Τράπεζα Πειραιώς τον βασικό λόγο και στο αν θα γίνουν επενδύσεις στο κομμάτι αυτό. Νομίζω ότι από εκεί κυρίως ξεκινάει η όποια συζήτηση για το εάν πρόκειται ή όχι να γίνει η επιλογή να υπάρξουν επενδύσεις σε αυτόν τον τομέα στη χώρα.

Σας λέω και πάλι -και είναι προσωπική μου άποψη και επειδή το παρακολουθώ από το 2004 που πρωτοεκλέχθηκα Βουλευτής Έβρου- ότι προσωπικά δυστυχώς δεν είμαι αισιόδοξος για το μέλλον αυτού του τομέα της αγροτικής οικονομίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 17.35΄ λύεται η συνεδρίαση για την προσεχή Τετάρτη 15 Νοεμβρίου 2023 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: Ειδική ημερήσια διάταξη της Ολομέλειας της Βουλής: Συζήτηση και λήψη απόφασης, σύμφωνα με τα άρθρα 68 παρ. 2 εδάφια γ΄ και δ΄ του Συντάγματος και 144 παράγραφος 5 εδάφιο β΄ του Κανονισμού της Βουλής, επί της προτάσεως που κατέθεσαν ο Πρόεδρος της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Δημήτριος Κουτσούμπας και οι Βουλευτές του κόμματός του, για σύσταση εξεταστικής επιτροπής με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**